**სისხლის სამართლის სისტემის რეფორმის უწყებათაშორისი საკოორდინაციო საბჭო**

**სისხლის სამართლის სისტემის რეფორმის სტრატეგია**

**2015 წელი**

*დამტკიცებულია საბჭოს რიგით მე-17 სხდომაზე*

**სარჩევი**

[თავი 1. შესავალი 3](#_Toc429407040)

[თავი 2. სისხლის სამართლის კანონმდებლობის რეფორმის სტრატეგია 10](#_Toc429407041)

[თავი 3. პოლიციის რეფორმის სტრატეგია 14](#_Toc429407042)

[თავი 4. პროკურატურის რეფორმის სტრატეგია 23](#_Toc429407043)

[თავი 5. იურიდიული დახმარების სამსახურის რეფორმის სტრატეგია 44](#_Toc429407044)

[თავი 6. სასამართლო სისტემის რეფორმის სტრატეგიული მიმართულებები 53](#_Toc429407045)

[თავი 7. სასჯელაღსრულების სისტემის რეფორმის სტრატეგია 57](#_Toc429407046)

[თავი 8. პრობაციის სისტემის რეფორმის სტრატეგია 63](#_Toc429407047)

[თავი 9. არასრულწლოვანთა მართლმსაჯულების სისტემის რეფორმის სტრატეგია 70](#_Toc429407048)

[თავი 10. იურიდიული განათლების რეფორმის სტრატეგია 90](#_Toc429407049)

[თავი 11. სახალხო დამცველის აპარატის სტრატეგია 96](#_Toc429407050)

[თავი 12. სისხლის სამართლის სისტემაში რესოციალიზაცია-რეაბილიტაციის სტრატეგია 103](#_Toc429407051)

# თავი 1. შესავალი

**1.1. სისხლის სამართლის სისტემის რეფორმის პრიორიტეტები**

სისხლის სამართლის მართლმსაჯულების სისტემის რეფორმის ამოცანაა კანონის უზენაესობის განმტკიცება და ადამიანის უფლებათა დაცვა.

სისხლის სამართლის სისტემის რეფორმა საქართველოს მთავრობის ერთ-ერთი მთავარი პრიორიტეტია. საქართველოს მთავრობამ გამოხატა მზადყოფნა, შექმნას ისეთი სისტემა, რომელიც ორიენტირებული იქნება დანაშაულის თავიდან აცილებაზე, ადამიანის უფლებათა დაცვაზე, სამართლიანი და დამოუკიდებელი სასამართლოს ჩამოყალიბებასა და მართლმსაჯულების პროცესის მონაწილე უწყებათა ანგარიშვალდებულების, ობიექტურობისა და ეფექტიანობის უზრუნველყოფაზე.

წინამდებარე დოკუმენტი განსაზღვრავს სისხლის სამართლის მართლმსაჯულების სისტემის რეფორმის ფარგლებში საქართველოს მთავრობის ძირითად პრიორიტეტებს:

* სისხლის სამართლის კანონმდებლობის ლიბერალიზაცია, მოდერნიზაცია, საერთაშორისო და ევროპულ სტანდარტებთან შესაბამისობაში მოყვანა;
* არასრულწლოვანთა მართლმსაჯულების საერთაშორისო სტანდარტებთან შესაბამისობის უზრუნველყოფა, არასრულწლოვანთა ჭეშმარიტი ინტერესების დაცვა მართლმსაჯულების განხორციელების ყველა ეტაპზე;
* დანაშაულის ეფექტიანი პრევენცია, დანაშაულის დონის შემცირება, საზოგადოებრივი წესრიგისა და უსაფრთხოების უზრუნველყოფა;
* პროკურატურის დამოუკიდებლობის ეფექტიანობის, გამჭვირვალობისა და ანგარიშვალდებულების უზრუნველყოფა;
* იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა;
* სასამართლო სისტემის დამოუკიდებლობის უზრუნველყოფა და სასამართლოს მიმართ ნდობის ამაღლება;
* პატიმართა პირობების გაუმჯობესება და სასჯელაღსრულების სისტემაში ჯანდაცვის სისტემის რეფორმა;
* ეფექტიანი რეაბილიტაცია-რეინტეგრაციის მიზნით პრობაციის სისტემის რეფორმა;
* სახალხო დამცველის აპარატის ეფექტიანობის უზრუნველყოფა;
* რეაბილიტაციაზე, რესოციალიზაციასა და დანაშაულის პრევენციაზე ორიენტირებული ინდივიდუალური მიდგომების დანერგვა და განვითარება;
* იურიდიული განათლების სისტემის დახვეწა და განვითარება, იურიდიულ განათლებაზე ხელმისაწვდომობის უზრუნველყოფა.

სისხლის სამართლის მართლმსაჯულების სისტემის რეფორმა მოიცავს შემდეგ სტრატეგიულ მიმართულებებს:

**1.2. სისხლის სამართლის კანონმდებლობა**

**ძირითადი მიზანი:** სისხლის სამართლის კანონმდებლობის ლიბერალიზაცია, მოდერნიზაცია, საერთაშორისო და ევროპულ სტანდარტებთან შესაბამისობაში მოყვანა.

სისხლის სამართლის კანონმდებლობის რეფორმის ძირითადი მიზანია სისხლის სამართლის ლიბერალიზაციის პოლიტიკასთან და ადამიანის უფლებათა საეთაშორისო და ევროპულ სტანდარტებთან შესაბამისობის უზრუნველყოფა. ამ მხრივ, მნიშვნელოვანია, საკანონმდებლო ბაზის დახვეწა, მათ შორის სისხლის სამართლის კოდექსის გადასინჯვა, სისხლის სამართლის პროცესის წარმოებისას შეჯიბრებითობის პრინციპის განმტკიცება და ნაფიც-მსაჯულთა სასამართლოს სრულყოფა.

**1.3. პოლიციის რეფორმა**

**ძირითადი მიზანი:** დანაშაულის შემცირება, საზოგადოებრივი წესრიგისა და უსაფრთხოების უზრუნველყოფა.

პოლიციის რეფორმის მიზანია დანაშაულის პრევენცია და საგამოძიებო პრაქტიკის სტანდარტების დახვეწა, პოლიციის საქმიანობის გამჭვირვალობის უზრუნველყოფა და მისი საერთაშორისო სტანდარტებთან შესაბამისობაში მოყვანა. ადამიანის უფლებათა ეფექტიანი დაცვისა და მათი დარღვევების ფაქტების შემცირების მიზნით განსაკუთრებული ყურადღება უნდა დაეთმოს ადამიანის უფლებათა დაცვის არსებული პროცედურებისა და მონიტორინგის მექანიზმის დახვეწას. ამასთანავე, მნიშვნელოვანია მოქალაქეთა მომსახურების ხარისხის გაუმჯობესება, ეთიკის ნორმათა დაცვა, პოლიციის მუშაკთა კვალიფიკაციის მუდმივი ამაღლება.

**1.4. პროკურატურის რეფორმა**

**ძირითადი მიზანი:** პროკურატურის ჩამოყალიბება საერთაშორისო და ევროპული სტანდარტების შესაბამის, დამოუკიდებელ, გამჭვირვალე, და ეფექტიან უწყებად.

პროკურატურის რეფორმის მიზანია პროკურატურის ინსტიტუციური დამოუკიდებლობის გაძლიერება, ეფექტიანობისა და მისი საქმიანობის გამჭვირვალობის უზრუნველყოფა; პროკურორთა საქმიანობაში სრული ჩაურევლობა და პროკურორების მიერ თავიანთი პროფესიული ფუნქციების მიუკერძოებლად და ობიექტურად განხორციელებისთვის სამართლებრივი ბაზის შექმნა. მნიშვნელოვანია ლიბერალიზაციის პოლიტიკის ასახვა პროკურატურის საქმიანობაში, ადამიანის უფლებათა განუხრელი დაცვა, პროკურორთა მუდმივი პროფესიული განვითარება და პროფესიონალიზმის ამაღლება, საზოგადოებასთან მჭიდრო კავშირი.

**1.5. იურიდიული დახმარება**

**ძირითადი მიზანი:** იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა.

იურიდიული დახმარების რეფორმის მიზანია საქართველოს იურიდიული დახმარების სამსახურის დამოუკიდებლობის უზრუნველყოფა, მისი გამჭვირვალობისა და ანგარიშვალდებულებისათვის საჭირო სამართლებრივი გარანტიების შემუშავება. მნიშვნელოვანია იურიდიულ დახმარებაზე საზოგადოების ხელმისაწვდომობის გაზრდა, მაღალი ხარისხის მომსახურების უზრუნველყოფა და ამ მიზნით თანამშრომელთა მუდმივი პროფესიული განვითარება.

**1.6. სასამართლო რეფორმა**

**ძირითადი მიზანი: ს**ასამართლო სისტემის საერთაშორისო სტანდარტებთან შესაბამისობაში მოყვანა, სასამართლოს დამოუკიდებლობისა და სასამართლოს მიმართ ნდობი მაღალი ხარისხის უზრუნველყოფა.

პრიორიტეტულია მოსამართლეთა შერჩევის, დანიშვნის, დაწინაურებისა და მივლინების მექანიზმის დახვეწა, პროცესის გამჭვირვალობისა და მაქსიმალური ობიექტურობის უზრუნველყოფა; მნიშვნელოვანია იუსტიციის უმაღლესი სკოლი რეფორმა, იუსტიციის მსმენელთა პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის სრულყოფა და საერთაშორისო სტანდარტებთან შესაბამისობის უზრუნველყოფა. პრიორიტეტულია ნაფიც მსაჯულთა ინსტიტუტის ევროპულ სტანდარტებთან შესაბამისობაში მოყვანა, ნაფიც მსაჯულთა ვერდიქტის დასაბუთებულობის უზრუნველყოფა, ნაფიც მსაჯულთა შერჩევის პროცესის სრულყოფა და გამჭვირვალობის უზრუნველყოფა.

**1.7. პენიტენციური სისტემის რეფორმა**

**ძირითადი მიზანი:** პატიმართა უფლებებისდაცვა და უკეთესი მოპყრობის უზრუნველყოფა; ბალანსის დაცვა სასჯელის ეფექტიან აღსრულებასა და ადამიანის უფლებების დაცვას შორის; ეფექტიანი რეაბილიტაციისა და რეინტეგრაციის ღონისძიებების საშუალებებით რეციდივის შემცირება.

პენიტენციური სისტემის რეფორმის მიზანია პატიმართა უფლებების მაქსიმალური დაცვა და ცხოვრების პირობების, სასჯელაღსრულების დაწესებულებების ინფრასტრუქტურის გაუმჯობესება, ასევე, სათანადო სარეაბილიტაციო, საგანმანათლებლო და პროფესიული პროგრამების განვითარება, დასაქმების შესაძლებლობების გაზრდა და დანაშაულის რეციდივის პრევენცია. რეფორმის ფარგლებში განსაკუთრებული ყურადღება დაეთმობა ჯანდაცვის სისტემის განვითარებას, რომელიც მორგებული იქნება თითოეული პატიმრის ინდივიდუალურ საჭიროებებზე. პრიორიტეტულია რესოციალიზაცია-რეაბილიტაციის სახელმწიფო პოლიტიკის რანგში აყვანა და პატიმართა სამართლებრივი გარანტიების გაძლიერება; პირობით ვადამდე გათავისუფლებისათვის მსჯავრდებულთა შეფასების მექანიზმის დახვეწა; სისტემის თანამშრომელთა გადამზადება.

**1.8. პრობაციის რეფორმა**

**ძირითადი მიზანი:** რეაბილიტაცია და რესოციალიზაცია, პრევენციაზე ორიენტირებული ინდივიდუალური მიდგომის დანერგვა და დახვეწა.

პრობაციის ეროვნული სააგენტოს ძირითადი პრიორიტეტია რესოციალიზაციისა და რეაბილიტაციის უზრუნველყოფა. მნიშვნელოვანია გაიზარდოს სარეაბილიტაციო, საგანმანათლებლო და პროფესიული პროგრამების რიცხვი და მათი მოქმედების არეალი გავრცელდეს მთელი ქვეყნის მასშტაბით. ამასთან, დანაშაულის ჩადენის მაპროვოცირებელი რისკ-ფაქტორების შემცირების და ეფექტიანი რეაბილიტაციის უზრუნველყოფის მიზნით, მნიშვნელოვანია სასჯელთა ინდივიდუალური დაგეგმვის მექანიზმის შემდგომი დახვეწა.

**1.9. არასრულწლოვანთა მართლმსაჯულების რეფორმა**

**ძირითადი მიზანი:** არასრულწლოვნის ინტერესებზე, პრევენციაზე, რეაბილიტაციასა და რესოციალიზაციაზე ორიენტირებული საერთაშორისო სტანდარტებთან შესაბამისობაში მყოფი არასრულწლოვანთა მართლმსაჯულების სისტემის შექმნა.

არასრულწლოვანთა მართლმსაჯულების რეფორმის ფარგლებში საქართველოს მთავრობის ძირითადი პრიორიტეტია არასრულწლოვანთა მართლმსაჯულების სისტემის საერთაშორისო სტანდარტებთან შესაბამისობაში მოყვანა, არასრულწლოვანთა დანაშაულის პრევენცია და ინდივიდუალური სარეაბილიტაციო პროგრამების საშუალებით რეციდივის დონის შემცირება. რეფორმის ფარგლებში შემუშავდა არასრულწლოვანთა მართლმსაჯულების კოდექსი; განხორციელდება არასრულწლოვანთა მართლმსაჯულების კოდექსის იმპლემენტაცია, რაც გულისხმობს, არასრუწლოვანთა მართლმსაჯულებაში ჩართულ პროფესიონალთა სპეციალიზაციას, დაინერგება სისხლისსამართლებრივი დევნისა და საპატიმრო სასჯელთა ალტერნატიული მექანიზმები, განსაკუთრებული ყურადღება დაეთმობა დანაშაულის პრევენციასა და სარეაბილიტაციო პროგრამების განვითარებას. ამ მხრივ უმნიშვნელოვანესია სერვისის მიმწოდებელ ორგანიზაციებთან მჭიდრო თანამშრომლობა.

**1.10. იურიდიული განათლების რეფორმა**

**ძირითადი მიზანი:** იურიდიული განათლების ხარისხის გაუმჯობესება და ხელმისაწვდომობის გაზრდა.

პრიორიტეტულია მაღალი ხარისხის იურიდიული განათლების სისტემის ჩამოყალიბება და იურიდიული პროფესიის წარმომადგენელთათვის სიღრმისეული და განგრძობადი განათლების უზრუნველყოფა. იურიდიულ განათლებაზე ხელმისაწვდომობის გაზრდა.

**1.11. ეფექტიანი სახალხო დამცველი**

**ძირითადი მიზანი:** ადამიანის უფლებათა დარღვევების შემცირების და ადამიანი უფლებების დაცვის შესახებ საზოგადოებრივი ცნობიერების ამაღლების მიზნით სახალხო დამცველის აპარატის ეფექტიანი ფუნქციონირების უზრუნველყოფა.

სახალხო დამცველის აპარატის ეფექტიანი ფუნქციონირების მიზნით მნიშვნელოვანია საკანონმდებლო ბაზის დახვეწა, აპარატის ფინანსური, ტექნიკური და ადამიანური რესურსებით უზრუნველყოფა. სახალხო დამცველისა და ადამიანის უფლებების შესახებ საზოგადოებრივი ცნობიერების ამაღლების მიზნით მნიშვნელოვანია მრავალმხრივი საგანმანათლებლო აქტივობების განხორციელება.

**1.12. სისხლის სამართლის სისტემაში რესოციალიზაცია/რეაბილიტაცია**

**ძირითადი მიზანი:** მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა.

სისხლის სამართლის სისტემაში რესოციალიზაცია/რეაბილიტაციის მიზანია ადამიანის უფლებების მაღალი სტანდარტის დაცვა და საზოგადოებრივი უსაფრთხოების უზრუნველყოფა განმეორებითი დანაშაულის შემცირებით.

**სისხლის სამართლის სისტემის რეფორმის იმპლემენტაცია და მონიტორინგი**

სისხლის სამართლის სისტემის რეფორმის იმპლემენტაციის მონიტორინგი ხორციელდება სისხლის სამართლის მართლმსაჯულების სისტემის რეფორმის უწყებათაშორისი საკოორდინაციო საბჭოს *(შემდგომში, საბჭო)* მიერ.სტრატეგიით განსაზღვრული მიზნების მისაღწევად მნიშვნელოვანია სამოქალაქო საზოგადოების აქტიური ჩართულობა და საერთაშორისო პარტნიორების მხარდაჭერა.

საბჭოს ფარგლებში შექმნილია 9 სამუშაო ჯგუფი 9 შესაბამის სტრატეგიულ მიმართულებაზე (იურიდიული განათლებისა და სახალხო დამცველის გარდა).

იუსტიციის ფარგლებში მუშაობს საბჭოს სამდივნო (იუსტიციის სამინისტროს ანალიტიკური დეპარტამენტი), რომელიც პასუხისმგებელია სისხლის სამართლის სისტემის რეფორმის პროცესის ფასილიტაციასა და კოორდინაციაზე. სამდივნოს ფუნქციებს შორისაა საბჭოს მიერ სისხლის სამართლის სისტემის რეფორმის ეროვნული სტრატეგიისა და სამოქმედო გეგმის იმპლემენტაციის მონიტორინგის ხელშეწყობა.

სისხლის სამართლის სისტემის რეფორმის იმპლემენტაციის მონიტორინგი ხორციელდება განსაზღვრული ინდიკატორების მიხედვით. ინდიკატორები და კონკრეტული სამიზნეები გათვალისწინებულია შესაბამის სამოქმედო გეგმებში. მონიტორინგი ხორციელდება წელიწადში ორჯერ სამდივნოსათვის პასუხისმგებელი უწყებების მიერ მონიტორინგის ინსტრუმენტებისა და წლიური ანგარიშისთვის საბჭოსთვის წარდგენისა და გამოქვეყნებაზე.

სისხლის სამართლის სისტემის რეფორმაში ჩართული სახელმწიფო უწყებები ყოველწლიურად აახლებენ სექტორულ სტრატეგიებსა და სამოქმედო გეგმებს, რომლებიც საბოლოოდ მტკიცდება საკოორდინაციო საბჭოს მიერ. დოკუმენტების განახლების დროს მნიშვნელოვანი ყურადღება ეთმობა სამოქმედო გეგმების ფინანსურ ნაწილს.

**დონორთა კოორდინაცია**

საბჭოს ფარგლებში უზრუნველყოფილია დონორთა კოორდინაცია 2010 წელს გაფორმებული თანამშრომლობის მემორანდუმის საფუძველზე. მემორანდუმი ითვალისწინებს სახელმწიფო ორგანოების და დონორი ორგანიზაციების ვალდებულებებს უზრუნველყონ ფინანსების ეფექტიანი გამოყენება. თანამშრომლობის მემორანდუმი ითვალისწინებს საკოორდინაციო შეხვედრებისა და ანგარიშგების განრიგს. ყოველწლიურად ტარდება დონორთა კონფერენცია, რაც ხელს უწყობს დონორთა და პასუხისმგებელ უწყებათა მჭიდრო კოორდინაციას.

# თავი 2. სისხლის სამართლის კანონმდებლობის რეფორმის სტრატეგია

**2.1. სისხლის სამართლის კოდექსის გადასინჯვა**

საქართველოს მატერიალური სისხლის სამართლის რეფორმის ძირეული მიზანია მისი შესაბამისობაში მოყვანა ლიბერალიზაციის სისხლის სამართლის პოლიტიკასთან და აგრეთვე ადამიანის უფლებების საერთაშორისო და რეგიონულ სტანდარტებთან სისხლის სამართალში. ახალი სისხლის სამართლის კოდექსი უნდა იყოს თანმიმდევრული, ხელმისაწვდომი და განჭვრეტადი ყველა დაინტერესებული მხარისათვის - დაცვის მხარისთვის, პროკურორის და სასამართლოსათვის, ასევე თითოეული პირისთვის, რომელზეც ის გავრცელდება. 2013 წელს დასრულდა კოდექსის ზოგადი ნაწილის, ხოლო 2014 წლიდან დაიწყო კოდექსის კერძო ნაწილის გადასინჯვა.

კოდექსის ზოგად ნაწილზე მუშაობდა ექსპერტთა სამუშაო ჯგუფი, რომელიც შეიქმნა იუსტიციის სამინისტროს კოორდინაციით. ევროპის კავშირის მიერ დაფინანსებული პროექტის „სისხლის სამართლის რეფორმის მხარდაჭერა საქართველოში“ ექსპერტების აგნეშკა კლონოვიეცკა-მილარტის და რენდელ ბაროუსის მონაწილეობით, ექსპერტთა სამუშაო ჯგუფმა ჩაატარა რამდენიმე შეხვედრა, რომლის ფარგლებშიც მოხდა სისხლის სამართლის კოდექსის ზოგად ნაწილში პრობლემური საკითხების იდენტიფიცირება და გადაწყვეტის გზების გამოკვეთა. პრობლემურ საკითხებთან დაკავშირებით შესაბამისი ექსპერტების მოსაზრებების მიღების/გათვალისწინების შემდეგ შემუშავდა სისხლის სამართლის კოდექსის ზოგადი ნაწილის პროექტი, რომელიც შემდგომი განხილვისა და დამუშავებისთვის წარედგინა სისხლის სამართლის კანონმდებლობის სამუშაო ჯგუფს (შემდგომში „სისხლის სამართლის კანონმდებლობის სამუშაო ჯგუფი“), რომელიც შექმნილია სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭოს მიერ.

ცვლილებები სისხლის სამართლის კოდექსის ზოგად ნაწილში უკავშირდება განგრძობადი დანაშაულისა და ჯგუფური დანაშაულის დეფინიციების დახვეწას, მართლწინააღმდეგობისა და ბრალის გამომრიცხველი გარემოებების გაფართოვებას, სასჯელის მიზნების დახვეწას, ჯარიმის რეგულირების რეფორმას, გამასწორებელი სამუშაოს, როგორც სასჯელის სახის გაუქმებას, ძირითადი და დამატებითი სასჯელების დანიშვნის პრინციპის განსაზღვრას და სასჯელთა დანიშვნის პრინციპების ფუნდამენტურ რეფორმას. ეს განსაკუთრებით ეხება სასჯელის დანიშვნას დანაშაულთა და განაჩენთა ერთობლიობის დროს. ასევე მოხდა სასჯელთა შთანთქმის პრინციპის ინკორპორირება სისხლის სამართლის ზოგად ნაწილში. გარდა ამისა, ფუნდამენტურად გადაისინჯა პირობითი მსჯავრის ინსტიტუტი და სასჯელის დანიშვნის წესი საპროცესო შეთანხმების არსებობის პირობებში.

სისხლის სამართლის კერძო ნაწილის გადასინჯვა დაიწყო 2014 წლის თებერვალში კაჭრეთში სისხლის სამართლის ექსპერტთა სპეციალური სამუშაო ჯგუფი შეხვედრით, სადაც მოხდა პროცესის დაგეგმვა და განისაზღვრა კოდექსის გადასინჯვის კრიტერიუმები და სახელმძღვანელო პრინციპები. სისხლის სამართლის ექსპერტებისგან დაკომპლექტდა ოთხი ქვეჯგუფი, რომელთა შემადგენლობაში შედიოდნენ როგორც სახელმწიფო უწყებების წარმომადგენლები, ასევე ადვოკატები, სასამართლო ხელისუფლებისა და აკადემიური წრის წარმომადგენლები. ქვეჯგუფებს დაევალათ დანაშაულების ცალკეულ ტიპებზე მუშაობა. 2014 წლის თებერვლიდან მაისის ჩათვლით ქვეჯგუფების შეხვედრები იმართებოდა ყოველკვირეულად.

ინტენსიური სამუშაო პროცესის შედეგად შექმნილი სისხლის სამართლის კოდექსის კერძო ნაწილის ცვლილებების პირველად პროექტი წარედგინა სისხლის სამართლის ექსპერტთა ჯგუფს 3 დღიან სესიაზე, რომელიც 2014 წლის მაისში გაიმართა. ჯგუფის მიზანი იყო კოდექსის სისტემატიზაცია და კერძო ნაწილის მუხლობრივი განხილვა. მიღებული კომენტარების და განხილვების შედეგად შესწორებული პროექტი სისხლის სამართლის ექსპერტთა გაფართოებულ ჯგუფს 2014 წლის ივნისში წარედგინა. შედეგად, სისხლის სამართლის კოდექსის კერძო ნაწილის გადასინჯვის პროცესში გადაიხედა კონკრეტულ დანაშაულთა შემადგენლობები, დამამძიმებელი გარემოებები, სანქციები და სხვ.

ინტენსიური სამუშაო პროცესების შედეგად განხორციელდა 200-ზე მეტი მუხლის გადახედვა, მოხდა დამამძიმებელი და შემამსუბუქებელი გარემოებების შესწორება და სანქციების ნაწილში ევროპულ და საერთაშორისო სტანდარტებთან შესაბამისი საკანონმდებლო ცვლილებების განხორციელება. რეკომენდაციების ანალიზის და მიღებული კომენტარების გათვალისწინების შემდეგ, სისხლის სამართლის კოდექსის ცვლილებები პროექტი (როგორც ზოგადი, ისე კერძო ნაწილი) განთავსდა საქართველოს საკანონმდებლო მაცნეს ოფიციალურ ვებ გვერდზე, [www.matsne.gov.ge](http://www.matsne.gov.ge) 2014 წლის 30 ივნისს.

ამასთანავე, სისხლის სამართლის კოდექსის ცვლილებების პროექტი მისი საერთაშორისო სტანდარტებთან შესაბამისობის შემოწმების მიზნით გაიგზავნა ევროსაბჭოში ექსპერტიზაზე 2014 წლის 9 ივლისს. 2015 წლის 24 მარტს ევროსაბჭოს მიერ წარმოდგენილ იქნა სამართლებრივი დასკვნა, რომლის შესაბამისად მოხდება კოდექსის ცვლილებების გადახედვა და სისხლის სამართლის სისტემის რეფორმის უწყებათაშორისი საბჭოს ფარგლებში განხილვა. კანონპროექტის პარლამენტში გაგზავნა 2015 წლის ბოლოს იგეგმება.

**2.2. სისხლის სამართლის საპროცესო კანონმდებლობა**

***ა. ნაფიცი მსაჯულები***

2015 წლის ივნისში იუსტიციის სამინისტრომ მოამზადა ნაფიც მსაჯულთა ინსტიტუტის შესახებ ევროპულ სახელმწიფოთა კანონმდებლობისა და პრაქტიკის შედარებით-სამართლებრივი კვლევა, რომელიც აანალიზებს კანონმდებლობით გათვალისწინებულ ნორმებს და რეგულაციებს ნაფიც მსაჯულთა შერჩევის, იურისდიქციის და გამოტანილი ვერდიქტის დასაბუთებასთან დაკავშირებით. ნაფიც მსაჯულთა ინსტიტუტის დახვეწის და ევროპულ და საერთაშორისო სტანდარტებთან შესაბამისობაში მოყვანის მიზნით, კვლევის საფუძველზე იგეგმება შესაბამისი საკანონმდებლო ცვლილებების მომზადება.

***ბ. შეჯიბრებითობის პრინციპი***

შეჯიბრებითობის პრინციპის განმტკიცების მიზნით, სისხლის სამართლის საპროცესო კოდექსში ცვლილებების შეტანა მიზნად ისახავს საერთაშორისო სტანდარტებთან სისხლის სამართლის საპროცესო კოდექსის იმ ნორმების შესაბამისობაში მოყვანას, რომლებიც აღკვეთის ღონისძიების, განსაკუთრებით პატიმრობის, გამოყენებას, შეცვლასა და გაუქმებას ეხება. ცვლილებები ასევე მიზნად ისახავს სასამართლოში საქმის განხილვის ვადის დაწესებას ისეთ საქმეებზე, სადაც ბრალდებულს შეფარდებული აქვს არასაპატიმრო აღკვეთის ღონისძიება ან საერთოდ არა აქვს შეფარდებული აღკვეთის ღონისძიება, და სასამართლოს მიერ აღკვეთის ღონისძიების სახით გამოყენებული პატიმრობის პერიოდულად და ავტომატურად გადასინჯვის სრულიად ახალი საპროცესო მექანიზმის შექმნას. შესაბამისად, საჭიროებისამებრ, საერთაშორისო ორგანიზაციების რეკომენდაციების მიხედვით, იგეგმება, შეჯიბრებითობის პრინციპის განმტკიცება საკანონმდებლო ცვლილებათა პაკეტის შემუშავების გზით.

# თავი 3. პოლიციის რეფორმის სტრატეგია

**პოლიცია და დანაშაულის პრევენცია**

**პოლიციის რეფორმის ძირითადი ამოცანები**

შინაგან საქმეთა სამინისტროში 2012 წლიდან მიმდინარე მთელი რიგი სტრუქტურული და საკანონმდებლო ცვლილებებიდან გამომდინარე, საჭირო გახდა სამართალდამცავი და უსაფრთხოების უწყებების ისეთი ინსტიტუციური მოდელის განსაზღვრა, რომელიც უზრუნველყოფდა ახალი, უფრო დამოუკიდებელი და დემოკრატიული სისტემის ჩამოყალიბებასა და ფუნქციონირებას საზოგადოებაში. აქამდე, შსს–ში ერთად იყო თავმოყრილი საპოლიციო და უსაფრთხოების ფუნქციები, რაც საზოგადოების მხრიდან ძალაუფლების ჭარბ კონცენტრაციად აღიქმებოდა. გარდა ამისა, არსებული სისტემა ხელს უშლიდა და აფერხებდა სამართალდამცავი სისტემის შემდგომი რეფორმირებისა და განვითარების პროცესს.

სწორედ ამ მიზნით, საქართველოს მთავრობის 2015 წლის 17 თებერვლის N60 დადგენილებით შეიქმნა შსს-ს რეფორმირების უწყებათაშორისი კომისია, რომლის შემადგენლობაშიც შევიდნენ საქართველოს მთავრობის და პარლამენტის წარმომადგენლები. შემუშავების პროცესში აქტიურად იყვნენ ჩართული საერთაშორისო და არასამთავრობო ორგანიზაციები, რომელთა რეკომენდაციებიც დიდ წილად იქნა გათვალისწინებული. აღნიშნული მოდელის მიხედვით, გაიმიჯნა საპოლიციო და უსაფრთხოების ფუნქციები და ცალკე სტრუქტურულ ერთეულად ჩამოყალიბდა საქართველოს სახელმწიფო უსაფრთხოების სამსახური, რომელმაც ფუნქციონირება 2015 წლის 1 აგვისტოდან დაიწყო. სახელმწიფო უსაფრთხოების სამსახურის საქმიანობა შეესაბამება სამართლებრივ სახელმწიფოში მოქმედ პრინციპებს, რაც უზრუნველყოფს სამსახურის მაქსიმალურ დამოუკიდებლობას და პოლიტიკურ ნეიტრალობას.

რეფორმის შემდგომ, შინაგან საქმეთა სამინისტრო კვლავ რჩება საზოგადოებრივი წესრიგის დაცვაზე, ორგანიზებულ დანაშაულთან ბრძოლაზე პასუხისმგებელ სამართალდამცავ უწყებად. უახლოვეს მომავალში, შსს–ს ამოცანას წარმოადგენს უზრუნველყოს საზოგადოებაზე ორიენტირებული პოლიციის ჩამოყალიბება; საერთაშორისო საპოლიციო თანამშრომლობის განვითარება; სამოქალაქო საზოგადოების ჩართულობა; წესებისა და პროცედურების ინსტიტუციონალიზაცია, ადამიანური რესურსების მართვის გაუმჯობესება, პოლიციის საქმიანობაში ადამიანის უფლებების დაცვისა და ჰუმანურობის პრინციპის დამკვიდრება, პერსონალის უნარ-ჩვევების შემდგომი განვითარებით დანაშაულის პრევენციისა და საგამოძიებო პრაქტიკის სტანდარტის ამაღლება; პოლიციის საქმიანობისა და რეფორმების პროცესის მიმდინარეობის მაქსიმალური გამჭვირვალობის უზრუნველყოფა.

**პოლიციის რეფორმის მონახაზი**

რეფორმა მოიცავს პოლიციის საქმიანობის ყველა მნიშვნელოვან მიმართულებას, მათ შორის: 1) დანაშაულთან ბრძოლა; 2) ადამიანის უფლებების დაცვა; 3) არასრულწლოვანთა შორის დანაშაულის პრევენცია; 4) ხარისხიანი მომსახურების გაწევა; 5) ადამიანური რესურსების მართვა და კვალიფიკაციის ამაღლება; 6) წესებისა და პროცედურების ინსტიტუციონალიზაცია; 7) მატერიალურ–ტექნიკური ბაზისა და ინფრასტრუქტურის განვითარება; 8) საერთაშორისო თანამშრომლობა; 9) საზოგადოებასთან ურთიერთობა.

**3.1. დანაშაულთან ბრძოლა**

შინაგან საქმეთა სამინისტროს ძირითად ფუნქციას წარმოადგენს დანაშაულის წინააღმდეგ ბრძოლა, რაც გამოიხატება სამართალდამცავების მიერ დანაშაულის გამოვლენით, გამოძიებით/აღკვეთითა და პრევენციით. დანაშაულის დროულად გამოვლენის მიზნით სამინისტრო უზრუნველყოფს ოპერატიულ-სამძებრო საქმიანობას, 24/7 ცხელი ხაზის ფუნქციონირებასა და საფეხმავლო და სამანქანო პატრულირებას. დანაშაულის გამოძიებას, დანაშაულის კატეგორიის მიხედვით უზრუნველყოფს შესაბამისი სპეციალიზებული დანაყოფი.

დანაშაულის პრევენციის მიზნით შსს თანამშრომლები უზრუნველყოფენ მოსახლეობასთან უშუალო კონტაქტების დამყარებას და, საჭიროების შემთხვევაში, პროფილაქტიკური სამუშაოების ჩატარებას, სამოქალაქო საზოგადოებასთან ერთობლივი თანამშრომლობით პრევენციული ხასიათის ღონისძიებების განხორციელებას, განსაკუთრებით არასრულწლოვნებში გავრცელებულ დანაშაულებზე.

თანამედროვე გამოწვევების შესაბამისად, შინაგან საქმეთა სამინისტრო განსაზღვრავს დანაშაულის წინააღმდეგ ბრძოლის პრიორიტეტებს, კერძოდ: ადამიანით ვაჭრობა (ტრეფიკინგი); არალეგალური მიგრაცია; ოჯახში ძალადობა; კიბერდანაშაული; კორუფცია; ტერორიზმი; ნარკოტიკული დანაშაული; არასრულწლოვანთა შორის დანაშაული.

**3.2. არასრულწლოვანთა შორის დანაშაული პრევენცია**

არასრულწლოვანთა ფსიქო-სოციალური განვითარებიდან გამომდინარე, ხშირია შემთხვევები, როდესაც ისინი ნებით და უნებლიედ ხდებიან დანაშაულის და ადმინისტრაციული სამართალდარღვევის მონაწილეები. ამის თავიდან აცილების მიზნით, სამინისტრო სხვა შესაბამის უწყებებთან თანამშრომლობით მონაწილეობს, არასრულწლოვანთა დანაშაულის პრევენციის სტრატეგიით განსაზღვრულ 3 დონის პრევენციულ ღონისძიებებში 1) პირველი დონე ემსახურება არასრულწლოვნების სამართლებრივი ცნობიერების ამაღლებას დანაშაულზე/სამართალდარღვევაზე და მის სამართლებრივ შედეგებზე, რათა თავიდან ავიცილოთ მათი ჩართულობა დანაშაულში/სამართალდარღვევაში, როგორც ნებით ასევე უნებლიედ; 2) მეორე დონის პრევენციისას სამინისტრო განსაკუთრებულ ყურადღებას ამახვილებს კანონთან კონფლიქტში მყოფ არასრულწლოვანზე და მათთან პროფილაქტიკურ სამუშაოებზე; 3) მესამე დონე ემსახურება ჩადენილი დანაშაულის/სამართალდარღვევის რეციდივის პრევენციას, მათთან მულტიდისციპლინური მუშაობის გზით.

არასრულწლოვნებში დანაშაულის/სამართალდარღვევის პრევენციის ეფექტურობისათვის მნიშნველოვანია სახელმწიფო უწყებების კოორდინირებული და უწყვეტი მუშაობა.

განსაკუთრებული ყურადღება დაეთმობა სკოლებსა და სხვა საგანმანათლებლო დაწესებულებებში ინტერაქტიული დისკუსიებისა და სემინარების ჩატარებას დანაშაულის გამოწვევი მიზეზების, საფრთხეებისა და შედეგების შესახებ.

**3.3. ადამიანის უფლებების დაცვა**

**3.3.1. პოლიციის საქმიანობა და ადამიანის უფლებები**

შინაგან საქმეთა სამინსიტროს მიზანია მისი საქმიანობის განხორციელებისას მაქსიმალურად დაიცვას ადამიანის უფლებები. კერძოდ, ნებისმიერი საპოლიციო ღონისძიება უნდა ემყარებოდეს კანონიერების, პიროვნების, პატივისა და ღირსების, ჰუმანურობისა და საჯაროობის დაცვის პრინციპებს.

**3.3.2. ადამიანის უფლებათა დაცვა დროებითი მოთავსების იზოლატორებში (დმი)**

ადამიანის უფლებათა დაცვა განსაკუთრებით აქტუალობას იძენს დროებითი მოთავსების იზოლატორებში. შსს-ს ადამიანის უფლებათა დაცვისა და მონიტორინგის მთავარი სამმართველო უზრუნველყოფს წინასწარი დაკავების საკნებში მოთავსებულთა რეგისტრაციას, სამედიცინო შემოწმებას და რეგულარულ მონიტორინგს წინასწარი დაკავების იზოლატორებზე. იგი ასევე უზრუნველყოფს მოთავსებულთა ინფორმირებას (საპროცესო უფლებების შესახებ), დაკავებულ პირთათვის საკვების მიწოდებასა და სანიტარული პირობების გაუმჯობესებას.

განხორციელდა დროებითი მოთავსების იზოლატორების სისტემის, თავად დაკავებულებისა და ადმინისტრაციულ პატიმრობაში მყოფი პირების მოთხოვნილებათა შეფასება; განხორციელდა მონიტორინგის მექანიზმის გაძლიერება და ვიდეო კონტროლის სისტემების მონტაჟი; მხედველობაში იქნა მიღებული არსებული პრაქტიკა და სხვადასხვა საერთაშორისო და ეროვნული უფლებადამცველი ორგანიზაციების რეკომენდაციები, როგორებიცაა: წამებისა და არაადამიანური მოპყრობისა და დასჯის პრევენციის ევროპის საბჭოს კომიტეტი, გაეროს სამუშაო ჯგუფი თვითნებური დაკავებების საკითხებზე, საქართველოს სახალხო დამცველი, Human Rights Watch, საქართველოს ახალგაზრდა იურისტთა ასოციაცია და სხვ.

რეფორმის მიზანია ადამიანის უფლებების დაცვის საერთაშორისო სტანდარტების დანერგვა, არაადამიანური მოპყრობის აღკვეთა და დაკავებული და ადმინისტრაციულ პატიმრობაში მყოფი პირებისათვის მაქსიმალურად უსაფრთხო გარემოს შექმნა.

ადამიანის უფლებების დაცვისა და უსაფრთხოების ხარისხის გაუმჯობესებისათვის, რეფორმის ფარგლებში, ადამიანის უფლებათა დაცვისა და მონიტორინგის მთავარ სამმართველოში იგეგმება:

**3.3.4. დმი–ში სამედიცინო მომსახურების გაუმჯობესება**

დროული და შეუფერხებელი სამედიცინო მომსახურების გაუმჯობესების მიზნით, ყველა დროებითი მოთავსების იზოლატორში იგეგმება **სამედიცინო პერსონალის დასაქმება** და მათი აღჭურვა შესაბამისი ინვენტარით.

**3.3.5. ინფრასტრუქტურის მშენებლობა და რეკონსტრუქცია**

საქართველოს მასშტაბით განხორციელდება ახალი პოლიციის შენობების/დმი–ს მშენებლობა და არსებულის სარემონტო სამუშაოები.

**3.3.6. პერსონალის კვალიფიკაციის ამაღლება**

დაკავებულისა და ადმინისტრაციულ პატიმრობაში მყოფ პირთა არასათანადო მოპყრობის თავიდან აცილების მიზნით, იგეგმება შსს აკადემიაში დმი–ს პერსონალის მომზადების/გადამზადების კურიკულუმის დანერგვა. აგრეთვე, განხორციელდება დროებითი მოთავსების იზოლატორების თანამშრომელთა გადამზადება სპეციალიზებული სწავლებების გზით, მათ შორის სამედიცინო პერსონალის მომზადება.

**3.4. ხარისხიანი მომსახურების გაწევა**

შინაგან საქმეთა სამინისტროს ერთ-ერთ უმთავრეს ფუნქციას სამართალდამცავი საქმიანობის გარდა მოსახლეობისათვის მომსახურების გაწევა წარმოადგენს, რაც 3 ძირითადი მიმართულებით ხორციელდება:

* სატრანსპორტო საშუალებებზე საბაჟო პროცედურების განხორციელება, სატრანსპორტო საშუალებების რეგისტრაცია, მართვის უფლების მინიჭება და მართვის მოწმობის გაცემა;
* მოქალაქეებისა და ორგანიზაციების უსაფრთხოების უზრუნველყოფა, მათი ცხოვრება და საქმიანობისათვის მშვიდი და ჯანსაღი გარემოს შექმნა;
* საგანგებო სიტუაციებში მოსახლეობისათვის მაღალი დონის და მარტივად ხელმისაწვდომი დახმარების აღმოჩენა - ქვეყნის მასშტაბით საგანგებო სიტუაციებისა და გადაუდებელი აუცილებლობის შემთხვევათა შესახებ სატელეფონო შეტყობინებების ერთიანი საგანგებო ნომრით „112“ მიღება და დროული რეაგირების კოორდინირება.

„112“-ის შექმნით 2011 წლიდან შესაძლებელი გახდა სამი დამოუკიდებელი გადაუდებელი დახმარების ნომრის (სამაშველო, საპატრულო და სამედიცინო) გაერთიანება. აღნიშნული სისტემის ჩამოყალიბებისას, ძირითადი აქცენტი გაკეთდა ევროკავშირის გამოცდილებაზე, რომელიც ითვალისწინებს გადაუდებელ და საგანგებო სიტუაციებში მოსახლეობისათვის მაღალი დონის და მარტივად ხელმისაწვდომი დახმარების აღმოჩენას. „112“-ის მეშვეობით მთელი საქართველოდან შესაძლებელია ზარების მიღება საპატრულო პოლიციის, სასწრაფო სამედიცინო დახმარებისა და სახანძრო სამაშველო სამსახურების დახმარების საჭიროების შესახებ.

იმის გათვალისწინებით, რომ შსს სსიპ „112“ ახლად ჩამოყალიბებული სისტემაა, იგი გარკვეული სახის გამოწვევების წინაშე დგას, რომელთა აღმოფხვრა კიდევ უფრო გაზრდის მის ეფექტურობის ხარისხს. ამ მიზნით, დაგეგმილია საინფორმაციო ტექნოლოგიების განვითარება, საგანგებო სიტუაციებზე რეაგირების მდგრადი სარეზერვო სისტემის ჩამოყალიბება, ინიციატორის ადგილსამყოფელის დადგენის შესაძლებლობის შექმნა, შეზღუდული შესაძლებლობის მქონე პირებისათვის სისტემის ადაპტაცია და მოსახლეობაში ერთიანი საგანგებო ნომრის 112-ის ცნობადობის გაზრდა.

**3.5. ადამიანური რესურსების მართვა და კვალიფიკაციის ამაღლება**

რეფორმის ფარგლებში დაგეგმილია ადამიანური რესურსების მართვის პოლიტიკის შემუშავება. აღნიშნული პროცესი მოიცავს ისეთი საკითხების დახვეწასა და ინსტიტუციონალიზაციას, როგორიცაა: სამსახურში მიღება, შეფასება, წახალისება, დაწინაურება, ანგარიშვალდებულებისა და პროფესიული ეთიკის გაძლიერება და სხვა სტანდარტული ოპერატიული პროცედურები.

დანაშაულთა ბრძოლის ეფექტურობა მეტწილად დამოკიდებულია სამართალდამცავი სტრუქტურის თანამშრომელთა კვალიფიკაციაზე და უნარ-ჩვევებზე. კონკრეტული დანაშაულის წინააღმდეგ ბრძოლა მოითხოვს შესაბამის კომპეტენციას. შსს დიდ ყურადღებას უთმობს სამინისტროს პერსონალის პროფესიონალიზმის ამაღლებას.

შსს-ს აკადემია პასუხისმგებელია ყველანაირი საპოლიციო სწავლებისა და გადამზადების კურსების დაგეგმვასა და წარმოებაზე შინაგან საქმეთა სამინისტროს საჭიროებების გათვალისწინებით. რეფორმის შედეგად მოხდა საპატრულო პოლიციის და უბნის ინსპექტორთა საბაზისო მომზადების კურსის მთლიანად გადახალისება და გამდიდრება, რის გამოც გაორმაგდა საბაზისო კურსის ხანგრძლივობა 3 თვიდან 6 თვემდე. აგრეთვე, შსს აკადემიაში შემუშავდა და დაინერგა სამაგისტრო პროგრამა; მიმდინარე ეტაპზე, აკადემია მუშაობს საბაკალავრო პროგრამის დანერგვაზე.

აკადემიის საბაზისო კურსებისა, შსს-ს თანამშრომლებს ჩაუტარდათ სისტემატური სპეციალიზებული ტრენინგები, კურსები და სემინარები შესაბამის სფეროებში ადგილობრივი და უცხოელი ექსპერტების მონაწილეობით და დონორი ორგანიზაციების მხარდაჭერით.

**3.6. წესებისა და პროცედურების ინსტიტუციონალიზაცია**

შსს-ს სისტემის გამართული და ეფექტური ფუნქციონირებისათვის ფუნდამენტური მნიშვნელობა ენიჭება პირადი შემადგენლობის საქმიანობის მარეგულირებელი წესებისა და პროცედურების ინსტიტუციონალიზაციას.

პოლიციელის საქმიანობა რისკის შემცველია. სხვებისა და საკუთარი თავის დასაცავად, მას დამოუკიდებლად სწრაფი და გონივრული გადაწყვეტილების მიღებაც უნდა შეეძლოს. სწორედ ამიტომ, აუცილებელია უკლებლივ ყველა პოლიციელმა კარგად იცოდეს შესაბამისი წესები და პროცედურები. არანაკლებ მნიშვნელოვანია კონტროლის განხორციელება მათ შესრულებაზე.

შსს-ს სისტემის რეფორმა ითვალისწინებს უწყებაში პერსონალის საქმიანობის მარეგულირებელი წესებისა და პროცედურების განახლება/შემუშავებას და მათ ინსტიტუციონალიზაციას, როგორც ეს მოწინავე ქვეყნებშია მიღებული. დიდი ყურადღება დაეთმობა მათი თითოეულ პოლიციელამდე დაყვანისა და შესრულებაზე კონტროლის მექანიზმის შემუშავებას.

აღნიშნული ღონისძიებები აამაღლებს პოლიციელის მიერ საზოგადოების მომსახურების ხარისხს და უზრუნველყოფს მართვისა და შიდა კონტროლის სისტემის დახვეწას.

**3.7. მატერიალურ-ტექნიკური ბაზისა და ინფრასტრუქტურის განვითარება**

დანაშაულის პრევენციის, ოპერატიულ-სამძებრო და საგამოძიებო საქმიანობის ეფექტური განხორციელებისათვის და ასევე დანაშაულის სწრაფად გახსნისათვის და აღმოფხვრისათვის სამინისტროს დაგეგმილი აქვს მატერიალურ-ტექნიკური შესაძლებლობების გაუმჯობესება და დახვეწა, მათ შორის, უსაფრთხოების თანამედროვე ელექტრონული საშუალებების დანერგვა. აგრეთვე, მნიშვნელოვანია სამინისტროს ინფრასტრუქტურის განვითარება 112-ის შესაძლებლობების განვითარებით.

**3.8. საერთაშორისო თანამშრომლობის გაღრმავება**

შინაგან საქმეთა სამინისტროსთვის საერთაშორისო თანამშრომლობა ერთ-ერთი უმნიშვნელოვანეს საკითხს წარმოადგენს. იგი პირდაპირ კავშირშია რეფორმების პროცესების მხარდაჭერასთან და სამინისტროს სტრუქტურული ქვედანაყოფების შესაძლებლობების განვითარებასთან. სამინისტრო საერთაშორისო თანამშრომლობას ახორციელებს ოპერატიული და არა ოპერატიული მიმართულებით.

ოპერატიული თანამშრომლობა მოიცავს: საერთაშორისო ხელშეკრულებებისა და შიდა კანონმდებლობის შესაბამისად, ოპერატიულ-სამძებრო ინფორმაციის გაცვლას, ერთობლივი ოპერაციების ჩატარებას და სხვა მსგავს საკითხებს, რომლებიც ხორციელდება პოლიციის ატაშეების, ორმხრივი ხელშეკრულებების, ნაცვალგების პრინციპისა და საერთაშორისო, მათ შორის რეგიონული ორგანიზაციების მეშვეობით. არა ოპერატიული თანამშრომლობა ფარავს ისეთ საკითხებს, როგორებიცაა: ევროატლანტიკურ სტრუქტურებთან თანამშრომლობა, საერთაშორისო ხელშეკრულებების დადება, ერთობლივი პროექტები, ღონისძიებები, გამოცდილების გაზიარება, დონორთა კოორდინაცია, ტრენინგები, ერთობლივი სამოქმედო გეგმების განხორციელება, შესრულების ანგარიშგების მომზადება და სხვ.

საერთაშორისო და ეროვნული სამართლებრივი ინსტრუმენტებით აღებული ვალდებულებების შესრულებისას, აგრეთვე რეფორმების პროცესების მხარდაჭერისა და სტრუქტურული ქვედანაყოფების შესაძლებლობების განვითარებისას, სამინსიტროს აქტიურ დახმარებას უწევენ შემდეგი სტრატეგიული პარტნიორები/დონორები: ამერიკის შეერთებული შტატები, ევროკავშირი, ევროკავშირის წევრი ქვეყნები და თურქეთის რესპუბლიკა.

ასევე მნიშვნელოვანია საერთაშორისო სამართლებრივი თანამშრომლობა და სამართლებრივი ბაზის განვითარება. 2014 წელს მიღებული „სამართალდამცავ სფეროში საერთაშორისო თანამშრომლობის შესახებ“ საქართველოს კანონის შესაბამისად სამინისტრო ახორციელებს ეფექტურ საერთაშორისო თანამშრომლობას დანაშაულის თავიდან აცილების, გამოვლენისა და აღკვეთის სფეროში, და საქართველოს შესაბამისი მრავალმხრივი და ორმხრივი საერთაშორისო ხელშეკრულებებით ნაკისრი ვალდებულებების შესრულებასა და მის მონიტორინგს. სამინისტრო მომავალშიც აპირებს ორგანიზებულ დანაშაულთან ბრძოლის სფეროში საერთაშორისო თანამშრომლობის გაძლიერებას, პოლიციის სფეროში თანამშრომლობის გაძლიერებას და პოლიციის სფეროში თანამშრომლობის გაღრმავებას. ამ კუთხით შსს-ს პრიორიტეტებს წარმოადგენს: ევროპულ სტრუქტურებთან თანამშრომლობის გაღრმავება, ევროპული სამეზობლო პოლიტიკის ფარგლებში შსს-ს კომპეტენციაში შემავალი ვალდებულებების შესრულება, ასოცირების შესახებ შეთანხმებასთან დაკავშირებული ღონისძიებების განხორციელება, ევროკავშირთან სავიზო დიალოგის ფარგლებში შსს-ს კომპეტენციაში შემავალი საკითხების კოორდინაცია, ევროკავშირის სპეციალიზებულ სააგენტოებთან, ჩრდილოატლანტიკურ ალიანსთან და აშშ-ს შესაბამის სტრუქტურებთან თანამშრომლობის გაგრძელება, ასევე საერთაშორისო სამართლებრივი თანამშრომლობის გაღრმავება მრავალმხრივ, ორმხრივ და რეგიონალურ ფორმატში, სხვადასხვა პროექტების ფარგლებში თანამშრომლობა და დონორ ქვეყნებთან და ორგანიზაციებთან კოორდინაციის გაგრძელება.

პოლიციის წარმატებულმა რეფორმამ და ორგანიზებულ დანაშაულთან ბრძოლაში მიღწეულმა შედეგებმა, ასევე შთააგონა სხვა ქვეყნები ეღიარებინათ მათი საკუთარი სისტემების განახლების აუცილებლობა. ამის გათვალისწინებით, შსს უნდა იქნეს მიჩნეული როგორც უწყება, რომელსაც გააჩნია შესაძლებლობა სხვებსაც ასწავლოს და გაუზიაროს პოლიციის რეფორმის საუკეთესოდ განხორციელებული გამოცდილება. ეს აქტივობა შესაძლებელია განხორციელდეს სასწავლო ვიზიტების, ექსპერტთა მისიების, სემინარებისა და სამუშაო შეხვედრების ორგანიზების გზით ორმხრივად დაინტერესებულ ქვეყნებთან, თუ დონორი/საერთაშორისო ორგანიზაციების მხარდაჭერით.

**3.9. საზოგადოებასთან ურთიერთობა**

შსს აცნობიერებს, რომ სამართალდამცავი სისტემის ეფექტურობა მნიშვნელოვნად არის დამოკიდებული საზოგადოებრივ მხარდაჭერასა და თანამშრომლობაზე. ყოველივე ზემოაღნიშნულთან ერთად, რაც თავისთავად ხელს უწყობს ამგვარი ურთიერთობის განმტკიცებას, სამინისტრო უზრუნველყოფს:

* საჯარო ინფორმაციის დაუბრკოლებელ გაცემას;
* საზოგადოებისათვის ინფორმაციის რეგულარულ მიწოდებას (მათ შორის რეფორმების, ახალი კანონმდებლობის, (კომპეტენციის ფარგლებში) ადამიანის უფლებების დაცვის, პოლიციელთა მუშაობის (როგორც წარმატებულ საქმეებზე, ისე დარღვევების ფაქტებზე) სხვადასხვა ბეჭდვითი და ელექტრონული საშუალებებით (მათ შორის საკუთარი საინფორმაციო ინიციატივების ფარგლებში: გადაცემები, სამინისტროს ვებ-გვერდი, სამინისტროს ბეჭდვითი მასალა).

# თავი 4. პროკურატურის რეფორმის სტრატეგია

**შესავალი**

წინამდებარე სტრატეგია ასახავს საქართველოს პროკურატურის განვითარების სტრატეგიას 2015-2018 წლებში. მასში სტრატეგიული მიმართულებები განსაზღვრულია არსებული საჭიროებების, სხვადასხვა ქვეყნის საუკეთესო პრაქტიკისა და საერთაშორისო ორგანიზაციების რეკომენდაციების შესაბამისად.

სტრატეგიის მიზანია საზოგადოების საჭიროებებზე და მუდმივ განვითარებაზე ორიენტირებული, საერთაშორისო სტანდარტების შესაბამისი სისტემის ჩამოყალიბება.

დოკუმენტი მოიცავს ისეთ სტრატეგიულ მიმართულებებს, როგორებიცაა: მთავარი პროკურორის დანიშვნა და გათავისუფლება, დამოუკიდებელი, მიუკერძოებელი და ეფექტიანი გამოძიების წარმოება და სისხლისსამართლებრივი დევნის განხორციელება; პროკურატურის თანამშრომელთა შერჩევის წესის გაუმჯობესება და კვალიფიკაციის ამაღლება; საზოგადოების წინაშე ანგარიშვალდებული პროკურატურა; პროკურატურის სტრუქტურული მოდერნიზაცია; პროკურატურაში სამუშაო გარემოსა და პროკურორთა მოტივაციის სისტემის გაუმჯობესება; პროკურორთა დისციპლინური პასუხისმგებლობისა და თანამდებობიდან გათავისუფლების პროცედურების დახვეწა; ადამიანის უფლებათა საერთაშორისო სტანდარტების შესაბამისი დაცვის უზრუნველყოფა; პროკურატურის როლის გაზრდა დანაშაულის პრევენციის პროცესში; არასრულწლოვანთა მართლმსაჯულება; საერთაშორისო თანამშრომლობის გააქტიურება.

პროკურატურის რეფორმის სტრატეგიის მთავარი მიზანია პროკურატურის ინსტიტუციური დამოუკიდებლობის გაძლიერება, პროკურორთა საქმიანობაში სრული ჩაურევლობა და პროკურორების მიერ თავიანთი პროფესიული ფუნქციების მიუკერძოებლად და ობიექტურად განხორციელებისთვის სამართლებრივი ბაზის შექმნა. ამ მიზნით, **2013 წლის ივნისში** ძალაში შევიდა ცვლილებები პროკურატურის შესახებ კანონში. შედეგად პროკურატურის სტატუსი შესაბამისობაში მოვიდა საერთაშორისო და ევროპულ სტანდარტებთან, სისხლის სამართლებრივი დევნას განხორციელების უფლებამოსილება სრულად დაეკისრა მთავარ პროკურორს, ხოლო იუსტიციის მინისტრი ვერც პროკურორთა ინდივიდუალურ საქმეებში შეძლებს ჩარევას და მისი უფლებამოსილება, ამ კუთხით, მხოლოდ სისხლის სამართლის ზოგადი პრინციპებისა და ცალკეული სახელმძღვანელო დოკუმენტების გამოცემით შემოიფარგლება.

**2014 წლის ბოლოს** დაიწყო პროკურატურის სისტემის რეფორმის ახალი ტალღა. პრემიერ მინისტრის საჯარო მითითებების შესაბამისად, იუსტიციის სამინისტრომ დაიწყო მუშაობა პროკურატურის სისტემის ინსტიტუციური რეფორმაზე. **27 დეკემბერს**, სისხლის სამართლის სისტემის რეფორმის უწყებათაშორისი საკოორდინაციო საბჭოს რიგით მე-13 გაფართოებულ სხდომაზე პროკურატურის სისტემის რეფორმასთან დაკავშირებით საჯარო დისკუსია გაიხსნა. ინსტიტუციური რეფორმა მიზნად ისახავს საერთაშორისო და ევროპული სტანდარტების და რეკომენდაციების შესაბამისად, პროკურატურის სისტემის დამოუკიდებლობის, გამჭვირვალობის და ანგარიშვალდებულების ხარისხის გაზრდას.

სისხლის სამართლის სისტემის რეფორმის უწყებათაშორისი საკოორდინაციო საბჭოს გადაწყვეტილებით, საბჭოს სამდივნომ (იუსტიციის სამინისტროს ანალიტიკური დეპარტამენტი) მოამზადა საერთაშორისო სტანდარტებისა და სახელმწიფოთა პრაქტიკის შედარებით-სამართლებრივი კვლევა პროკურატურის ადგილის შესახებ სახელმწიფო სისტემაში. 120 გვერდიანი კვლევა წარმოადგენს 20 ევროპული ქვეყნის (ავსტრია, გერმანია, საფრანგეთი, პოლონეთი, ესპანეთი, შვეიცარია, გაერთიანებული სამეფო, ესტონეთი და სხვა) და ამერიკის პროკურატურის სისტემების შედარებით ანალიზს. კვლევაში განხილულია საერთაშორისო სტანდარტები და საერთაშორისო ორგანიზაციების რეკომენდაციები, ასევე ეროვნული კანონმდებლობები, მათ შორის დამოუკიდებელი, ნახევრად დამოუკიდებელი პროკურატურის სისტემები და ის სისტემები, რომლებიც სასამართლოს ნაწილს წარმოადგენენ. კვლევა ასევე მოიცავს ინფორმაციას პროკურორთა თანამდებობაზე დანიშვნისა და გათავისუფლების შესახებ, დისციპლინური სამართალწარმოების, პროკურორთა დაწინაურებისა და საპროკურორო საბჭოების სტრუქტურის შესახებ.

**2015 წლის 8 აპრილს**, სისხლის სამართლის სისტემის რეფორმის უწყებათაშორისი საკოორდინაციო საბჭოს რიგით მე-15 გაფართოებულ სხდომაზე განხილულ იქნა სამდივნოს მიერ მომზადებული შედარებით-სამართლებრივი კვლევა  და იუსტიციის სამინისტროს მიერ წარმოდგენილ იქნა პროკურატურის რეფორმის ინსტიტუციური მოდელის კონცეფცია, რომელიც სამუშაო ჯგუფის ფარგლებში შემუშავდა. სისხლის სამართლის სისტემის რეფორმის უწყებათაშორისი საკოორდინაციო საბჭოს **28 აპრილის** შეხვედრაზე მოხდა პროკურატურის შესახებ კანონში ცვლილებების დასრულება, რომლებიც შემუშავდა პროკურატურის რეფორმის ინსტიტუციური მოდელის კონცეფციის შესაბამისად.

პროკურატურის შესახებ კანონის ცვლილებათა პაკეტი მთავრობის სხდომაზე **2015 წლის 15 მაისს** დამტკიცდა და პარლამენტში განსახილველად გაიგზავნა. ცვლილებათა პაკეტი აგრეთვე საერთაშორისო ექსპერტიზაზე ვენეციის კომისიაში, ეუთოსა და ევროსაბჭოში გაიგზავნა.

ვენეციის კომისიის მიერ მომზადებული 2015 წლის 7 ივლისის წინასწარი ერთობლივი დასკვნა (CDL-PI(2015)014) პოზიტიურად აფასებს საქართველოს მთავრობის ძალისხმევას პროკურატურის სისტემის ინსტიტუციურ რეფორმასთან დაკავშირებით. დასკვნაში ყურადღება გამახვილებულია რეფორმის მსვლელობის სწორ მიმართულებაზე და გამოთქმულია რეკომენდაციები მოდელის უფრო მეტად დახვეწასთან დაკავშირებით. იუსტიციის სამინისტრომ გაიზიარა რეკომენდაციების უმრავლესობა და შესაბამისად, ცვლილებები შევიდა პროკურატურის შესახებ კანონის ცვლილებათა პაკეტში.

პროკურატურის სისტემის ახალი მოდელის შესაბამისად შემოდის 3 მთავარი სიახლე:

1. საპროკურორო საბჭო;
2. პროკურორთა კონფერენცია;
3. საგანგებო *(ad hoc)* პროკურორი.

ცვლილებების თანახმად, მთავარი პროკურორის თანამდებობაზე დანიშვნისა და გათავისუფლების პროცესში მონაწილეობს როგორც საპროკურორო საბჭო, ისე მთავრობა (დანიშვნის ნაწილში) და საქართველოს პარლამენტი.

* *მთავარი პროკურორის დანიშვნა*

ცვლილებების თანახმად, მთავარ პროკურატურას ხელმძღვანელობს **მთავარი პროკურორი**, რომლის უფლებამოსილების ვადაა 6 წელი. ერთი და იგივე პირი მთავარ პროკურორად არ შეიძლება არჩეულ იქნეს ზედიზედ ორჯერ.

მთავარ პროკურორად შეიძლება არჩეულ იქნეს ნასამართლობის არმქონე, უმაღლესი იურიდიული განათლების მქონე პირი, რომელსაც აქვს მოსამართლედ ან პროკურორად მუშაობის არანაკლებ 5 წლიანი გამოცდილება. მთავარ პროკურორად შეიძლება აგრეთვე არჩეულ იქნეს ნასამართლობის არმქონე, სისხლის სამართლის დარგის აღიარებული სპეციალისტი აკადემიური წრეებიდან ან სამოქალაქო საზოგადოების ორგანიზაციებიდან, რომელიც იმავდროულად არ ეწევა საადვოკატო საქმიანობას. კანდიდატი, მისი ზნეობრივი და პროფესიული თვისებების გამო, უნდა სარგებლობდეს მაღალი ავტორიტეტით.

მთავარი პროკურორის დანიშვნა ხორციელდება რამდენიმე ეტაპად:

პირველი ეტაპი: მთავარი პროკურორის უფლებამოსილების ვადის გასვლამდე 6 თვით ადრე ან, თუ მთავარ პროკურორს უფლებამოსილება ვადის გასვლამდე შეუწყდა, უფლებამოსილების შეწყვეტისთანავე, იუსტიციის მინისტრი აკადემიურ წრეებთან, სამოქალაქო საზოგადოების წევრებთან და სამართლის დარგის სპეციალისტებთან კონსულტაციის შედეგად შეარჩევს და საპროკურორო საბჭოს წარუდგენს მთავარი პროკურორის არანაკლებ სამ კანდიდატურას, რომელთაგან ერთი მაინც უნდა იყოს განსხვავებული სქესის. კანდიდატურების შესახებ წარდგინება უნდა დასაბუთდეს.

მეორე ეტაპი: იუსტიციის მინისტრის მიერ წარდგენილ მთავარი პროკურორის კანდიდატურებს საპროკურორო საბჭოს სხდომაზე კენჭი ცალ-ცალკე ეყრებათ. დამტკიცებულად ჩაითვლება ის კანდიდატი, რომელიც მეტ ხმას მიიღებს, მაგრამ არანაკლებ საპროკურორო საბჭოს წევრთა 2/3-ისა. ხმების თანაბრად გაყოფის შემთხვევაში გადამწყვეტია საპროკურორო საბჭოს თავმჯდომარის ხმა. თუ ვერც ერთმა კანდიდატმა ვერ მოაგროვა ხმების საჭირო რაოდენობა, მეორე ტურში კენჭი ეყრება საუკეთესო შედეგის მქონე ორ კანდიდატურას. თუ ამჯერადაც ვერცერთმა კანდიდატმა ვერ მიიღო საპროკურორო საბჭოს წევრთა ხმების 2/3-ის მხარდაჭერა, იუსტიციის მინისტრი კანონით დადგენილი წესით ასახელებს სხვა კანდიდატურებს.

მესამე ეტაპი: საპროკურორო საბჭოს მიერ დამტკიცებულ კანდიდატურას საქართველოს იუსტიციის მინისტრი თანხმობის მოსაპოვებლად წარუდგენს საქართველოს მთავრობას. თუ საქართველოს მთავრობა არ განაცხადებს თანხმობას, იუსტიციის მინისტრი საქართველოს მთავრობას წარუდგენს საპროკურორო საბჭოს მიერ დამტკიცებულ სხვა კანდიდატურას. თუ საქართველოს მთავრობა თანხმობას განაცხადებს იუსტიციის მინისტრის მიერ წარდგენილ კანდიდატურაზე, აღნიშნული კანდიდატურა წარედგინება საქართველოს პარლამენტს.

მეოთხე ეტაპი: საქართველოს პარლამენტი ფარული კენჭისყრით, სრული შემადგენლობის უმრავლესობით, ირჩევს მთავარ პროკურორს. თუ საქართველოს პარლამენტი არ დაუჭერს მხარს საქართველოს მთავრობის მიერ წარდგენილ კანდიდატურას, მეორდება იგივე კანონით დადგენილი პროცედურა.

* *საპროკურორო საბჭო*

საპროკურორო საბჭო შედგება შემდეგი 15 წევრისაგან: იუსტიციის მინისტრი - საპროკურორო საბჭოს თავმჯდომარე; საპროკურორო საბჭოს 8 წევრი, რომლებსაც ირჩევს საქართველოს პროკურორთა კონფერენცია პროკურატურის შესახებ კანონის 82 მუხლით დადგენილი წესით და რომელთა ¼ მაინც არის განსხვავებული სქესის; საქართველოს პარლამენტის 2 წევრი, რომელთაგან ერთს - საპარლამენტო უმრავლესობის წევრთაგან, ერთს - იმ წევრთაგან, რომლებიც არ შედიან საპარლამენტო უმრავლესობაში, სრული შემადგენლობის უმრავლესობით, ირჩევს საქართველოს პარლამენტი; საპროკურორო საბჭოს 2 წევრი, რომლებსაც საერთო სასამართლოების მოსამართლეთაგან ირჩევს საქართველოს იუსტიციის უმაღლესი საბჭო; საპროკურორო საბჭოს 2 წევრი, რომლებსაც საქართველოს უმაღლესი საგანმანათლებლო დაწესებულებებისა და სამოქალაქო საზოგადოების ორგანიზაციების მიერ წარდგენილ კანდიდატთაგან, სრული შემადგენლობის უმრავლესობით, ირჩევს საქართველოს პარლამენტი. საპროკურორო საბჭოს წევრი შეიძლება იყოს პროკურორი ან საქართველოს პროკურატურის გამომძიებელი, რომელსაც აქვს იურისტად მუშაობის არანაკლებ 5 წლიანი გამოცდილება, მათ შორის, პროკურორად ან საქართველოს პროკურატურის გამომძიებლად მუშაობის არანაკლებ 3 წლიანი გამოცდილება.

* *საგანგებო (ad hoc) პროკურორი*

თუ არსებობს საკმარისი საფუძველი ვარაუდისათვის, რომ მთავარმა პროკურორმა დანაშაული ჩაიდინა, საპროკურორო საბჭო ერთი ან მეტი წევრის ინიციატივით განიხილავს საგანგებო *(ad hoc)* პროკურორის დანიშვნის მიზანშეწონილობის საკითხს. საპროკურორო საბჭო ასევე უფლებამოსილია საგანგებო პროკურორის დანიშვნის მიზანშეწონილობის საკითხი განიხილოს პარლამენტის წევრთა სრული შემადგენლობის არანაკლებ 1/3-ის მიმართვის საფუძველზე.

საგანგებო (ad hoc) პროკურორის კანდიდატურის დასახელების უფლება აქვს საპროკურორო საბჭოს ნებისმიერ წევრს. გადაწყვეტილება პირის საგანგებო *(ad hoc)* პროკურორად დანიშვნის თაობაზე მიიღება საპროკურორო საბჭოს წევრთა სრული შემადგენლობის უმრავლესობით. თუ საპროკურორო საბჭო წევრთა სრული შემადგენლობის უმრავლესობით მიიჩნევს, რომ არ არსებობს საკმარისი საფუძველი ვარაუდისთვის, რომ მთავარმა პროკურორმა დანაშაული ჩაიდინა, იგი უარს იტყვის საგანგებო *(ad hoc)* პროკურორის დანიშვნაზე. საპროკურორო საბჭოს უარი დასაბუთებული უნდა იყოს.

საგანგებო *(ad hoc)* პროკურორად შეირჩევა ნასამართლობის არმქონე, უმაღლესი იურიდიული განათლების მქონე ყოფილი მოსამართლე ან ყოფილი პროკურორი, რომელსაც აქვს, შესაბამისად, მოსამართლედ ან პროკურორად მუშაობის არანაკლებ 5 წლიანი გამოცდილება. საგანგებო *(ad hoc)* პროკურორად შეიძლება აგრეთვე შეირჩეს ნასამართლობის არმქონე, სისხლის სამართლის დარგის აღიარებული სპეციალისტი აკადემიური წრეებიდან ან/და სამოქალაქო საზოგადოების ორგანიზაციებიდან, რომელიც იმავდროულად არ ეწევა საადვოკატო საქმიანობას. კანდიდატი, მისი ზნეობრივი და პროფესიული თვისებების გამო, უნდა სარგებლობდეს მაღალი ავტორიტეტით. საგანგებო *(ad hoc)* პროკურორს უფლებამოსილება უწყდება საპროკურორო საბჭოს გადაწყვეტილებით.

* *მთავარი პროკურორის თანამდებობიდან გათავისუფლება*

საგანგებო *(ad hoc)* პროკურორის დანიშვნის შემდგომ, იგი ამზადებს და მისი დანიშვნიდან 2 თვის ვადაში საპროკურორო საბჭოს წარუდგენს დასკვნას იმის თაობაზე, არსებობს თუ არა დასაბუთებული ვარაუდი, რომ მთავარმა პროკურორმა დანაშაული ჩაიდინა. საგანგებო *(ad hoc)* პროკურორის შუამდგომლობით და საპროკურორო საბჭოს წევრთა უმრავლესობის თანხმობით ეს ვადა შეიძლება არაუმეტეს 2 თვით გაგრძელდეს.

თუ საგანგებო *(ad hoc)* პროკურორის დასკვნის თანახმად, არსებობს დასაბუთებული ვარაუდი, რომ მთავარმა პროკურორმა დანაშაული ჩაიდინა, საპროკურორო საბჭო წევრთა 2/3-ით ამტკიცებს საგანგებო *(ad hoc)* პროკურორის დასკვნას, რის შემდეგაც მიმართავს საქართველოს პარლამენტს მთავარი პროკურორის თანამდებობიდან გადაყენების თაობაზე. მიმართვას თან ერთვის დასკვნა და სხვა აუცილებელი მასალები. თუ საპროკურორო საბჭო წევრთა 2/3-ის უმრავლესობით არ დაამტკიცებს საგანგებო *(ad hoc)* პროკურორის დასკვნას დასაბუთებული ვარაუდის არსებობის შესახებ, საკითხი საპროკურორო საბჭოს დღის წესრიგიდან მოხსნილად ჩაითვლება. ხოლო, თუ საგანგებო *(ad hoc)* პროკურორის დასკვნაში არ არის დადასტურებული დასაბუთებული ვარაუდი, რომ მთავარმა პროკურორმა დანაშაული ჩაიდინა, საპროკურორო საბჭოს მაინც შეუძლია 2/3-ის უმრავლესობით უარყოს საგანგებო *(ad hoc)* პროკურორის ასეთი დასკვნა. ასეთ შემთხვევაში ჩაითვლება, რომ არსებობს დასაბუთებული ვარაუდი, რომ მთავარმა პროკურორმა დანაშაული ჩაიდინა და საპროკურორო საბჭო მიმართავს საქართველოს პარლამენტს მთავარი პროკურორის თანამდებობიდან გადაყენების თაობაზე.

საქართველოს პარლამენტი განიხილავს და კენჭს უყრის საპროკურორო საბჭოს წარდგინებას მთავარი პროკურორის თანამდებობიდან გადაყენების შესახებ. გადაწყვეტილება მიღებულად ჩაითვლება, თუ მას მხარს დაუჭერს პარლამენტის წევრთა სრული შემადგენლობის უმრავლესობა. თუ პარლამენტი ხმათა საჭირო რაოდენობით არ მიიღებს გადაწყვეტილებას მთავარი პროკურორის თანამდებობიდან გადაყენების შესახებ, საკითხი პარლამენტის დღის წესრიგიდან მოხსნილად ჩაითვლება.

მთავარი პროკურორი შეიძლება თანამდებობიდან ვადამდე გათავისუფლდეს იმ შემთხვევაშიც, თუ საპროკურორო საბჭოს მიერ საქმის განხილვის შედეგად დადასტურდება მის მიერ დისციპლინური გადაცდომის ჩადენა. ასეთ შემთხვევაში გადაწყვეტილება მიიღება საპროკურორო საბჭოს და საქართველოს პარლამენტის მიერ კანონით დადგენილი თანმიმდევრობით და წესით, იმ გამონაკლისით, რომ დისციპლინური სამართალდარღვევის შემთხვევაში საგანგებო *(ad hoc)* პროკურორი არ ინიშნება. დისციპლინური სამართალწარმოების საფუძველზე მთავარი პროკურორის თანამდებობიდან გათავისუფლების პროცესის მიმდინარეობისას საპროკურორო საბჭოს წევრები თავისი შემადგენლობიდან, წევრთა 2/3-ით, ირჩევენ მომხსენებელს.

* *პროკურორთა კონფერენცია*

საქართველოს პროკურორთა კონფერენცია არის საქართველოს პროკურორთა და პროკურატურის გამომძიებელთა კრება, რომლის მთავარი უფლებამოსილებაა საპროკურორო საბჭოს წევრთა არჩევა. საქართველოს პროკურორთა კონფერენცია უფლებამოსილია განიხილოს საკითხი და მიიღოს გადაწყვეტილება, თუ სხდომას ესწრება პროკურორთა და პროკურატურის გამომძიებელთა ნახევარზე მეტი. პროკურორთა კონფერენცია გადაწყვეტილებას იღებს ფარული კენჭისყრით.

**4.1. პროკურატურის ფუნქცია და საქმიანობის პრინციპები**

სისხლის სამართლის მართლმსაჯულების სისტემაში პროკურორს მნიშვნელოვანი ფუნქცია აკისრია. პროკურატურა ახორციელებს სისხლისსამართლებრივ დევნას, გამოძიების საპროცესო ხელმძღვანელობას და სასამართლოში სახელმწიფო ბრალდების მხარდაჭერას. უკანასკნელი წლების მანძილზე ქვეყნის სამართლებრივი სისტემის საერთაშორისო სტანდარტებთან მიახლოებამ პროკურორს ახალი და მეტად საპასუხისმგებლო - დევნის დისკრეციულობის ფუნქცია შესძინა, რამაც მისი როლი სისხლის სამართლის პოლიტიკის განსაზღვრასა და განხორციელებაში კიდევ უფრო მნიშვნელოვანი გახადა. პროკურორის გადაწყვეტილება არა მხოლოდ სისხლის სამართლის პროცესის მონაწილეებს უკავშირდება, არამედ გავლენას ახდენს მთლიანად საზოგადოებაზე და პირდაპირ კავშირშია მისი თითოეული წევრის უსაფრთხოებასთან. დანაშაულის წინააღმდეგ ბრძოლა, ადამიანის უფლებათა დარღვევის ფაქტებზე რეაგირება და ამ სფეროში პოზიტიური ვალდებულების შესრულება პროკურატურის პირდაპირი მოვალეობაა;

პროკურატურა აქტიურად მონაწილეობს არა მხოლოდ სისხლის სამართლის პროცესში, არამედ საჯარო ინტერესების დასაცავად გამიზნულ სხვადასხვა ღონისძიებაში.

პროკურატურის ერთ-ერთი უმთავრესი ფუნქცია საქართველოს კონსტიტუციითა და საერთაშორისო სამართლით განმტკიცებული ადამიანის უფლებათა და თავისუფლებათა დაცვაა;

პროკურორის ნებისმიერი გადაწყვეტილება თუ ქმედება საზოგადოებრივი ინტერესის, პიროვნების პატივისა და ღირსების დაცვას უნდა ემსახურებოდეს;

„პროკურატურის შესახებ“ საქართველოს კანონით განსაზღვრულია იმ პრინციპების ჩამონათვალი, რომლებსაც პროკურატურის საქმიანობა ეფუძნება:

1. კანონიერება;
2. ფიზიკური პირის უფლებებისა და თავისუფლებების, იურიდიული პირის უფლებების დაცვა და პატივისცემა;
3. პროფესიონალიზმი და კომპეტენტურობა;
4. ობიექტურობა და მიუკერძოებლობა;
5. ერთიანობა და ცენტრალიზაცია, ყველა ქვემდგომი პროკურორისა და პროკურატურის სხვა მუშაკის მთავარი პროკურორისადმი დაქვემდებარება;
6. პოლიტიკური ნეიტრალიტეტი.

**4.2. დამოუკიდებელი, მიუკერძოებელი, ეფექტიანი გამოძიების წარმოება და სისხლისსამართლებრივი დევნის განხორციელება**

***ა. არსებული მდგომარეობა***

უკანასკნელი პერიოდის მანძილზე განხორციელებული პოზიტიური ცვლილებების მიუხედავად, პროკურატურის წინაშე კვლავ უამრავი გამოწვევაა. ცალკეულ რაიონებში პროკურორთა მიერ სისხლისსამართლებრივი დევნის დაწყება/არ დაწყების, აღკვეთის ღონისძიებების გამოყენების და საპროცესო შეთანხმებების გაფორმების დროს სასჯელის შერჩევის პრაქტიკა ერთმანეთისაგან განსხვავდება. ამგვარი განსხვავებული პრაქტიკა ხელს უშლის ერთიანი სისხლის სამართლის პოლიტიკის გატარებას;

არ არსებობს გამოძიების ერთიანი მეთოდოლოგიის ამსახველი დოკუმენტი, რაც ეფექტური გამოძიების ჩატარებას უზრუნველყოფდა;

გარდა ზემოაღნიშნულისა, სისხლის სამართლის მოქმედი კანონმდებლობა, ზოგიერთ შემთხვევაში, ვერ პასუხობს არსებულ საჭიროებებს და საზოგადოებრივ ინტერესებს. კერძოდ, საქართველოს სისხლის სამართლის კოდექსში არ არსებობს ნორმები, რომლებიც თანამედროვე გამოწვევებზე იქნებოდა მორგებული და ახლად წარმოშობილ საზოგადოებრივად საშიშ ქმედებათა კრიმინალიზაციის საშუალებას მოგვცემდა. ამასთან, სისხლის სამართლის კოდექსის ნორმათა 39,2% 2012-2014 წლების განმავლობაში არ გამოყენებულა და წარმოადგენს ე.წ. „მკვდარ მუხლებს“; საქართველოს კანონმდებლობისა და პრაქტიკის საერთაშორისო სტანდარტებთან შესაბამისობის უზრუნველყოფა, პენიტენციარულ დაწესებულებებში ადამიანის უფლებების დარღვევის ფაქტების გამოვლენის, რეაგირებისა და აღკვეთის სისტემის სრულყოფა კვლავ აქტუალურია პროკურატურისთვის.

***ბ. მიზნები***

საქართველოს პროკურატურის ერთ-ერთი უმთავრესი მიზანია ობიექტური, დამოუკიდებელი, ეფექტიანი და საერთო პრინციპებზე დაფუძნებული სისხლისსამართლებრივი დევნის განხორციელება;

ერთგვაროვანი პრაქტიკის უზრუნველყოფის მიზნით, მნიშვნელოვანია სისხლის სამართლის ერთიანი პოლიტიკის შემუშავება და დანერგვა;

გამოძიების ეფექტურობის უზრუნველსაყოფად მნიშვნელოვანია გამოძიების ერთიანი მეთოდოლოგიის შემუშავება;

მიზანშეწონილია, სისხლის სამართლის კანონმდებლობის საერთაშორისო სტანდარტებთან შესაბამისობის უზრუნველყოფა; საკანონმდებლო ცვლილებების განხორციელების პროცესში აქტიური მონაწილეობა; ე.წ. „მკვდარი მუხლები“-ს ასამუშავებლად საჭირო ღონისძიებების დაგეგმვა-განხორციელება;

პროკურატურა მიზნად ისახავს ადამიანის უფლებების დაცვის კუთხით მუშაობის გააქტიურებას და საერთაშორისო სტანდარტების შესაბამისი გამოძიების სისტემის დანერგვის პროცესის გაგრძელებას;

პროკურატურის მიზანია წამებისა და არასათანადო მოპყრობის, უმცირესობათა უფლებების დარღვევის, რელიგიური ხასიათის დანაშაულის, ტრეფიკინგის, ოჯახში ძალადობის ფაქტებზე ეფექტური გამოძიებისა და სისხლისსამართლებრივი დევნის უზრუნველყოფა.

***გ. მიზნის მიღწევის გზები***

თანამედროვე გამოწვევებთან გასამკლავებლად მიზანშეწონილია, საზოგადოების უსაფრთხოების ინტერესზე ორიენტირებული სისხლის სამართლის პოლიტიკის შემუშავება, დანაშაულის სიმძიმისა და არსებული კრიმინოგენური ვითარების პროპორციული სანქცირების სისტემის დანერგვა;

ერთგვაროვანი პრაქტიკის უზრუნველსაყოფად თითოეული რაიონის სპეციფიკის და გავრცელებული დანაშაულების შესწავლის საფუძველზე აუცილებელია, რელევანტური გაიდლაინების შემუშავება და მათში სიტუაციის ანალიზიდან გამომდინარე, პერიოდულად ცვლილებების შეტანა;

სათანადო ზომები უნდა იქნეს მიღებული ანალიზისა და კვლევების საფუძველზე სისხლისსამართლებრივი დევნის ალტერნატიული მექანიზმების გამოყენების პროცედურის დასახვეწად და ამ მიმართულებით ადექვატური სისხლის სამართლის პოლიტიკის განსახორციელებლად;

ობიექტური, დამოუკიდებელი და ეფექტიანი გამოძიების უზრუნველყოფის მიზნით, შემუშავებული უნდა იქნეს გამოძიების ერთიანი მეთოდოლოგიის სახელმძღვანელო, რომელიც საგამოძიებო და საპროცესო მოქმედებების ჩატარების დროს უზრუნველყოფს პროცესის თითოეული მონაწილის უფლებების დაცვას და მინიმუმამდე დაიყვანს პროცესის მწარმოებელი პირის მიერ შეცდომის დაშვების ალბათობას;

პროკურორების მიერ სამართლებრივად გამართული დოკუმენტების შედგენის უზრუნველსაყოფად შემუშავდება სამართლებრივი წერის სახელმძღვანელო;

მიზანშეწონილია, არსებული საპროკურორო და სასამართლო პრაქტიკის გაანალიზება და განზოგადება და მათ საფუძველზე შესაბამისი რეკომენდაციების შემუშავება პროკურორთათვის. გარდა ამისა, საჭიროა შეიქმნას პროკურორთა მიერ ხსენებული რეკომენდაციების შესრულებაზე კონტროლის ეფექტური მექანიზმი;

აუცილებელია საკანონმდებლო ბაზის გაუმჯობესება. კერძოდ, ერთის მხრივ, უნდა გაგრძელდეს სისხლის სამართლის და სისხლის სამართლის საპროცესო კოდექსების გადახედვა მათი საერთაშორისო სტანდარტებთან შესაბამისობაში მოყვანის, თანამედროვე საჭიროებებზე მორგების და არსებული პრაქტიკული პრობლემების აღმოფხვრის მიზნით, ხოლო მეორეს მხრივ, უნდა მოხდეს სისხლის სამართლის კოდექსის ე.წ. „მკვდარი მუხლების“ ამოქმედების მექანიზმის შემუშავება;

უნდა გაუმჯობესდეს გამოძიებისა და სისხლისსამართლებრივი დევნის განხორციელებაზე კონტროლის მექანიზმები.

უნდა დაიხვეწოს არსებული სისხლის სამართლის საქმეთა გამოძიების ელექტრონული პროგრამა და მოხდეს მისი ინტეგრაცია სხვა უწყებების ანალოგიურ პროგრამებთან.

**4.3. ადამიანის უფლებათა საერთაშორისო სტანდარტების შესაბამისი დაცვის უზრუნველყოფა**

***ა. არსებული მდგომარეობა***

ადამიანის უფლებების დაცვის კუთხით უკანასკნელ პერიოდში განხორციელებული პოზიტიური ძვრების მიუხედავად, საქართველოს პროკურატურა მრავალი გამოწვევის წინაშე დგას. კვლავ გვხვდება ადამიანის უფლებების დარღვევის ფაქტები სხვადასხვა სახელმწიფო დაწესებულებებში. მათი დროული და ეფექტური პრევენციისთვის უმნიშვნელოვანესია პროკურატურაში მსგავს საკითხებზე ქმედითი ღონისძიებების გატარება. ამ დარგში არსებული პრობლემების აღმოსაფხვრელად, უფლებათა დარღვევის ფაქტების გამოვლენა-აღკვეთა სამართალდამცავი ორგანოების უმთავრესი პრიორიტეტი უნდა გახდეს. ადამიანის უფლებების დაცვის თვალსაზრისით აქტიურად მიმდინარეობს საერთაშორისო და რეგიონალურ სტანდარტებთან საქართველოს კანონმდებლობისა და პრაქტიკის ჰარმონიზაციის პროცესი. განსაკუთრებით მნიშვნელოვანია საქართველოს პროკურატურის მუშაობა პენიტენციურ დაწესებულებებში ადამიანის უფლებების დარღვევის ფაქტების გამოვლენა-აღკვეთის კუთხით.

ადამიანის უფლებათა ეროვნულ სტრატეგიასა და სამოქმედო გეგმაში გათვალისწინებულია ის ძირითადი მიმართულებები, რომლის შესაბამისი ღონისძიებები უნდა განახორციელოს პროკურატურამ ადამიანის უფლებათა დაცვის კუთხით.

***ბ. მიზანი***

პროკურატურა მიზნად ისახავს ადამიანის უფლებების დაცვის კუთხით მუშაობის გააქტიურებას, ადამიანის უფლებათა ეროვნული სტრატეგიით დასახული მიზნების განხორციელებას და საერთაშორისო სტანდარტების შესაბამისი გამოძიების სისტემის დანერგვის გაგრძელებას.

***გ. მიზნის მიღწევის გზები***

ადამიანის უფლებების დაცვის სფეროში სახელმწიფოს პოზიტიური ვალდებულების დარღვევის გამომწვევი მიზეზების დადგენა და საერთაშორისო და უფლებადამცველი ორგანიზაციების რეკომენდაციების გათვალისწინება;

წამებისა და არასათანადო მოპყრობის, უმცირესობათა უფლებების დარღვევის, რელიგიური ხასიათის დანაშაულის, ტრეფიკინგის, ოჯახში ძალადობის ფაქტებზე ეფექტური და საერთაშორისო სტანდარტების შესაბამისი გამოძიებისა და სისხლისსამართლებრივი დევნის უზრუნველყოფა;

სიძულვილით მოტივირებული დანაშაულების გამოძიების მეთოდოლოგიის შემუშავება;

მიზანშეწონილია, საზოგადოების უსაფრთხოების ინტერესზე ორიენტირებული სისხლის სამართლის პოლიტიკის შემუშავება, დანაშაულის სიმძიმისა და არსებული კრიმინოგენური ვითარების პროპორციული პასუხისმგებლობის ზომების გამოყენება;

ადამიანის უფლებათა დარღვევის ფაქტებზე პროკურატურაში შემოსული საჩივარ-განცხადებების პერიოდული შესწავლა და გაანალიზება.

**4.4. პროკურატურის სტრუქტურული მოდერნიზაცია**

***ა. არსებული მდგომარეობა***

საქართველოს პროკურატურაში დღეის მდგომარეობით არსებობს ფუნქციების გადანაწილების ზოგადი დოკუმენტი, რომელიც ნათლად არ ასახავს ცალკეული სტრუქტურული დანაყოფების სპეციფიურ ფუნქციებსა და ვალდებულებებს. აღნიშნულმა შესაძლოა, რიგ შემთხვევებში, გამოიწვიოს ერთი და იმავე ამოცანის შესრულება პროკურატურის სხვადასხვა სტრუქტურული დანაყოფის მიერ;

განვითარების სწრაფმა ტემპმა პროკურატურის წინაშე დააყენა თვისობრივად ახალი ამოცანები, რომელთა შესრულებაზე პასუხისმგებელი კონკრეტული დანაყოფი დღეის მდგომარეობით პროკურატურის სისტემაში არ არსებობს. შესაბამისად, ამგვარ ამოცანებს „შემთხვევითობის“ პრინციპით ასრულებენ სხვადასხვა სტრუქტურული დანაყოფები. აღნიშნულიდან გამომდინარე, დღის წესრიგში დგას პროკურატურის სტრუქტურის გადახედვა.

***ბ. მიზანი***

პროკურატურის სტრუქტურული დანაყოფების საქმიანობის გამჭვირვალობისა და ადამიანური რესურსების ეფექტურად გამოყენების მიზნით, აუცილებელია, ფუნქციების გადანაწილების დეტალური დოკუმენტის არსებობა, რომელშიც ასახული იქნება თითოეული სტრუქტურული დანაყოფის ფუნქციების ზუსტი აღწერილობა;

მნიშვნელოვანია პროკურატურის სტრუქტურული დანაყოფების კოორდინირებული მუშაობის უზრუნველყოფა;

პროკურატურის სისტემის იმგვარად ჩამოყალიბება, რაც ხელს შეუწყობს მის წინაშე მდგარი ამოცანების ეფექტურად განხორციელებას.

***გ. მიზნის მიღწევის გზები***

ფუნქციათა გადანაწილების მოქმედი დოკუმენტების გადახედვა და სრულყოფა;

თანამედროვე გამოწვევებთან გასამკლავებლად პროკურატურის შიდა სტრუქტურის რეორგანიზაცია.

**4.5. პროკურატურის თანამშრომელთა შერჩევის წესის გაუმჯობესება და კვალიფიკაციის ამაღლება**

***ა. არსებული მდგომარეობა***

დანაშაულის წინააღმდეგ ეფექტური პოლიტიკის გასატარებლად, პროკურატურისათვის გადამწყვეტი მნიშვნელობა აქვს სტრუქტურაში დასაქმებულ თანამშრომელთა კომპეტენტურობას და პროფესიონალიზმს. დანაშაულის ჩადენის ხერხების განვითარების სწრაფი ტემპიდან გამომდინარე, აუცილებელია, პროკურატურამ დახვეწოს დანაშაულთან ბრძოლის მეთოდები, რაც შეუძლებელია პროკურორთა შესაბამისი მომზადების გარეშე;

თანამშრომელთა შერჩევის წესის გაუმჯობესება, კვალიფიკაციის ამაღლება და საქმიანობის სისტემატური კონტროლი მნიშვნელოვნად შეამცირებს პროფესიული საქმიანობისას შეცდომის დაშვების ალბათობას. მუშაობის ხარისხის გაუმჯობესების მიზნით, ასევე მნიშვნელოვანია, თანამშრომლებისთვის შეიქმნას დამატებითი მოტივატორები;

დღეის მდგომარეობით პროკურატურის თანამშრომლის შეფასება ხორციელდება შესაბამისი სტრუქტურული დანაყოფის ხელმძღვანელის მიერ. შეფასების ამგვარი მეთოდი დახვეწას საჭიროებს. საერთაშორისო გამოცდილებიდან გამომდინარე, თანამშრომლების შეფასების სტაბილური სისტემა, რომელიც არ არის დამოკიდებული მხოლოდ მენეჯერის შეხედულებაზე, თანამედროვე ინსტიტუციებში წარმატებული მართვის მთავარ ფაქტორს წარმოადგენს;

აღსანიშნავია, რომ საქართველოს პროკურატურაში არსებობს პროკურორად დანიშვნის ორი მექანიზმი:

* პირს ჩაბარებული აქვს პროკურორის საკვალიფიკაციო გამოცდა და აქვს იურისტად მუშაობის 3 წლიანი გამოცდილება;
* გავლილი აქვს სტაჟირება პროკურატურაში.

***ბ. მიზანი***

საქართველოს პროკურატურის ერთ-ერთ მთავარ პრიორიტეტად კვლავ რჩება თანამედროვე სტანდარტებისა და გამოწვევებისათვის მომზადებული პროკურორი;

ამ თვალსაზრისით, პროკურატურისთვის უმნიშვნელოვანესია კვალიფიციური კადრების მოზიდვა და მათი პროფესიონალიზმის ამაღლებაზე მუდმივი ზრუნვა;

საქართველოს პროკურატურის თანამშრომელთა სწავლების მეთოდების გაუმჯობესება;

გამჭვირვალე, სამართლიანი და თანამშრომლების თანასწორობაზე დაფუძნებული შეფასების ერთიანი სტანდარტის არსებობა;

თანამშრომელთა შერჩევის გაუმჯობესებული, თანამედროვე გამოწვევების შესაბამისი და დახვეწილი სისტემის ჩამოყალიბება.

***გ. მიზნის მიღწევის გზები***

დღის წესრიგში დგას პროკურატურაში სტაჟიორთა მიღების წესის დახვეწა. ამასთან, მიზანშეწონილია, შეფასდეს თანამდებობაზე მიღების კრიტერიუმების ეფექტიანობა; აღნიშნულთან დაკავშირებით აუცილებელია შესაბამის საკანონმდებლო და კანონქვემდებარე აქტებში სათანადო ცვლილების შეტანა და დამტკიცება;

აუცილებელია საქართველოს პროკურატურის მუშაკთა კვალიფიკაციის ამაღლების (სწავლების) სტანდარტის დოკუმენტის შემუშავება და მის საფუძველზე პროკურორთა კარიერული განვითარების მიმართულებების განსაზღვრა, ტრენინგ-საჭიროებების იდენტიფიცირების მდგრადი ელექტრონული სისტემის შექმნა, ტრენინგების ყოველწლიური დაგეგმვა და შესაბამისი მოდულების შემუშავება;

პროკურატურის თანამშრომელთა სამუშაო უნარ-ჩვევებზე დაფუძნებული ობიექტური, ეფექტიანი და საერთაშორისო სტანდარტების შესაბამისი შეფასების სისტემის შექმნა-იმპლემენტაცია;

მიზანშეწონილია, შეიქმნას განხორციელებული სასწავლო აქტივობების ხარისხის მონიტორინგის ეფექტური სისტემა.

**4.6. პროკურორთა დისციპლინური პასუხისმგებლობისა და თანამდებობიდან გათავისუფლების პროცედურების დახვეწა**

***ა. არსებული მდგომარეობა***

„პროკურატურის შესახებ“ საქართველოს კანონით გათვალისწინებულია პროკურატურის მუშაკის პროკურატურიდან დათხოვნის საფუძვლები, თუმცა არსებული რეგულაცია იძლევა ფართო ინტერპრეტაციის შესაძლებლობას და არ შეიცავს პროკურორთა დისციპლინური პასუხისმგებლობისა და თანამდებობიდან გათავისუფლების მკაფიო წესებს.

აუცილებელია კანონში ნათლად გაიწეროს პროკურორთა დისციპლინური პასუხისმგებლობისა და თანამდებობიდან გათავისუფლების საფუძვლები; ყველა კონკრეტულ შემთხვევაში პროკურორი სრულად უნდა იყოს ინფორმირებული მისი დისციპლინური პასუხისმგებლობისა თუ გათავისუფლების მიზეზების შესახებ და ჰქონდეს შესაძლებლობა გაასაჩივროს აღნიშნული გადაწყვეტილებები.

***ბ. მიზანი***

პროკურატურის მუშაკთა დისციპლინური პასუხისმგებლობისა და გათავისუფლების მკაფიო წესების შემუშავება და აღნიშნულ პროცესში პროკურორთათვის ადეკვატური გარანტიების უზრუნველყოფა.

***გ. მიზნის მიღწევის გზები***

პროკურატურის მუშაკთა დისციპლინური პასუხისმგებლობისა და გათავისუფლების წესის დახვეწის მიზნით აუცილებელია:

პროკურატურის მუშაკთა ახალი ეთიკის კოდექსის მიღება;

პროკურორთა დანიშვნისა და თანამდებობიდან გათავისუფლების მკაფიო წესების შემუშავება;

დისციპლინური პასუხისმგებლობის კოლეგიური ორგანოს შექმნა.

**4.7. პროკურატურაში სამუშაო გარემოსა და პროკურორთა მოტივაციის სისტემის გაუმჯობესება**

***ა. არსებული მდგომარეობა***

პროკურატურაში ამჟამად მოქმედი ელექტრონული პროგრამები სრულად ვერ პასუხობს არსებულ საჭიროებებს. აღნიშნული პროგრამები მომხმარებლისთვის არ არის ადვილად სამართავი. ხშირ შემთხვევაში, გართულებული ან შეუძლებელია საჭირო ინფორმაციის დროულად და სრულყოფილად მოპოვება;

საქართველოს პროკურატურაში არ ფუნქციონირებს HR ელექტრონული პროგრამა;

შეუძლებელია პროკურორთა დატვირთვის მდგომარეობის სწრაფად და სისტემატურად შესწავლა. ერთიანი სისტემის არარსებობის პირობებში, რთულდება პროკურორთა თანაბარი დატვირთვის უზრუნველყოფა;

უწყება არ ფლობს სრულყოფილ ინფორმაციას პროკურორთა მოტივაციის დონის შესახებ.

***ბ. მიზანი***

საქართველოს პროკურატურა მიზნად ისახავს პროკურორთა საჭიროებებზე მორგებული ელექტრონული პროგრამების შემუშავებას;

მნიშვნელოვანია გატარებულ იქნას შესაბამისი ღონისძიებები პროკურორთა თანაბარი დატვირთვის უზრუნველყოფად;

ამასთან, პროკურატურისთვის პრიორიტეტულია პროკურორთა შორის მოტივაციის დონის ამაღლება, რაც შესაბამისად გაზრდის შრომისუნარიანობას;

საქართველოს პროკურატურაში მნიშვნელოვანია ასევე პროკურატურის თანამშრომელთა მონაცემების ელექტრონიზაცია.

***გ. მიზნის მიღწევის გზები***

სისხლის სამართლის საქმის წარმოების ელექტრონული სისტემის დახვეწაზე მომუშავე ჯგუფის შექმნა და ამ ჯგუფის მიერ ანალიზების მომზადება;

ადამიანური რესურსების მართვის პროგრამის დასანერგად სამუშაო ჯგუფის შექმნა;

პროკურორთა დატვირთვის ელექტრონული მოდულის შემუშავება, შესაბამისი სამუშაო ჯგუფის შექმნა და სამოქმედო გეგმის შედგენა;

ზემოაღნიშნული ელექტრონული პროგრამების მონიტორინგის შედეგების ამსახველი შესაბამისი ანგარიშების მომზადება;

პროკურორთა მოტივაციის დონის კვლევა კმაყოფილების დონის განსაზღვრისა და პრობლემური საკითხების იდენტიფიცირების მიზნით;

პროკურატურის ავტოპარკის და არსებული ინვენტარის განახლება, ასევე პროკურატურის ახალი შენობის გახსნა;

მთავარი პროკურატურის ადმინისტრაციულ შენობაში ტრენინგ-ცენტრის მოდერნიზაცია.

**4.8. საზოგადოების წინაშე ანგარიშვალდებული პროკურატურა**

***ა. არსებული მდგომარეობა***

საზოგადოება, ხშირ შემთხვევაში, არასაკმარისად არის ინფორმირებული პროკურატურის საქმიანობის, მისი უფლებამოსილების ფარგლების შესახებ. მოქალაქეების გადაჭარბებული მოლოდინების ვერ დაკმაყოფილების შემთხვევაში, იზრდება სისტემისადმი მათი უკმაყოფილება;

პოზიტიური ძვრების მიუხედავად, პროკურატურის სისტემა საჭიროებს საზოგადოებასთან კომუნიკაციის გაუმჯობესებას.

***ბ. მიზნები***

საქართველოს პროკურატურა მიზნად ისახავს საზოგადოებაზე ორიენტირებულ სტრუქტურად ჩამოყალიბებას;

ამავდროულად მნიშვნელოვანია, პროკურატურის ფუნქციების შესახებ საზოგადოების ცნობიერების ამაღლება; მნიშვნელოვანია საზოგადოების მხარდაჭერისა და ნდობის განმტკიცება;

ერთ-ერთ პრიორიტეტულ მიზანს წარმოადგენს პროკურატურის სისტემის მეტი გამჭვირვალობის უზრუნველყოფა;

საჭიროა მასმედიასთან, სახელმწიფო და არასამთავრობო სტრუქტურებთან კომუნიკაციის ეფექტური სისტემის აწყობა;

ასევე მოწმისა და დაზარალებულის კოორდინატორის ინსტიტუტის დახვეწა.

***გ. მიზნის მიღწევის გზები***

საზოგადოების საჭიროებებზე ორიენტირებული პროკურატურის კონცეფციის შემუშავება და შესაბამისი პროექტების განხორციელება;

საზოგადოებისთვის ინფორმაციის მიწოდების არსებული მექანიზმების სრულყოფა;

მასმედიასთან ურთიერთობის ეფექტური მექანიზმების შექმნა, პროკურორების ჟურნალისტებთან ურთიერთობის უნარ-ჩვევების გაუმჯობესება;

აუცილებელია მოწმეთა და დაზარალებულთა კოორდინატორების საქმიანობის გააქტიურება და მათი ხარისხის პერიოდული შემოწმება;

რებრენდინგის პროცედურის დაწყება.

**4.9. არასრულ**წ**ლოვანთა მართლმსაჯულება**

***ა. არსებული მდგომარეობა***

მიუხედავად იმისა, რომ წლების განმავლობაში არასრულწლოვანთა მართლმსაჯულების სფეროში არაერთი ღონისძიება განხორციელდა, დღემდე არ არიან იდენტიფიცირებულნი ის პროკურორები, რომლებიც არასრულწლოვანთა საქმეებს გაუწევენ საპროცესო ხელმძღვანელობას;

საქართველოს პროკურატურაში უკვე რამდენიმე წელია წარმატებულად მუშაობს არასრულწლოვანთა განრიდებისა და მედიაციის პროგრამა. მიუხედავად ამისა, არსებობს პროგრამის დახვეწის, არასრულწლოვანთა მართლმსაჯულების კუთხით პრევენციული და იმგვარი ღონისძიებების გატარების აუცილებლობა, რაც მორგებული იქნება „ბავშვის ჭეშმარიტ ინტერესზე“;

არ არსებობს არასრულწლოვანთა დაკითხვის ერთიანი მეთოდოლოგია.

***ბ. მიზნები***

არასრულწლოვანთა სისხლის სამართლის საქმეების განხილვა გარკვეული სპეციფიკით ხასიათდება. შესაბამისად, საჭიროა პროკურორთა ნაწილის გადამზადება ამ მიმართულებით;

მნიშვნელოვანია პროკურორები არასრულწლოვანთა დაკითხვის დროს ხელმძღვანელობდნენ ერთიანი მეთოდოლოგიით;

არასრულწლოვანთა დანაშაულის გამომწვევ მიზეზებთან გასამკლავებლად აუცილებელია სისტემატური კვლევებისა და ანალიზების ჩატარება, რის საფუძველზეც შესაძლებელი იქნება ამ მიმართულებით ეფექტური სისხლის სამართლის პოლიტიკის წარმართვა.

***გ. მიზნის მიღწევის გზები***

პროკურორთა გადამზადება არასრულწლოვანთა სისხლის სამართლის საქმეებზე;

შესაბამისი ტრენინგ-მოდულების შემუშავება და დანერგვა არასრულწლოვანთა მართლმსაჯულებასთან დაკავშირებით;

კვლევების ჩატარება არასრულწლოვანთა დანაშაულის გამომწვევი მიზეზების იდენტიფიცირების მიზნით;

არასრულწლოვანთა კოდექსის იმპლემენტაციის მიზნით შესაბამისი ღონისძიებების განხორციელება;

არასრულწლოვანთა განრიდება-მედიაციის პროცესის მარეგულირებელ ბრძანებაში შესაბამისი ცვლილებების შეტანა;

ჩატარებული კვლევების საფუძველზე შესაბამისი წინადადებებისა და რეკომენდაციების შემუშავება, ასევე პრევენციული ღონისძიებების დაგეგმვა;

არასრულწლოვანთა განრიდება-მედიაციის პროცესის მარეგულირებელ ბრძანებაში შესაბამისი ცვლილებების შეტანა;

პროკურატურის შედარებით მსხვილ სტრუქტურულ ერთეულებში არასრულწლოვანთა მართლმსაჯულებაზე სპეციალიზებული მინიმუმ ერთი პროკურორის გამოყოფა;

არასრულწლოვანთა მიმართ იძულებითი ღონისძიებების გამოყენების პრაქტიკის საერთაშორისო სტანდარტებთან შესაბამისობის უზრუნველყოფა;

არასრულწლოვანთა დაკითხვის ერთიანი მეთოდოლოგიის შემუშავება.

**4.9. პროკურატურის როლის გაზრდა დანაშაულის პრევენციის პროცესში**

***ა. არსებული მდგომარეობა***

სისხლის სამართლის პოლიტიკის განხორციელება შეუძლებელია დანაშაულის გამომწვევ მიზეზებზე ორიენტირებული ეფექტური პრევენციის გარეშე;

პროკურატურა წარმოადგენს იმ ერთადერთ ორგანოს, რომელსაც კავშირი აქვს ყველა სხვა საგამოძიებო უწყებასთან და სასამართლოსთან. შესაბამისად, დანაშაულის სრული და ყოველმხრივი პრევენციის დაგეგმვასა და განხორციელებაში აუცილებელია პროკურატურის აქტიური ჩართულობა;

დანაშაულის პრევენციაზე ორიენტირებულ პროგრამებში დღეის მდგომარეობით აქტიურად არიან ჩართულნი პროკურორები. იმის გათვალისწინებით, რომ იგეგმება პრევენციული ღონისძიებების გააქტიურება, სპეციალური უნარების მქონე კადრების შესარჩევად, სისტემურ რეგულირებას საჭიროებს პროექტებში მონაწილე პროკურორების შერჩევის პროცესი;

ხშირ შემთხვევაში არასრულწლოვანთა დანაშაულის პრევენციისკენ ან საზოგადოების ცნობიერების ამაღლებისაკენ მიმართული ღონისძიებების დაგეგმვისათვის საქართველოს პროკურატურას არ გააჩნია შესაბამისი ფინანსური სახსრები. ასევე, გასათვალისწინებელია ის ფაქტიც, რომ საქართველოს პროკურატურას კანონი უკრძალავს ნებისმიერი სახის გრანტის მიღებას და გაცემას.

***ბ. მიზნები***

დანაშაულის პრევენციის ერთიანი პოლიტიკის შესაქმნელად აუცილებელია სხვა სამართალდამცავი უწყებების აქტიური ჩართულობით შესაბამისი კვლევებისა და ანალიზების ჩატარება;

საჭიროა პროკურატურაში ჩამოყალიბდეს ჯგუფი, რომელიც იმუშავებს დანაშაულის პრევენციის ერთიანი სტრატეგიის შექმნაზე;

მნიშვნელოვანია რესურსების მოპოვების ალტერნატიული გზების გამონახვა - დასანერგია „პრევენციის ფონდი“-ს პროექტი, რომელიც პროკურატურისთვის იქნება მნიშვნელოვანი და წარმატებული ნაბიჯი დანაშაულთან ბრძოლის პროცესში.

***გ. მიზნის მიღწევის გზები***

დანაშაულის პრევენციის სამუშაო ჯგუფის შექმნა;

დანაშაულის პრევენციის სტრატეგიისა და სამოქმედო გეგმის შექმნა;

ქვეყანაში კრიმინოგენური ვითარების ამსახველი მინიმუმ 2 ანალიზის მომზადება;

გავრცელებული დანაშაულების დასადგენად კვლევების ჩატარება და შესაბამისი რეკომენდაციების მომზადება;

პრევენციული ახალი ღონისძიებების დაგეგმვა-განხორციელება და მათი განხორციელების მონიტორინგი;

პრევენციული მიზნების მისაღწევად საჭირო საკანონმდებლო ცვლილებების განხორციელება;

დანაშაულის პრევენციაში აქტიურად ჩართულ პროკურორთა შერჩევის კრიტერიუმების განსაზღვრა;

,პრევენციის ფონდი“-ს შექმნის მიზნით წინადადებების შემუშავება და პროექტის მომზადება.

**4.10. საერთაშორისო თანამშრომლობის გააქტიურება**

***ა. არსებული მდგომარეობა***

დანაშაულის პრევენცია და მასთან ბრძოლის ეფექტურობის ზრდა ბევრად არის დამოკიდებული სხვა უწყებებთან პროკურატურის კოორდინირებულ მუშაობაზე. დღის წესრიგში დგას ასევე საერთაშორისო სტანდარტებთან ქართული კანონმდებლობისა და პრაქტიკის ჰარმონიზაცია, რისთვისაც საჭიროა საერთაშორისო ორგანიზაციებთან, სხვა ქვეყნებთან ურთიერთობა საუკეთესო თეორიისა და პრაქტიკის გაზიარების მიზნით.

***ბ. მიზანი***

დანაშაულთან ბრძოლის ეფექტურობის უზრუნველყოფის მიზნით საქართველოს პროკურატურისთვის მნიშვნელოვანია სხვა ქვეყნების სახელმწიფო და არასახელმწიფო სტრუქტურებთან, საერთაშორისო ორგანიზაციებთან აქტიური თანამშრომლობა;

***გ. მიზნის მიღწევის გზები***

საერთაშორისო ორგანიზაციების მიერ შემუშავებული რეკომენდაციების შესრულება და აღნიშნული რეკომენდაციების შესრულებასთან დაკავშირებული ანალიზების შემუშავება.

# თავი 5. იურიდიული დახმარების სამსახურის რეფორმის სტრატეგია

**შესავალი**

**იურიდიული დახმარების სისტემის რეფორმის პრიორიტეტები**

საქართველოში იურიდიული დახმარების სისტემის რეფორმა 2005 წლიდან დაიწყო და მისი იმპლემენტაცია ეტაპობრივად მიმდინარეობს. 2005-2007 წლებში განხორციელდა სამართლებრივი დახმარების ახალი მოდელის პილოტირება, რომლის შედეგებზე დაყრდნობით, 2007 წელს პარლამენტმა მიიღო კანონი „იურიდიული დახმარების შესახებ“. შედეგად, იუსტიციის სამინისტროს მმართველობის სფეროში ჩამოყალიბდა საჯარო სამართლის იურიდიული პირი - იურიდიული დახმარების სამსახური (შემდგომ - სამსახური).

იურიდიული დახმარების პირველი ბიუროები 2005 წელს თბილისსა და ზესტაფონში, პილოტური პროექტის ფარგლებში გაიხსნა. 2007 წელს იურიდიული დახმარების ბიუროები ამოქმედდა მცხეთაში, თელავში, რუსთავში, გორში, ქუთაისში, ზუგდიდში, ფოთსა და ბათუმში. 2008 წელს უკვე არსებულ ოფისებს დაემატა 2 საკონსულტაციო ცენტრი ოზურგეთსა და ამბროლაურში.

2009-2014 წლებში მნიშვნელოვანი ნაბიჯები გადაიდგა იურიდიული დახმარების ხელმისაწვდომობის შემდგომი ზრდის მიმართულებით. კერძოდ, 6 ოფისი გაიხსნა ეთნიკური უმცირესობებით და დევნილებით დასახლებულ, ასევე მაღალმთიან რეგიონებში (ახალციხე, ახალქალაქი, წალკა, მარნეული, მესტია, საჩხერე).

2011 წლიდან სამსახურის მანდატი მოიცავს პატიმართა მიმართ დისციპლინური სამართალწარმოების საქმეებს, ასევე იმ ადმინისტრაციულ სამართალდარღვევათა საქმეებს, რომლებიც ადმინისტრაციული სახდელის სახით ადმინისტრაციულ პატიმრობას ითვალისწინებს. 2014 წელს „იურიდიული დახმარების შესახებ“ საქართველოს კანონში განხორციელებული ცვლილებების თანახმად გაფართოვდა სამსახურის მანდატი, კერძოდ 2015 წლის 1 იანვრიდან საზოგადოებრივი ადვოკატის მომსახურება ხელმისაწვდომი გახდა ოჯახში ძალადობის მსხვერპლთა დაცვის განხორციელების შემთხვევებში და, ასევე, 2015 წლის 15 აპრილიდან საადვოკატო წარმომადგენლობა უზრუნველყოფილია სამოქალაქო და ადმინისტრაციული საქმეების გარკვეულ კატეგორიებზე.

2013 წლის დეკემბერში განხორციელებული საკანონმდებლო ცვლილებების შედეგად სამსახურის სამართლებრივი სტატუსი შეიცვალა და ის პარლამენტის წინაშე ანგარიშვალდებულ, დამოუკიდებელ საჯარო სამართლის იურიდიულ პირად ჩამოყალიბდა, რამაც შექმნა დამატებითი გარანტიები სამსახურში დასაქმებული ადვოკატების პროფესიული დამოუკიდებლობისათვის.

იურიდიული დახმარების სისტემის რეფორმას 4 ძირითადი მიზანი აქვს: სამსახურის დამოუკიდებლობისა და გამჭვირვალობის უზრუნველყოფა, იურიდიულ დახმარებაზე ხელმისაწვდომობის გაზრდა, მომსახურების ხარისხის უზრუნველყოფა და საზოგადოების ინფორმირებულობის გაუმჯობესება.

**5.1. სამსახურის დამოუკიდებლობის, გამჭვირვალობისა და სტაბილური განვითარების უზრუნველყოფა**

2013 წლის დეკემბერში „იურიდიული დახმარების შესახებ“ საქართველოს კანონში განხორციელებული ცვლილებების საფუძველზე სამსახურმა აღმასრულებელი ხელისუფლებისაგან სრული დამოუკიდებლობა მოიპოვა და ჩამოყალიბდა დამოუკიდებელ საჯარო სამართლის იურიდიულ პირად, რომელიც ანგარიშვალდებულია მხოლოდ საქართველოს პარლამენტის წინაშე. 2014 წლის იანვარში სამსახურის გამჭვირვალობისა და დამოუკიდებლობის უზრუნველყოფის მიზნით, შეიქმნა სამსახურის მართვის კოლეგიური ორგანო – იურიდიული დახმარების საბჭო[[1]](#footnote-1). 2014 წლის 24 თებერვალს საბჭომ აირჩია სამსახურის დირექტორი 5 წლის ვადით.

სამსახურის სტაბილური განვითარებისათვის, კანონმდებლობით გარანტირებულ ინსტიტუციურ დამოუკიდებლობასთან ერთად, აუცილებელია მყარი ფინანსური გარანტიების შექმნა, რაც მზარდი საბიუჯეტო დაფინანსების ფარგლებშია შესაძლებელი. ამასთან, სამსახურისათვის ფინანსური გარანტიების მოპოვების პროცესში, მნიშვნელოვანია იურიდიული დახმარების საბჭოსა და საქართველოს პარლამენტის აქტიური მონაწილეობა. ამგვარი კოორდინირებული ძალისხმევის შედეგად, 2015 წლის სახელმწიფო ბიუჯეტით განისაზღვრა იურიდიული დახმარების სამსახურის დაფინანსების 50%-იანი ზრდა. საბიუჯეტო დაფინანსების ზრდის ტენდენცია უნდა გაგრძელდეს შემდგომ წლებშიც, სამსახურის მანდატის გაფართოების, მათ შორის, არასრულწლოვანთა მართლმსაჯულების კოდექსით დაკისრებული ახალი ვალდებულებების შესაბამისად. აღსანიშნავია, რომ სამსახურისთვის დამატებითი ფინანსურის გარანტიები უზრუნველყოფილია საბიუჯეტო კოდექსში 2014 წლის დეკემბერში შესული ცვლილებებით, რომელთა მიხედვითაც, სამსახურის საბიუჯეტო ასიგნებების შემცირება შესაძლებელია მხოლოდ იურიდიული დახმარების საბჭოს თანხმობით.

სამსახურის დამოუკიდებლობის, გამჭვირვალობისა და სტაბილური განვითარებისათვის მნიშვნელოვანია მართლმსაჯულების სისტემის სხვა მონაწილეებთან აქტიური თანამშრომლობა, რაც ხელს შეუწყობს იურიდიული დახმარების სისტემის სრულყოფას. ამ მხრივ განსაკუთრებული ადგილი უკავია სასამართლო ხელისუფლებასთან მჭიდრო თანამშრომლობას და კონსულტაციების გამართვას სხვადასხვა საკითხზე.

**5.2. იურიდიულ დახმარებაზე ხელმისაწვდომობის გაზრდა**

სამსახურის ბენეფიციართა საჭიროებებთან შესაბამისობის უზრუნველყოფის მიზნით, აუცილებელია იურიდიულ დახმარებაზე ხელმისაწვდომობის გაზრდა, შემდეგი ღონისძიებების გზით:

**5.2.1 იურიდიული დახმარების სამსახურის მანდატის გაზრდა**

სოციალურად დაუცველ პირთათვის უფასო იურიდიული დახმარების სრული ხელმისაწვდომობა სამსახურის ერთ-ერთი მთავარი პრიორიტეტია. მისი მიღწევა შესაძლებელია სამსახურის მანდატის ეტაპობრივი გაფართოებით. „იურიდიული დახმარების შესახებ“ საქართველოს კანონის შესაბამისად, 2015 წლის 15 აპრილიდან სამსახური წარმომადგენლობას განახორციელებს სამოქალაქო და ადმინისტრაციულ საქმეთა განსაზღვრულ კატეგორიებზე[[2]](#footnote-2). სამსახური გადახდისუუნარო პირისათვის უზრუნველყოფს სამართლებრივი დოკუმენტების შედგენას სამოქალაქო და ადმინისტარციული საქმეებთან დაკავშირებულ ნებისმიერ საკითხზე, ხოლო სასამართლოში წარმომადგენლობა უზრუნველყოფილია, თუ პირი გადახდისუუნაროა და ეს მიზანშეწონილია საქმის მნიშვნელობიდან და სირთულიდან გამომდინარე.[[3]](#footnote-3) იურიდიული დახმარების საბჭო უფლებამოსილია 2015 წლის 15 აპრილიდან 2018 წლის 1 იანვრამდე სამოქალაქო და ადმინისტრაციული სამართლის სფეროებში დამატებით განსაზღვროს ის საკითხები, რომელიც იურიდიული დახმარების შესახებ კანონით არ არის განსაზღვრული და რომლებთან დაკავშირებით სამსახურმა უნდა უზრუნველყოს საადვოკატო მომსახურება პირის გადახდისუუნარობისა და საქმის მნიშვნელობისა და სირთულის გათვალისწინებით. იურიდიული დახმარების საბჭო ასევე უფლებამოსილია განსაზღვროს კრიტერიუმები, რომელთა გათვალისწინებით სამსახურის დირექტორს იღებს გადაწყვეტილებას იურიდიული დახმარების იმ პირისათვის გაწევის შესახებ, რომელიც არ არის რეგისტრირებული სოციალურად დაუცველი ოჯახების მონაცემთა ერთიან ბაზაში.[[4]](#footnote-4)

სამსახური 2016 წლის 1 იანვრიდან განახორციელებს გადახდისუუნარო პირების წარმომადგენლობას ადმინისტრაციულ ორგანოში.[[5]](#footnote-5)

სამსახურმა, საბჭომ და საქართველოს ხელისუფლებამ ყველა ღონე უნდა იხმარონ, რომ ეტაპობრივად მოხდეს უფასო იურიდიული დახმარების მიწოდება სამოქალაქო და ადმინისტრაციული საქმეების ყველა კატეგორიაზე.

არასრულწლოვანთა მართლმსაჯულების კოდექსის მიხედვით სამსახურმა უნდა უზრუნველყოს როგორც სისხლის სამართლის საქმეებზე კანონთან კონფლიქტში მყოფი არასრულწლოვანი პირების დაცვა. აღნიშნულის მისაღწევად, სამსახურს დამატებით დასჭირდება ახალი კადრები. ასევე განხორციელდება რეესტრის ადვოკატთა ბაზის გაფართოება და მათი ანაზღაურების ფონდის გაზრდა.

გარდა ამისა, სამსახური განახორციელებს მხარდაჭერის მიმღებ და თავშესაფრის მაძიებელ პირთა უფლებების დაცვას, რისთვისაც ასევე აუცილებელია დამატებითი საკადრო რესურსების მობილიზება.

**5.2.2 ტერიტორიული დაფარვა და დისტანციური მომსახურება**

სამსახურის სტრატეგიული ამოცანაა რეგიონული ცენტრებიდან დაშორებულ ტერიტორიულ ერთეულებში იურიდიული დახმარების ხელმისაწვდომობის გაზრდა. აღნიშნულის მისაღწევად, იურიდიული დახმარების საბჭო და სამსახური ერთობლივად შეიმუშავებენ იურიდიული დახმარების ხელმისაწვდომობის გაზრდის სქემას. ამ პროცესში მნიშვნელოვანია უფასო იურიდიული დახმარების მიმწოდებელი სხვა ორგანიზაციების ჩართვაც.

სამსახური ეტაპობრივად განახორციელებს ყველა ოფისის ინფრასტრუქტურის გამართვას და თანამედროვე ტექნიკით აღჭურვას იმისათვის, რომ პირს, რომელიც სამსახურს დახმარებისათვის მიმართავს, შესაბამისი გარემო დახვდეს, ხოლო ყველა თანამშრომელს ჰქონდეს სათანადო სამუშაო პირობები თავის ფუნქციათა ჯეროვნად შესრულებისათვის.

იურიდიული დახმარების ხელმისაწვდომობის გაზრდის მიზნით, სამსახური გამოიყენებს თანამედროვე ტექნოლოგიებს და დანერგავს დისტანციურ მომსახურებას. კერძოდ, წინასწარ შემუშავებული კონცეფციის საფუძველზე, მოხდება სატელეფონო და ონლაინ კონსულტაციების ერთიანი გამართული სისტემის ჩამოყალიბება.

სამსახური აგრეთვე აქტიურად ითანამშრომლებს სხვა სახელმწიფო ორგანოებთან, რათა მათი ინფრასტრუქტურის გამოყენებით, იურიდიული კონსულტაციის გაწევა მოხდეს იმ დასახლებულ პუნქტებში, სადაც სამსახურს საკუთარი წარმომადგენლობა არ გააჩნია. ამ მხრივ, მნიშვნელოვანია სახელმწიფო სერვისების განვითარების სააგენტოსთან თანამშრომლობა, რათა იურიდიული კონსულტაციის მიწოდება აღნიშნული სააგენტოს საზოგადოებრივ ცენტრების მეშვეობით განხორციელდეს.

**5.2.3 რეფერალური სისტემა და უფასო იურიდიული დახმარების სხვა მიმწოდებლებთან თანამშრომლობა**

უფასო იურიდიული დახმარების სრული ხელმისაწვდომობისა და ეფექტიანი რეფერალური სისტემის ჩამოყალიბების მიზნით, საქართველოს ადვოკატთა ასოციაციასთან და უფასო იურიდიული დახმარების მიმწოდებელ სხვა ორგანიზაციებთან ერთად, შემუშავდება ერთიანი ხედვა.

ამ მიზნით 2014 წლის ნოემბერში სამსახურმა საქართველოს იურიდიული ფირმების ასოციაციასთან გააფორმა ურთიერთანამშრომლობის მემორანდუმი, რომლის მიხედვითაც იურიდიული ფირმების ასოციაცია წლიურად 15 საქმის წარმოების ვალდებულებას იღებს დადგენილი კრიტერიუმების ფარგლებში. ამ მხრივ, ასევე იგეგმება თანამშრომლობა საქართველოს ადვოკატთა ასოციაციასთან.

**5.2.4 მოწვეულ საზოგადოებრივ ადვოკატთა ეფექტური საქმიანობის უზრუნველყოფა**

სამსახური, რეესტრის ადვოკატთა სიების განახლებასთან დაკავშირებით მჭიდროდ ითანამშრომლებს საქართველოს ადვოკატთა ასოციაციასთან და განაახლებს მოწვეულ საზოგადოებრივ ადვოკატთა რეესტრს სამოქალაქო სპეციალიზაციის მქონე ადვოკატებით.

მოწვეულ საზოგადოებრივ ადვოკატთა ეფექტური საქმიანობის უზრუნველყოფის მიზნით, შემუშავდება საქმის წარმოების ფორმები სამოქალაქო სამართლის მიმართულებით, ასევე ყოველწლიურად ჩატარდება ტრენინგ საჭიროებათა კვლევა, რომლის საფუძველზე, დონორ ორგანიზაციებთან თანამშრომლობით, დაიგეგმება შესაბამისი სემინარები, ტრენინგები და სამუშაო შეხვედრები.

**5.3. მომსახურების ხარისხის უზრუნველყოფა**

**5.3.1. იურიდიული დახმარების სამსახურის მიერ გაწეული მომსახურების ხარისხის უზრუნველყოფა**

2014 წლის 17 დეკემბერს, სამსახურმა სისხლის სამართლის საქმეზე მომუშავე საზოგადოებრივი ადვოკატებისთვის საქმიანობის სახელმძღვანელო წესები დაამტკიცა, რაც ხელს შეუწყობს კვალიფიციური და დროული იურიდიული მომსახურების გაწევას სამსახურის ბიუროების და მოწვეულ საზოგადოებრივ ადვოკატთა რეესტრში რეგისტრირებული საზოგადოებრივი ადვოკატების და სამსახურის სტაჟიორების მიერ. დოკუმენტი წარმოადგენს ხანგრძლივი მუშაობის და საქართველოს ადვოკატთა ასოციაციასთან თანამშრომლობის შედეგს. სამსახურის სტრატეგიული ამოცანაა მისი ადვოკატების მიერ გაწეული მომსახურების ხარისხის კონტროლი. ამ მიზნით, 2014 წლის ბოლოს დასრულდა მონიტორინგის სისტემის კონცეფციის მომზადებაა, ხოლო 2015 წლიდან მოხდება კონცეფციის დასრულება და მთელი სამსახურის მასშტაბით რეალურად ამოქმედდება შეფასებისა და მონიტორინგის მექანიზმი.

სამსახური დაიწყებს სამოქალაქო და ადმინისტრაციულ საქმეებზე შეფასების სისტემის შემუშავებას მას შემდეგ რაც 2015 წლის ბოლომდე დააკვირდება სამოქალაქო და ადმინისტრაციულ საქმეებზე წარმომადგენლობის განხორციელების პროცესს.

აღსანიშნავია, რომ შრომის თანაბარი განაწილების უზრუნველყოფის მიზნით, 2013 წელს თბილისის იურიდიული დახმარების ბიუროში, ხოლო 2014 წლიდან მთელი ქვეყნის მასშტაბით დაინერგა საქმეთა განაწილების ერთიანი წესი.

**5.3.2 იურიდიული დახმარების სამსახურის ადვოკატების არასრულწლოვანთა საქმეებზე სპეციალიზაცია**

2014 წელს სამსახურმა მოამზადა და დაამტკიცა არასრულწლოვანთა მართლმსაჯულების სისტემის განვითარების კონცეფცია, რომლის თანახმად ყველა ბიუროში დაინერგა სისხლის სამართლის საქმეებზე მომუშავე ადვოკატთა სპეციალიზაცია არასრულწლოვანთა მართლმსაჯულების საკითხებში. სპეციალიზაციისთვის შერჩეულმა 30-მა ადვოკატმა ორ ეტაპად გაირა მოსამზადებელი კურსი, რომელიც მოიცავდა კანონთან კონფლიქტში მყოფ არასრულწლოვანთა დაცვის, ასევე არასრულწლოვან დაზარალებულებსა და მოწმეებთან მოპყრობის საკითხებს. სპეციალიზებული ადვოკატებისთვის ტრენინგები მომავალშიც ჩატარდება.

სამსახური, არასრულწლოვანთა მართლმსაჯულების კოდექსით გათვალისწინებული ვალდებულებების შესაბამისად, განაგრძობს ადვოკატთა სპეციალიზაციის პროცესს და გაზრდის სპეციალიზებული ადვოკატების, მათ შორის, რეესტრის ადვოკატების რაოდენობას. გარდა ამისა, არანაკლებ წელიწადში ერთხელ, სპეციალიზებული ადვოკატები განაზოგადებენ არასრუწლოვანთა საქმეებზე გამოვლენილ პრაქტიკას და საკუთარ მოსაზრებებს გაუზიარებენ მართლმსაჯულების განხორციელებაში ჩართულ სხვა მხარეებს (პროკურორებს, მოსამართლეებს, სამოქალაქო სექტორს და სხვ.).

**5.3.3 მენეჯმენტის სისტემის გამართვა**

მენეჯმენტის სრულყოფის მიზნით, გაგრძელდება სამსახურში დანერგილი ელექტრონული პროგრამების სრულყოფა, ასევე განხორციელდება სამსახურის სტრუქტურის ოპტიმიზაცია.

სამსახურში დანერგილია დოკუმენტბრუნვის ერთიანი პროგრამა, ასევე საქმისწარმოების ელექტრონული პროგრამა სისხლის სამართლის საქმეებისათვის. სამსახურის მანდატის გაფართოების შესაბამისად, დაინერგება პროგრამის განახლებული ვერსია სამოქალაქო და ადმინისტრაციული საქმეებისათვის.

სამსახურის სტატუსის ცვლილებისა და მანდატის გაფართოების შესაბამისად, საჭიროა, განხორციელდეს სამსახურის სტრუქტურის ოპტიმიზაცია. სამსახურის სტრუქტურის წინაშე არსებული განვითარების შესაძლებლობებიდან და სამსახურის სტრატეგიული პრიორიტეტებიდან გამომდინარე, სამსახურმა 2014 წლის დეკემბერში დაიწყო მუშაობა ორგანიზაციული სტრუქტურის განვითარების პროექტზე. პროექტი მიზნად ისახავს ორგანიზაციული სტრუქტურის განვითარებას ისე, რომ ის მაქსიმალურად ეხმარებოდეს სამსახურს ორგანიზაციული მიზნებისა და სტრატეგიის განხორციელებაში, ასევე, თანამშრომლებს თავისი უნარებისა და კომპეტენციების სათანადოდ რეალიზებაში.

ორგანიზაციული სტრუქტურის შემუშავების პროცესში, სამსახური დახვეწავს და დანერგავს თანამშრომელთა შეფასებისა და წახალისების სისტემას. გარდა ამისა, სამსახური გააგრძელებს იურიდიული კლინიკის პროგრამას, შეიმუშავებს და დანერგავს სტაჟირების წესს.

**5.3.4 თანამშრომელთა მუდმივი პროფესიული გადამზადება**

მომსახურების ხარისხისა და განგრძობადი იურიდიული განათლების მიზნებისათვის, სამსახურის ამოცანაა უზრუნველყოს საზოგადოებრივ ადვოკატთა მუდმივი პროფესიული გადამზადება საკანონმდებლო სიახლეებისა და ადვოკატთა სასწავლო საჭიროებების გათვალისწინებით. განგრძობადი იურიდიული განათლების ფარგლებში, სამსახური გააგრძელებს თანამშრომლობას საქართველოს ადვოკატთა ასოციაციის სასწავლო ცენტრთან, სხვა სასწავლო დაწესებულებებთან.

სამსახურის მანდატის გაფართოების გათვალისწინებით, 2015 წელს და მომდევნო წლებში, განსაკუთრებული ყურადღება დაეთმობა ადვოკატთა სწავლებას სამოქალაქო და ადმინისტრაციული სამართლის აქტუალური საკითხების მიმართულებით.

თანამშრომელთა სასწავლო საჭიროებების გათვალისწინებით, ყოველწლიურად შედგება განახლებადი სასწავლო გეგმები, განხორციელდება ტრენინგების შედეგების შეფასება და ანალიზი. სამსახური შეიმუშავებს სპეციალურ კომპიუტერულ პროგრამას, რომელიც შეიცავს საზოგადოებრივ ადვოკატთა მიერ გავლილი ტრენინგების მონაცემთა ერთიან ბაზას. გარდა ამისა, ახალი თანამშრომლებისთვის ჩატარდება საორიენტაციო ტრეინინგები.

სამსახური ხელს შეუწყობს იურიდიული დახმარების ბიუროებისა და საკონსულტაციო ცენტრების ბიბლიოთეკების განახლებას.

**5.4. საზოგადოების ინფორმირებულობა**

იურიდული დახმარებით სარგებლობის შესახებ მოსახლეობის ცნობიერების ამაღლების მიზნით, განხორციელდება საზოგადოების მუდმივი ინფორმირება სამსახურის საქმიანობის, მიმდინარე რეფორმებისა და დაგეგმილი ღონისძიებების შესახებ.

ამ თვალსაზრისით, მეტი გამჭვირვალობის უზრუნველყოფის მიზნით, სამსახურის ვებგვერდზე მუდმივად იქნება უზრუნველყოფილი შემდეგი ინფორმაციის ხელმისაწვდომობა: სამსახურის ფინანსური ანგარიშები, სხვადასხვა სახის სტატისტიკური მონაცემები, ინფორმაცია სამსახურში არსებული ყველა პროცედურისა და მიმდინარე პროცესის შესახებ.

სამსახური ითანამშრომლებს ადგილობრივი თვითმმართველობის ორგანოებთან და, მათგან და მოსახლეობისგან მოწოდებული ინფორმაციის საფუძველზე, ბიუროები და საკონსულტაციო ცენტრები სხვადასხვა რეგიონებში განახორციელებენ თემატურ საინფორმაციო შეხვედრებს. საინფორმაციო შეხვედრები შეიძლება გაიმართოს ისეთ საკითხებზე, როგორებიცაა: ოჯახში ძალადობის მსხვერპლთა უფლებები; კანონთან კონფლიქტში მყოფი ბავშვები უფლებები; საკუთრების რეგისტრაციის საკითხები; პენსიისა და სოციალური დახმარების საკითხები; ტყით სარგებლობის, ასევე ნადირობისა და თევზჭერის წესები;

გაძლიერდება თანამშრომლობა სხვა სახელმწიფო და არასამთავრობო ორგანიზაციებთან, აგრეთვე საგანმანათლებლო დაწესებულებებთან. გარდა ამისა, სამსახური თავისი საქმიანობის შესახებ მოსახლეობას მიაწვდის ინფორმაციას ცენტრალური თუ რეგიონული მედიასაშუალებების გამოყენებით.

# თავი 6. სასამართლო სისტემის რეფორმის სტრატეგიული მიმართულებები

**შესავალი**

სამართლიანი, დამოუკიდებელი და გამჭვირვალე მართლმსაჯულების სისტემის შექმნა დემოკრატიული სახელმწიფოს ერთ-ერთი პრიორიტეტი და ქვეყნის ეკონომიკური განვითარების მნიშვნელოვანი წინაპირობაა. სასამართლო ხელისუფლების მიმართ მოსახლეობის ნდობის მაღალი ხარისხის უზრუნველყოფა, სასამართლო სისტემის საერთაშორისო სტანდარტებთან შესაბამისობაში მოყვანა მნიშვნელოვანი სტრატეგიული ამოცანაა. დამოუკიდებელ და ეფექტიან მართლმსაჯულებას განსაკუთრებული როლი გააჩნია ადამიანის ძირითადი უფლებებისა და თავისუფლებების დაცვაში, რაც უმნიშვნელოვანესია სისხლის სამართლის საქმეთა წარმოების პროცესში. ითვალისწინებს რა იუსტიციის უმაღლესი საბჭოს როლს სასამართლო რეფორმის გასატარებლად რეკომენდაციების შემუშავებაში, **სისხლის სამართლის სისტემის რეფორმის უწყებათაშორისი საკოორდინაციო საბჭო** თანხმდება სასამართლო რეფორმის შემდეგ **სახელმძღვანელო პრინციპებსა და სტრატეგიულ მიმართულებებზე:**

**6.1. ნაფიც მსაჯულთა ინსტიტუტის რეფორმა**

პრიორიტეტულია ნაფიც მსაჯულთა ინსტიტუტის ევროპულ სტანდარტებთან შესაბამისობაში მოყვანა; ნაფიც მსაჯულთა ვერდიქტის დასაბუთებულობის უზრუნველყოფა; ნაფიც მსაჯულთა შერჩევის პროცესის სრულყოფა და გამჭვირვალობის უზრუნველყოფა და ამ მიზნით შესაბამისი პროფესიული მომზადების, საზოგადოების ინფორმირების კამპანიისა და სხვა ღონისძიებების გატარება.

**6.2. სასამართლო გადაწყვეტილებების საჯაროობა და სასამართლო სისტემის გამჭვირვალობის უზრუნველყოფა**

პრიორიტეტულია სასამართლო გადაწყვეტილებების საჯაროობის უზრუნველყოფა; მოსამართლეთა კონფერენციის, იუსტიციის უმაღლესი საბჭოს და იუსტიციის უმაღლესი სკოლის დამოუკიდებელი საბჭოს გადაწყვეტილებათა ხელმისაწვდომობა; ამ გზით სასამართლოს მუშაობაზე საზოგადოებრივი კონტროლის გაზრდა და სასამართლო სისტემის მიმართ საზოგადოებრივი ნდობის ამაღლება.

**6.3. სისხლის სამართლის მოსამართლეთა ინსტიტუციური გაძლიერება**

პრიორიტეტულია მოსამართლეთა შერჩევის, დანიშვნის, დაწინაურებისა და მივლინების მექანიზმის დახვეწა, მაქსიმალური ობიექტურობის უზრუნველყოფა; ანაზღაურების სისტემის სრულყოფა; მოსამართლეთა თვითმმართველობის - მოსამართლეთა კონფერენციების - ფუნქციებისა და როლის გაზრდა; მოსამართლეობის კანდიდატთა შერჩევის პროცესში რაიმე ნიშნით დისკრიმინაციის გამორიცხვა; პრიორიტეტულია ინდივიდუალური მოსამართლის როლისა და დისკრეციის წახალისება.

**6.4. დისციპლინური პასუხისმგებლობის პროცედურის რეფორმა**

პრიორიტეტულია მოსამართლეთა დისციპლინური პასუხისმგებლობის საფუძვლების დახვეწა, ცხადი და განჭვრეტადი დებულებების ჩამოყალიბება, ფართო ინტერპრეტაციის შესაძლებლობის აღმოფხვრა. პირადი ცხოვრების ხელშეუხებლობისა და სასამართლოს ავტორიტეტის დაცვის ინტერესების გათვალისწინებით, დისციპლინური სამართალწარმოება გამჭვირვალობის უზრუნველყოფა.

**6.5. იუსტიციის უმაღლესი სკოლის რეფორმა და მოსამართლეთა კვალიფიკაციის ამაღლება**

პრიორიტეტულია იუსტიციის მსმენელების პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის სრულყოფა და საერთაშორისო სტანდარტებთან შესაბამისობის უზრუნველყოფა; მოსამართლეთა საკვალიფიკაციო გამოცდების მეთოდის დახვეწა; იუსტიციის უმაღლესი სკოლის ბიუჯეტისა და კურიკულუმის საჯაროობა; მოსამართლეთა მომზადება სასამართლოს გადაწყვეტილებების დასაბუთებულობის, ნაფიც მსაჯულთა სასამართლოს, არასრულწლოვანთა საქმისწარმოების და სხვა საკითხებში.

**6.6. ელექტრონული პროგრამის დანერგვა და სისხლის სამართლის სტატისტიკის განვითარება**

პრიორიტეტულია საქმის წარმოების ელექტრონული სისტემის სრულად დანერგვა, დახვეწა და მისი ეფექტიანი ფუნქციონირების უზრუნველყოფა ქვეყნის მასშტაბით; მნიშვნელოვანია სისხლის სამართლის საქმეთა წარმოების ელექტრონული სისტემის ინტეგრაცია პროკურატურისა და შინაგან საქმეთა სამინისტროს სისტემებთან; სისხლის სამართლის საქმეთა სტატისტიკის დახვეწა.

**6.7. არასრულწლოვანთა მართლმსაჯულება**

მართლმსაჯულების განხორციელების პროცესში არასრულწლოვანთა ჭეშმარიტი ინტერესებისა და მათი უფლებების სათანადო დაცვის მიზნით პრიორიტეტულია სათანადო მექანიზმების შექმნა, არასრულწლოვანთა ინდივიდუალური შეფასების დანერგვა სასჯელის დანიშვნის მეტი ინდივიდუალიზაციის მისაღწევად; ლიბერალური პოლიტიკის დანერგვის მიზნით, სასჯელის დანიშვნისას მინიმალურ სასჯელზე დაბალი სასჯელის დანიშვნის შესაძლებლობის უზრუნველყოფა; განრიდების ამოქმედება სასამართლო ეტაპზე. მოსამართლეთა სწავლება და შესაძლებლობების გაზრდა არასრულწლოვანთა სისხლის სამართლის წარმოების საკითხებში.

**6.8. სასჯელის დანიშვნისას სასამართლოს როლის გაზრდა**

სისხლის სამართლის კოდექსის რეფორმის ფარგლებში პრიორიტეტულია სასჯელის დანიშვნისას სასამართლოს როლის გაზრდა და სასჯელის ინდივიდუალიზაციის მაღალი ხარისხის მიღწევა.

# თავი 7. სასჯელაღსრულების სისტემის რეფორმის სტრატეგია

**შესავალი**

**სასჯელაღსრულების სისტემის რეფორმა**

საქართველოს სასჯელაღსრულებისა და პრობაციის სამინისტრო განსაზღვრავს ქვეყანაში სასჯელაღსრულების სისტემის პოლიტიკას, უზრუნველყოფს სასამართლოს მიერ დაკისრებული სასჯელის აღსრულებასა და სასჯელაღსრულების დაწესებულებების ეფექტიან მართვას. სამინისტროს მისიას წარმოადგენს ადამიანის უფლებების დაცვაზე ორიენტირებული სასჯელაღსრულების სისტემის შექმნა, საზოგადოების უსაფრთხოების უზრუნველყოფა და მსჯავრდებულთა თუ პრობაციონერთა რეაბილიტაცია მათი საზოგადოებაში რესოციალიზაციის ხელშეწყობის მიზნით.

სამინისტროს ერთ-ერთ პრიორიტეტულ მიმართულებას წარმოადგენს პენიტენციური სისტემის რეფორმირება და მისი ტრანსფორმაცია თანამედროვე მოქნილ ინსტიტუტად, რომელიც უზრუნველყოფს თავისუფლებააღკვეთილ პირთა უფლებების დაცვას ადამიანის უფლებების სფეროში არსებული საერთაშორისო სტანდარტების შესაბამისად.

მიუხედავად უმძიმესი მემკვიდრეობისა, სასჯელაღსრულების სფეროში საბოლოოდ იქნა დაძლეული ისეთი სისტემური პრობლემები, როგორიცაა: წამება, დამამცირებელი ან/და არაადამიანური მოპყრობა, დაწესებულებების გადატვირთულობა, არასათანადო ჯანდაცვა და სხვა. ბოლო სამი წლის განმავლობაში სასჯელაღსრულების სისტემაში მიღწეული პროგრესი დადებითად იქნა შეფასებული არაერთი საერთაშორისო ექსპერტის მიერ.

მიღწეული პროგრესის პარალელურად მიმდინარეობდა სასჯელაღსრულების სისტემის კომპლექსური ანალიზი, რამაც მთელი რიგი სისტემური პრობლემების იდენტიფიცირების შესაძლებლობა მოგვცა. მუშაობის შედეგად გამოიკვეთა, არსებითი ხასიათის ცვლილებების საჭიროება, რაც თავის თავში გულისხმობს სისტემურ ცვლილებებს, ახალი მიდგომებისა და სტანდარტების დანერგვას ამ სფეროში.

სამინისტროს მიზანია, დაიცვას ბალანსი სასჯელის ეფექტიან აღსრულებასა და ადამიანის უფლებების დაცვას შორის. სამინისტროს ხელმძღვანელობის მიერ არჩეული გამჭვირვალე და ლიბერალური კურსი უზრუნველყოფს პატიმართა უფლებების მაქსიმალურ დაცვასა და მათი პირობების გაუმჯობესებას, მსჯავრდებულთა რესოციალიზაცია-რეაბილიტაციასა და დანაშაულის რეციდივის პრევენციას.

**7.1 პენიტენციური რეფორმის არსი**

„პატიმრობის კოდექსში“ შესული ცვლილებების თანახმად შეიცვალა სასჯელაღსრულების სისტემის მართვის მოდელი. კერძოდ, სამინისტროს რეორგანიზაციის გზით მოხდა სახელმწიფო საქვეუწყებო დაწესებულება სასჯელაღსრულების დეპარტამენტის სამინისტროში ინტეგრაცია. მოხდა იდენტური ფუნქციების მქონე სამმართველოების შერწყმა, რის შედეგადაც აღმოიფხვრა ფუნქციათა დუბლირება და ბიუროკრატია. გაძლიერდება ანალიტიკური მიმართულება.

სტრუქტურული რეფორმის შედეგად მნიშვნელოვნად გაუმჯობესდება სასჯელაღსრულების მართვის სისტემა და მოხდება ერთიანი ძლიერი სამსახურის ჩამოყალიბება, რომელიც მოქნილად და ეფექტიანად უზრუნველყოფს პოლიტიკის განხორციელებას და სრულად დაექვემდებარება პოლიტიკურ და სამოქალაქო კონტროლს.

**7.1.2 სპეციალიზებული ტრენინგები პენიტენციური სისტემის თანამშრომლებისათვის**

სასჯელაღსრულებისა და პრობაციის სასწავლო ცენტრი მიზნად ისახავს სამინისტროს სისტემაში მიმდინარე სამართლებრივი რეფორმის ხელშეწყობასა და პენიტენციურ  სისტემაში დასაქმებული საჯარო მოხელეების, პერსონალის ან დასაქმების სურვილის მქონე პირთა მომზადება - გადამზადებასა და კვალიფიკაციის ამაღლებას.

სასწავლო ცენტრს გააჩნია ტრენერთა 50-კაციანი ბაზა, რომლებიც პერიოდულად ატარებენ ტრეინინგებს. ტრეინინგები იყოფა ზოგად და სპეციფიკურ მოდულებად. საბაზისო ტიპის ტრენინგები უტარდებათ სასჯელაღსრულებისა და პრობაციის სისტემის თანამშრომლებს. მოკლე-ვადიანი ტრენინგები მოიცავს თემებს როგორიცაა წამების პრევენცია; ადამიანის უფლებები; არასრულწლოვანთა მართლმსაჯულება, ჯანდაცვის მხარდაჭერა, პროცედურული უსაფრთხოება, ქალ მსჯავრდებულებთან მოპყრობის წესი, არასაპატიმრო სასჯელის ზომები,  შიმშილობის აქციების მართვა, პრობაციისა და სასჯელაღსრულების სისტემის მენეჯმენტი. გარდა ამისა, სასწავლო ცენტრი მუდმივად აახლებს სასწავლო მოდულებს, რათა არ ჩამორჩეს პენიტენციარულ სისტემაში არსებულ ცვლილებებს. ცენტრის მიერ გადამზადებული პერსონალის რაოდენობა ყოველწლიურად იზრდება.

ამჟამად მიმდინარეობს მუშაობა თანმიმდევრული და თანამედროვე საკადრო პოლიტიკის ჩამოყალიბებაზე, რაც უზრუნველყოფს კვალიფიციური კადრებით დაკომპლექტებისათვის საჭირო გამართული სამართლებრივი მექანიზმების შექმნას, თანამშრომელთა ფუნქციების კლასიფიკაციასა და მათთვის სათანადო სამართლებრივი და სოციალური გარანტიების შექმნას. რეფორმის ფარგლებში ასევე გაძლიერდება თანამშრომელთა უსაფრთხოების ზომები და ყურადღება გამახვილდება მათი კვალიფიკაციის ამაღლების საკითხებზე.

სისტემის ყველა ახალი თანამშრომელი, საჭიროების მიხედვით, გაივლის როგორც საბაზისო, ასევე მისი პოზიციის შესაბამის სპეციალიზებულ თეორიულ და პრაქტიკულ სასწავლო კურსებს (მათ შორის ადმინისტრირების, მენეჯმენტის, ადამიანის უფლებების, რისკებისა და საჭიროებების შეფასებისა და სხვა დარგებში) სასჯელაღსრულებისა და პრობაციის სასწავლო ცენტრში. სამსახურის დაწყების პირველ ეტაპზე ახალ თანამშრომლებს მეთვალყურეობას გამოცდილი მენტორები გაუწევენ.

**7.3 პატიმრობის პირობების გაუმჯობესება**

პენიტენციური რეფორმის ფარგლებში მნიშვნელოვნად გაუმჯობესდა პატიმართა უფლებრივი მდგომარეობა. კერძოდ, გამარტივდა ადმინისტრაციული წარმოება და შემცირდა საჩივრის განხილვის ვადები. განცხადების/საჩივრის ვადად განისაზღვრა 10 დღე და მისი გაზრდა განსაკუთრებულ შემთხვევაში შესაძლებელია მხოლოდ 10 დღით და დასაბუთებული გადაწყვეტილებით. ამასთან ერთად მსჯავრდებულის სამარტოო საკანში განთავსების ვადა 20-დან 14 დღემდე შემცირდა. საკანონმდებლო დონეზე დაზუსტდა სპეციალური საშუალებები და მათ გამოყენებასთან დაკავშირებული საკითხები.

გაიზარდა ბრალდებულ/მსჯავრდებულთა საცხოვრებელი ფართი. მსჯავრდებულთათვის ყველა დაწესებულების საცხოვრებელი ფართი ევროპული სტანდარტების დაცვით ერთ პირზე არის 4 მ2-ზე მეტი, ხოლო ბრალდებულთათვის - 3 მ2-ზე მეტი. გაუქმდა საბჭოთა „კარანტინისა“ და „ფუქსების“ ინსტიტუტი და შეიქმნა თანამედროვე გონივრული დაკავების განყოფილებები მიმღებ ციხეებში, სადაც ახალმოსული პატიმრები ერთ სივრცეში იღებენ ყველა სერვისს, მათ შორის რისკების შეფასებას, ფსიქიატრიულ და ნარკოლოგიურ დახმარებას. სასჯელაღსრულებისა და პრობაციის სამინისტრო პერმანენტულად მუშაობს მსჯავრდებულ/ბრალდებულთა უფლებრივი მდგომარეობისა და პატიმრობის პირობების გაუმჯობესების მიმართულებით.

**7.3.1 ინფრასტრუქტურის განვითარება**

გაიხსნა სასჯელაღსრულების დაბალი რისკის №16 დაწესებულება, სადაც დაბალი რისკის მქონე მსჯავრდებულები განთავსდებიან. ისინი უზრუნველყოფილნი იქნებიან სხვადასხვა საგანმანათლებლო, სარეაბილიტაციო და დასაქმების პროგრამებით. სოციალური მუშაკის, ფსიქოლოგის, რეჟიმის ოფიცრის, ექიმისა და, საჭიროებიდან გამომდინარე, სხვა პროფილის სპეციალისტებისგან შემდგარი მულტიდისციპლინური გუნდი თითოეულ მსჯავრდებულს სასჯელის მოხდის ინდივიდუალურ გეგმას შეუდგენს, რომელიც მათ პიროვნულ საჭიროებებზე იქნება მორგებული, რისკების გათვალისწინებით.

უახლოეს მომავალში იგეგმება სასჯელაღსრულების №6 დაწესებულების გახსნა, რომელშიც ამჟამად სარემონტო სამუშაოები მიმდინარეობს. დაწესებულებაში ქცევაზე დაფუძნებული რისკების შეფასების შესაბამისად, მაღალი რისკის მქონე მსჯავრდებულები განთავსდებიან. 2016 წლისთვის იგეგმება დაბა ლაითურში მდებარე მკაცრი რეჟიმის დაწესებულების ამოქმედება.

სისტემა სრულად გადადის მსჯავრდებულთა ქცევაზე დაფუძნებული რისკების შეფასებისა და მათი კლასიფიკაციის მიხედვით სასჯელაღსრულების სხვადასხვა რისკის დაწესებულებებში გადანაწილების პრაქტიკაზე. აღნიშნული საშუალებას მოგვცემს, რომ სულ უფრო დიდი აქცენტი გავაკეთოთ რესოციალიზაცია-რეაბილიტაციასა და დანაშაულის რეციდივის პრევენციაზე, რაც სრულიად შეცვლის აქამდე არსებულ, პოსტ-საბჭოთა სივრცისათვის დამახასიათებელ მიდგომებს, რომლის მიხედვითაც თავისუფლების აღკვეთის დაწესებულება მხოლოდ სასჯელის მოხდის ადგილად აღიქმება.

ასევე, ახალგაზრდა სამართალდამრღვევთა სრულწლოვანთაგან განცალკევებით მოთავსების მიზნით, ორხევის დასახლებაში დაგეგმილია სასჯელაღსრულების ახალი დაწესებულების გახსნა, რომელიც ექსკლუზიურად 18-21 წლის ასაკობრივ ჯგუფზეა გათვლილი. აღნიშნული ასაკის ახალგაზრდები, ერთის მხრივ, ადვილად ექცევიან კრიმინალების გავლენის ქვეშ, ხოლო მეორეს მხრივ, მათი რეაბილიტაციის ალბათობა ზრდასრულებთან შედარებით ბევრად მაღალია. სრულწლოვანთა ციხეებისაგან განსხვავებით, საკნებში ნაკლები პატიმარი იქნება მოთავსებული, ხოლო საგანმანათლებლო და სარეაბილიტაციო პროგრამები არასრულწლოვანთა დაწესებულებების მსგავსად, მაღალი ინტენსივობით განხორციელდება, რაც სპეციალისტებს საშუალებას მისცემს, უფრო ეფექტურად იმუშაონ მსჯავრდებულთა ყველაზე მოწყვლად ჯგუფთან, რომლის დანაშაულის ხელახალი ჩადენის რისკი ყველაზე მაღალია.

გარდა მიმდინარე ინფრასტრუქტურული პროექტებისა, საჭიროებიდან გამომდინარე, ხდება დაწესებულებების განახლება ყოველწლიურად, შესაბამისი მანქანა-დანადგარებითა და ინვენტარით აღჭურვა. გაგრძელდება სხვადასხვა დაწესებულებებში გრძელვადიანი ვიზიტებისათვის განკუთვნილი ინფრასტრუქტურის შექმნასთან დაკავშირებული საქმიანობა. დაბა ლაითურში მშენებარე და სხვა ახალი დაწესებულების მიმდებარე ტერიტორიებზე აშენდება საზოგადოებრივი მისაღებები, ხოლო თანამშრომლები მუდმივად გაივლიან გადამზადებას მოქალაქეთა მომსახურების გაუმჯობესების მხრივ.

**7.4 მსჯავრდებულთა რესოციალიზაცია-რეაბილიტაცია**

2013 წლიდან სოციალური მიმართულება სასჯელაღსრულებისა და პრობაციის სისტემის ერთ-ერთი მთავარი პრიორიტეტია. დარგობრივი სამინისტროებისა და სხვადასხვა პარტნიორი ორგანიზაციების დახმარებით, მიმდინარეობს სხვადასხვა სახელობო, პროფესიული და საგანმანათლებლო კურსები სასჯელაღსრულების სხვადასხვა დაწესებულებაში. გაიწერა 10 ფსიქო-სოციალური ყველაზე ხშირად მოთხოვნადი პროგრამა და ეტაპობრივად დაიწყო დაწესებულებებში მათი განხორციელება ადგილობრივი რესურსით. ზემოაღნიშნულ პროგრამებში ყოველწლიურად ასობით მსჯავრდებული მონაწილეობს.

ქცევაზე დაფუძნებული რისკების შეფასების შესაბამისად მსჯავრდებულთა გადანაწილების პრაქტიკა და სასჯელის ინდივიდუალური დაგეგმვის მეთოდოლოგიის დანერგვა შესაძლებელს გახდის აღნიშნული მიმართულებით სამინისტროს რესურსების უკეთ მობილიზებას. სამინისტროს მიზანია მსჯავრდებულთა მაქსიმალურად დიდი რაოდენობის ჩართვა საგანმანათლებლო, სარეაბილიტაციო თუ დასაქმების პროგრამებში. მიმდინარეობს მუშაობა ახალი პროგრამების შემუშავებაზე.

2017-2018 წლებისათვის იგეგმება სასჯელაღსრულების დაწესებულებებში განთავსებულ მსჯავრდებულთათვის უმაღლესი განათლების ხელმისაწვდომობის ეტაპობრივად უზრუნველყოფა.

**7.5 პენიტენციური ჯანდაცვის გაუმჯობესება**

პენიტენციური ჯანდაცვის 18 თვიანი რეფორმის სამოქმედო გეგმის წარმატებით იმპლემენტაციის შემდეგ შემუშავებულ იქნა შემდგომი განვითარების ახალი სამოქმედო გეგმა. სამინისტროსთვის პრიორიტეტად რჩება შეზღუდული შესაძლებლობის მქონე პატიმართა პირობების გაუმჯობესება. სასჯელაღსრულების ცენტრალურ საავადმყოფოში გაიხსნა 57 ადგილიანი ადაპტირებული საცხოვრებელი შეზღუდული შესაძლებლობების მქონე პირთათვის. ასევე გათვალისწინებული იქნება შესაბამისი პირობები ყველა ახალ გარემონტებულ თუ ახალ აშენებულ დაწესებულებაში.

2016 წლისთვის ყველა დაწესებულებაში დაინერგება სამედიცინო მომსახურების ერთიანი სტანდარტი. ამ დროისათვის ასევე მიმდინარეობს მუშაობა ანალიტიკური ანგარიშების მომზადების სტანდარტის შემუშავებაზე. სისტემის სამედიცინო პერსონალი პერმანენტულად გაივლის შესაბამის სწავლებას სისტემის სპეციფიკის საკითხებზე და ასევე გადამზადდება პროფესიული განვითარებისა და კვალიფიკაციის ამაღლების მიზნით. მოხდება ბრალდებულ/მსჯავრდებულთა გაუმჯობესებული კვებითი მომსახურებით უზრუნველყოფა. ასევე, პერიოდულად გაუმჯობესდება პატიმართა რბილი ინვენტარითა და აუცილებელი პირადი ჰიგიენისათვის საჭირო საშუალებებით მომარაგებაც. 2014 წელს განახლდა კვების სტანდარტი, რომელიც 12 განსხვავებულ რაციონს აწესებს სხვადასხვა საჭიროების მქონე პატიმართა ჯგუფებისთვის, 3-ჯერადი კვებითი უზრუნველყოფის შენარჩუნებით. ასევე დაგეგმილია ზემონახსენები კვების სტანდარტის შემდგომი გაუმჯობესება.

# თავი 8. პრობაციის სისტემის რეფორმის სტრატეგია

**შესავალი**

**პრობაციის ეროვნული სააგენტოს მიზნები და ამოცანები**

არასაპატიმრო სასჯელთა აღსრულებისა და პრობაციის ეროვნული სააგენტო შექმნილია „არასაპატიმრო სასჯელთა აღსრულების წესისა და პრობაციის შესახებ“ საქართველოს კანონის საფუძველზე და წარმოადგენს საქართველოს სასჯელაღსრულებისა და პრობაციის სამინისტროს მმართველობის სფეროში მოქმედ საჯარო სამართლის იურიდიულ პირს.

პრობაციის ეროვნული სააგენტოს მიზანია: **სასჯელის აღსრულება, განმეორებითი დანაშაულის პრევენცია და მსჯავრდებულის რესოციალიზაცია/რეინტეგრაცია.**

**2015-2019 წლის სტრატეგია და პრიორიტეტები**

პრობაციის ეროვნული სააგენტოს 2015-2019 წლის სტრატეგია მოკლევადიანი პერიოდისათვის მიზნად ისახავს სააგენტოს ფუნქცია მოვალეობების ეფექტური აღსრულებისათვის საჭირო სტრატეგიული სამოქმედო გეგმის შემუშავებას.

აღნიშნული დოკუმენტი აყალიბებს სისტემას, რომელიც ეფექტურად აღასრულებს სასჯელს, ახორციელებს განმეორებითი დანაშაულის პრევენციას და ხელს უწყობს მსჯავრდებულთა რესოციალიზაცია - რეაბილიტაციას და საზოგადოებაში ინტეგრაციას.

**პრიორიტეტები:**

* პრობაციის სააგენტოს ადმინისტრაციული შესაძლებლობების განვითარება;
* საკანონმდებლო ბაზის განვითარება;
* ზედამხედველობის სისტემის გაუმჯობესება;
* სარეაბილიტაციო პროგრამების და საზოგადოების ჩართულობის განვითარება;
* უწყებათა შორის კოორდინაციის უზრუნველყოფა და პრობაციის შესახებ საზოგადოების ინფორმირებულობის გაუმჯობესება;

**8.1. პრობაციის სააგენტოს ადმინისტრაციული შესაძლებლობების განვითარება**

**8.1.1. თავისუფლების შეზღუდვის დაწესებულება**

სისხლის სამართლის პოლიტიკის ლიბერალიზაციის ფარგლებში განხორციელებული საკანონმდებლო ცვლილებების საფუძველზე, პრობაციის ეროვნული სააგენტოს სისტემაში შეიქმნა თავისუფლების შეზღუდვის დაწესებულება, რაც წარმოადგენს კიდევ ერთი არასაპატიმრო სასჯელის აღსრულების მნიშვნელოვან ინსტრუმენტს.

თავისუფლების შეზღუდვის დაწესებულება წარმოადგენს სსიპ - არასაპატიმრო სასჯელთა აღსრულებისა და პრობაციის ეროვნული სააგენტოს ტერიტორიულ ორგანოს, სადაც განთავსდებიან მსჯავრდებულები, რომელთაც:

* სასამართლომ შეუფარდა თავისუფლების შეზღუდვა;
* ადგილობრივი საბჭოს გადაწყვეტილების საფუძველზე თავისუფლების აღკვეთა შეეცვლებათ თავისუფლების შეზღუდვით.

მსჯავრდებული, საზოგადოებისაგან იზოლაციის გარეშე თავისუფლების შეზღუდვის დაწესებულებაში მოთავსდება, მასზე ზედამხედველობის განხორციელების მიზნით.

2014 წელს თავისუფლების შეზღუდვის დაწესებულება გაიხსნა თბილისში სრულწლოვანი მამაკაცი მსჯავრდებულებისათვის. იგეგმა თავისუფლების შეზღუდვის დაწესებულების გახსნა დასავლეთ საქართველოში.

**8.1.2. საკადრო პოლიტიკა**

პრობაციის ეროვნული სააგენტოს ერთ-ერთ გამოწვევად რჩება პრობაციის ოფიცერთა კვალიფიკაციის ამაღლება. პრობაციის ბიუროების ძირითად პრიორიტეტს წარმოადგენს ყველა მსჯავრდებულთა რესოციალიზაცია, აუცილებელი გახდა მათთან სოციალური ხასიათის სამუშაოების წარმართვა. დაგეგმილია რომ ყველა ოფიცერმა გაიაროს სოციალური მუშაკის უნარ-ჩვევების გადასამზადებელი პროგრამა.

თავისუფლების შეზღუდვის დაწესებულების ეფექტური ფუნქციონირებისათვის უმნიშვნელოვანეს ფაქტორს წარმოადგენს მისი დაკომპლექტება კვალიფიციური კადრებით, პოზიციების მიხედვით მათთვის სამუშაო აღწერილობის შემუშავება და შესაბამისი სასწავლო პროგრამებით გადამზადება.

**8.2. საკანონმდებლო ბაზის განვითარება**

**8.2.1. საზოგადოებისათვის სასარგებლო შრომის ხელშეწყობა**

პრობაციის ეროვნულ სააგენტოს ფარგლებში შექმნილი - სამუშაო ადგილების მონაცემთა ბაზის პერმანენტული განახლება, ახალი სამუშაო ადგილების მოძიება, რაც საშუალებას იძლევა საზოგადოებისათვის სასარგებლო შრომამისჯილს, მისი უნარების, განათლების, პროფესიისა და ფიზიკური შესაძლებლობების გათვალისწინებით შეეთავაზოს შესასრულებელი სამუშაოს სხვადასხვა ვარიანტები.

**8.2.2. ზრუნვა არასრულწლოვნებზე**

პრობაციის ეროვნული სააგენტო გეგმავს არასრულწლოვნისთვის სასჯელის დანიშვნამდე პროცესში პრობაციის სოციალური მუშაკის ჩართვის შესაბამისი კონცეფციის შემუშავებას. პრობაციის სოციალური მუშაკი სასჯელაღსრულების დაწესებულების სოციალურ მუშაკთან კოორდინირებულად ერთვება მსჯავრდებულის გათავისუფლების პროცესში (გათავისუფლებამდე) სამი თვით ადრე. აღნიშნული ღონისძიება გულისხმობს მსჯავრდებულის სოციალური პირობების შესწავლასა და სამოქმედო გეგმის შედგენას.

ამასთან, განხორციელებული საკანონმდებლო ცვლილების მიხედვით, პრობაციის ეროვნულ სააგენტოს აღსასრულებლად დაემატა არასრულწლოვანთა მიმართ სასჯელის ახალი სახე - შინაპატიმრობა.

**8.2.3 ახალი სტრუქტურული ერთეულის შექმნა**

პრობაციის ეროვნული სააგენტო გეგმავს ახალი სტრუქტურული ერთეულის- ელექტრონული მონიტორინგის სამმართველოს შექმნას, რომლის მიზანსაც წარმოადგენს არასრულწლოვანთა მიმართ შინაპატიმრობის - როგორც ალტერნატიული სასჯელის ეფექტური აღსრულება და მონიტორინგი. მიმდინარეობს სტრუქტურული ერთეულის მუშაობის სპეციფიკის განსაზღვრა, სამმართველოს სტრუქტურის ჩამოყალიბება და სამუშაო აღწერილობების შექმნა.

**8.3. ზედამხედველობის სისტემის გაუმჯობესება**

**8.3.1. რისკებისა და საჭიროებების შეფასების და სასჯელის ინდივიდუალური დაგეგმვის მეთოდოლოგია**

პრობაციის ყველა ბიუროში წარმატებით მიმდინარეობს რისკებისა და საჭიროების შეფასებისა და სასჯელის ინდივიდუალური დაგეგმვის მეთოდოლოგიით მუშაობის პროცესი.

სასჯელის მოხდის ინდივიდუალური გეგმა ითვალისწინებს რისკ-ფაქტორების შემცირებისათვის აუცილებელ ღონისძიებებს, სადაც პრიორიტეტების მიხედვით გაწერილია პრობლემური საკითხი და რეაგირების ზომა.

აღნიშნული დოკუმენტი წარმოადგენს პრობაციის ოფიცერსა და პრობაციონერს შორის დადებული ერთგვარ ხელშეკრულებას, საპრობაციო ვადის პერიოდში გარკვეული აქტივობების განხორციელებაზე.

პრობაციის ეროვნული სააგენტოს ტერიტორიულ ბიუროებში აღრიცხვაზე მყოფ არასრულწლოვან პირობით მსჯავრდებულთა საქმეების აღსრულებაში პრობაციის ოფიცერთან ერთად ჩართულნი არიან სოციალური მუშაკები და ფსიქოლოგი.

**8.4. სარეაბილიტაციო პროგრამების და საზოგადოების ჩართულობის განვითარება**

**8.4.1. რეაბილიტაცია - რესოციალიზაცია**

პირობით მსჯავრდებულთან ინდივიდუალურად გასაუბრების შემდეგ, პრობაციის ოფიცერი გამოავლენს რისკებსა და საჭიროებს. გამოვლენილი საჭიროებების გათვალისწინებით პ/მსჯავრდებული ერთვება ამა თუ იმ სარეაბილიტაციო პროგრამაში, რომელიც მის პიროვნულ განვითარებას შეუწყობს ხელს და შესაძლებლობას მისცემს მოახდინოს საკუთარი თავის რეალიზება.

პრობაციის ოფიცერთა ერთ-ერთ ძირითად მიზანს წარმოადგენს მაღალი რისკის მქონე მსჯავრდებულების გამოვლენა, მათთვის პრობაციის პერიოდის დაგეგმვა და მისი განხორციელება. პირობით მსჯავრდებულის საჭიროებებიდან და შესაბამისი რესურსებიდან გამომდინარე, პრობაციის ოფიცერი პირობით მსჯავრდებულს ამისამართებს სხვადასხვა სარეაბილიტაციო პროგრამებში.

სხვადასხვა სარეაბილიტაციო თუ საგანმანათლებლო პროგრამებში პირობით მსჯავრდებულთა ჩართულობა ამცირებს **განმეორებითი დანაშაულის ჩადენის** რისკებს. გამომდინარე აქედან პრიორიტეტად მიგვაჩნია დონორი/პარტნიორი ორგანიზაციების ხელშეწყობით განხორციელდეს შემდეგ სარეაბილიტაციო-საგანმანათლებლო პროგრამები:

**8.4.2. პროფესიული გადამზადების პროგრამები**

პრობაციის ეროვნული სააგენტო აქტიურად გააგრძელებს სხვადასხვა არასამთავრობო თუ სამთავრობო ორგანიზაციებთან თანამშრომლობას, პირობით მსჯავრდებულთა პროფესიული გადამზადების მიმართულებით. პრობაციონერები სხვადასხვა პროფესიულ თუ საგანმანათლებლო კურსებზე გადამისამართებულ იქნებიან სასჯელის ინდივიდუალური დაგეგმვისას გამოვლენილი პიროვნული უნარ-ჩვევებიდან გამომდინარე.

**8.4.3. პირობით მსჯავრდებულთა დასაქმება**

განმეორებითი დანაშაულის თავიდან აცილების მიზნით მნიშვნელოვანია პირობით მსჯავრდებულთა დასაქმების ხელშეწყობა. პრობაციის ეროვნული სააგენტო აქტიურად გააგრძელებს თანამშრომლობას ადგილობრივ თვითმმართველობებთან, არასამთავრობო და კერძო სექტორთა პირობით მსჯავრდებულთა დასასაქმებლად.

**8.4.4. ფსიქო-სოციალური სარეაბილიტაციო პროგრამების კონკურსები**

პ/მსჯავრდებულთა რესოციალიზაცია-რეაბილიტაციის პროგრამების განხორციელების მიზნით პრობაციის ეროვნული სააგენტო გეგმავს კონკურსების გამოცხადებას. სააგენტო საკუთარი ბიუჯეტიდან დააფინანსებს იმ პროექტებს, რომლებიც ორიენტირებული იქნება პრობაციონერთა საზოგადოებაში რეინტეგრაციაზე, მათ ფსიქო-სოციალურ რეაბილიტაციაზე.

საგრანტო პროგრამა ხელ შეუწყობს არასამთავრობო ორგანიზაციების დაინტერესებას და ჩართულობას პრობაციონერთა მიზნობრივი ჯგუფისთვის რესოციალიზაციის პროგრამების განხორციელების საქმეში.

**8.5. უწყებათაშორისი კოორდინაციის უზრუნველყოფა პრობაციის შესახებ საზოგადოების ინფორმირებულობის გაუმჯობესება**

**8.5.1. კვლევა - განმეორებით ჩადენილი დანაშაული ამნისტირებულებში**

განმეორებითი დანაშაულის პრევენციის ფარგლებში სააგენტოს სურს აწარმოოს მონიტორინგი შესაბამისი კვლევის გზით. კვლევის სამიზნე ჯგუფებს შეადგენენ როგორც პირობითი მსჯავრისაგან ვადამდე გათავისუფლებული პირები (სააგენტოს მუდმივმოქმედი კომისიის მიერ გათავისუფლებული პირები), ასევე ამნისტირებული პრობაციონერები, რომლებიც სრულად გათავისუფლდებიან სასჯელისაგან.

კვლევა განხორციელდება სააგენტოს კონტროლის სამმართველოს ადამიანური და ტექნიკური რესურსებით, შსს-სთან კოორდინაციით, რადგან საკვლევი საშუალებები კონფიდენციალურ ინფორმაციასთან არის დაკავშირებული (ჩვენი და შსს სპეციალური ბაზები, პირთა პირადი და სხვა საიდუმლოების შემცველი ინფორმაცია და სხვ.) და ამგვარ საშუალებებთან დაშვება კანონმდებლობით მკაცრად შეზღუდულია.

***კვლევის შინაარსი:*** სამიზნე პირის მიერ სავარაუდო დანაშაულის ჩადენის შემთხვევაში მისი დაკავების მომენტიდან (აღკვეთის ღონისძიების გამოყენების, გასამართლების გამამტყუნებელი განაჩენის ჩათვლით) სათანადო აღრიცხვის განხორციელება და შესაბამისი პერიოდულობით (მაგ. ყოველთვიური) სტატისტიკის წარმოება.

*მოსალოდნელი შედეგები:*

* ზუსტი ინფორმაციის მიღება განმეორებითი დანაშაულის დინამიკის შესახებ;
* შესაბამისი პრევენციული ღონისძიებების განსაზღვრა და მიზეზების გამოვლენის შესაძლებლობა;
* სააგენტოს მუდმივმოქმედი კომისიის საქმიანობის ეფექტურობის შეფასება;
* შეფასების კრიტერიუმების შემდგომი დახვეწის შესაძლებლობა;
* საჭიროების შემთხვევაში აუცილებელი საკანონმდებლო ჩარევა და სათანადო წინადადებების წარდგენის შესაძლებლობა პოლიტიკური ხელმძღვანელობისათვის.

*კვლევის განხორციელების რესურსი:*

* აუცილებელია გარკვეული სახეცვლილებით პროგრამულ ტექნიკური უზრუნველყოფა ინფორმაციის ზუსტი და დროული მიღებისათვის;
* კვალიფიციური რესურსი - სააგენტო;
* შეთანხმება ტექნიკურ-პროცესუალურ საკითხებზე - შსს;
* კვლევის მოცულობიდან გამომდინარე შესაბამისი საგრანტო დაფინანსება პროგრამული და საკადრო უზრუნველყოფა.

# თავი 9. არასრულწლოვანთა მართლმსაჯულების სისტემის რეფორმის სტრატეგია

**სტრატეგიის მიზანი**

არასრულწლოვნის საუკეთესო ინტერესსა და კეთილდღეობაზე ორიენტირებული მართლმსაჯულების სისტემის შექმნა საქართველოს მთავრობის პრიორიტეტია.

საქართველოს მთავრობის მიზანია შექმნას და განამტკიცოს მართლმსაჯულების ისეთი **სისტემა**, რომელიც უზრუნველყოფს არასრულწლოვანთა დანაშაულის თავიდან აცილებას, ბავშვთა უფლებების და საუკეთესო ინტერესების სათანადო დაცვას, მათ კეთილდღეობასა და განვითარებას, კანონთან კონფლიქტში მყოფ არასრულწლოვანთა რეაბილიტაციასა და რესოციალიზაციას.

ბოლო წლებში საქართველოს მთავრობამ მნიშვნელოვან შედეგებს მიაღწია სისხლის სამართლის მართლმსაჯულების სფეროში არასრულწლოვანთა უფლებების დაცვისა და განმტკიცების კუთხით როგორც საკანონმდებლო, ისე ინსტიტუციურ და პრაქტიკულ დონეზე.

მიღწეული პოზიტიური შედეგების გათვალისწინებით, აგრეთვე ამ სფეროში არსებული თანამედროვე საერთაშორისო სტანდარტების მხედველობაში მიღებით, მნიშვნელოვანია რეფორმის ახალ ფაზაზე გადასვლა - არასრულწლოვანთა მართლმსაჯულების რეფორმის ფარგლების გაფართოება და თანამედროვე კონცეფციის - „მართლმსაჯულება ბავშვებისათვის“[[6]](#footnote-6) გათვალისწინება სტრატეგიასა და სამოქმედო გეგმაში, რათა დაცულ იქნეს სისხლის, ადმინისტრაციული, თუ სამოქალაქო სამართალწარმოების მონაწილე ყველა არასრულწლოვნის საუკეთესო ინტერესი და მხედველობაში იქნეს მიღებული მათი საჭიროებები.

წინამდებარე სტრატეგიის მიზნებისათვის „არასრუწლოვანი“ გულისხმობს 18 წელს მიუღწეველ პირს, მათ შორის კანონთან კონფლიქტში მყოფ პირს, სამოქალაქო და ადმინისტრაციული სამართალწარმოების პროცესში მონაწილე, დაზარალებულ ან მოწმე არასრულწლოვანს, აგრეთვე პრევენციული პროგრამების სამიზნე არასრულწლოვანს. დოკუმენტში „ბავშვი“ გამოყენებულია იმავე მნიშვნელობით, როგორც „არასრულწლოვანი“.

2009 წლამდე საქართველოში არ არსებობდა არასრულწლოვანთა მართლმსაჯულების რეფორმის სტრატეგია. 2009 წელს სისხლის სამართლის მართლმსაჯულების სისტემის რეფორმის უწყებათაშორისმა საკოორდინაციო საბჭომ დაამტკიცა არასრულწლოვანთა მართლმსაჯულების სამუშაო ჯგუფის ფარგლებში შემუშავებული სტრატეგია, რომელიც ყოველწლიურად განახლებადი დოკუმენტია მიღწეული შედეგების, არსებული მდგომარეობის, ახალი გამოწვევებისა და სამომავლო გეგმების გათვალისწინებით.

2013 წლის ბოლომდე, საბჭოსა და სამუშაო ჯგუფის მოქმედების სფერო და შესაბამისი უწყებების ძალისხმევა შემოიფარგლებოდა ძირითადად სისხლის სამართლის კანონთან კონფლიქტში მყოფ არასრულწლოვანთა უფლებების დაცვით, აგრეთვე დანაშაულის ჩადენის რისკის შემცირების მიზნით პრევენციული პროგრამების დანერგვით. მნიშვნელოვანია, რომ რეფორმის ფარგლები გაფართოვდეს და მოიცვას აგრეთვე ადმინისტრაციულ სამართალდარღვევათა და სამოქალაქო სფერო, რათა უზრუნველყოფილი იყოს მართლმსაჯულების სისტემასთან შეხების მქონე ყველა არასრულწლოვნის ინტერესების დაცვა და მათი უფლებების რეალიზება. [[7]](#footnote-7)

**9.1. სტრატეგიის მოქმედების სფერო, პრინციპები, პასუხისმგებელი უწყებები**

საქართველოს მთავრობამ გამოხატა მზადყოფნა შექმნას მართლმსაჯულების სისტემა, რომელიც შეესაბამება საერთაშორისო სტანდარტებს, მათ შორის გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დელინქვენტობის პრევენციის სახელმძღვანელო პრინციპებს, არასრულწლოვანთა მიმართ მართლმსაჯულების განხორციელების შესახებ მინიმალურ სტანდარტებს, თავისუფლებააღკვეთილ არასრუწლოვანთა დაცვის შესახებ გაეროს წესებს, ასევე ევროსაბჭოს მინისტრთა კომიტეტის სახელმძღვანელო პრინციპებს ბავშვზე ორიენტირებული მართლმსაჯულების შესახებ და სხვა მნიშვნელოვან საერთაშორისო თუ რეგიონულ ინსტრუმენტს.

სტრატეგია ეფუძნება ბავშვთა უფლებების დაცვის საერთაშორისო სტანდარტებით განმტკიცებულ ისეთ მნიშვნელოვან **პრინციპებს**, როგორიცაა ბავშვის საუკეთესო ინტერესი, დისკრიმინაციის დაუშვებლობა, არასრულწლოვანთა პირადი ცხოვრების ხელშეუხებლობის დაცვა და მათი სტიგმატიზაციის დაუშვებლობა, სამართლიანი სასამართლოს გარანტიების უზრუნველყოფა, პატიმრობა, როგორც უკიდურესი ზომა, მინიმალური ჩარევის პრინციპი, სისხლისსამართლებრივი დევნის ალტერნატიული მექანიზმების გამოყენების მაქსიმალური ხელშეწყობა და სხვ. [[8]](#footnote-8)

შესაბამისად, სტრატეგიის სამიზნე ჯგუფებია:

* კანონთან კონფლიქტში მყოფი არასრულწლოვნები (სისხლის სამართალი; ადმინისტრაციული სამართალდარღვევები);
* დაზარალებული და მოწმე არასრულწლოვნები;
* სამოქალაქო სამართალწარმოების მონაწილე არასრულწლოვნები;
* სისხლისსამართლებრივი პასუხისმგებლობის მინიმალურ ასაკს მიუღწეველი არასრულწლოვნები, როგორც პრევენციული პროგრამების სამიზნე ჯგუფი.

საქართველოს მთავრობა მიიჩნევს, რომ წინამდებარე სტრატეგიის იმპლემენტაცია მოითხოვს სხვადასხვა უწყების ერთობლივ და კოორდინირებულ ხანგრძლივ ძალისხმევას. მნიშვნელოვანია ისეთი უწყებების როლი, როგორიცაა იუსტიციის სამინისტრო, საქართველოს მთავარი პროკურატურა, შინაგან საქმეთა სამინისტრო, სასჯელაღსრულებისა და პრობაციის სამინისტრო, იურიდიული დახმარების სამსახური, განათლებისა და მეცნიერების სამინისტრო, შრომის, ჯანმრთელობისა და სოციალური დაცვის, სპორტისა და ახალგაზრდობის საქმეთა სამინისტროები, სასამართლო სისტემა. უმნიშვნელოვანესია ასევე სახალხო დამცველის, სამოქალაქო საზოგადოებისა და საერთაშორისო ორგანიზაციების აქტიური მხარდაჭერა და მათი მონაწილეობა სტრატეგიის განხორციელების პროცესში.

**9.2. პრიორიტეტული მიმართულებები**

სტრატეგიის მიზნის მისაღწევად რეფორმა უნდა მოიცავდეს შემდეგ კომპონენტებს:

1. კანონმდებლობის დახვეწა;
2. დანაშაულის/სამართალდარღვევის პრევენცია;
3. სისხლისსამართლებრივი დევნის ალტერნატიული ზომების განვითარება;
4. პატიმრობის გამოყენება მხოლოდ უკიდურესი შემთხვევაში;
5. კანონთან კონფლიქტში მყოფ არასრულწლოვანთა რეაბილიტაცია და რესოციალიზაცია;
6. პროფესიონალთა სპეციალიზაცია;
7. სტატისტიკური/საინფორმაციო სისტემის განვითარება;
8. საზოგადოების ცნობიერების ამაღლება.

**9.3 კანონმდებლობის დახვეწა**

2009 წლის შემდგომ საქართველოს საკანონმდებლო ბაზამ მნიშვნელოვანი ცვლილება განიცადა არასრულწლოვანთა სპეციფიკისა და ინტერესების გათვალისწინების მიზნით. მიღებულ იქნა ახალი სისხლის სამართლის საპროცესო და პატიმრობის კოდექსები[[9]](#footnote-9) მნიშვნელოვანი ნაბიჯი იყო არასრულწლოვანთა პასუხისმგებლობის მინიმალური ასაკის კვლავ აწევა 14 წლამდე, პირობით ვადამდე გათავისუფლების მექანიზმის დახვეწა და განრიდებისა და მედიაციის პროგრამის შემოღება, დანერგვა და ეფექტიანი იმპლემენტაცია.

აღსანიშნავია, რომ 2014 წელს იუსტიციის სამინისტრომ ქართველი და უცხოელი ექსპერტების, ასევე ევროკავშირისა და გაეროს ბავშვთა ფონდის (UNICEF) რეკომენდაციების საფუძველზე, ევროკავშირის პროექტის მხარდაჭერით შეიმუშავა არასრულწლოვანთა მართლმსაჯულების კოდექსის პროექტი. ახალი კოდექსი ერთ საკანონმდებლო აქტში აერთიანებს არასრულწლოვანთა პასუხისმგებლობის, ადმინისტრაციული და სისხლის სამართლის პროცესის, სასჯელაღსრულების და სხვა საკითხების მარეგულირებელ ნორმებს, რაც ხელს შეუწყობს არასრულწლოვანთა კანონმდებლობის სიმარტივეს და განჭვრეტადობას. კოდექსის მიზანია, მართლმსაჯულების განხორციელებისას არასრულწლოვნის საუკეთესო ინტერესების დაცვა, კანონთან კონფლიქტში მყოფი არასრულწლოვნის რესოციალიზაცია-რეაბილიტაცია, არასრულწლოვანი მოწმისა და არასრულწლოვანი დაზარალებულის უფლებების დაცვა, დაზარალებული არასრულწლოვნის განმეორებითი ან ხელახალი ვიქტიმიზაციის/ხელახალი დანაშაულის თავიდან აცილება და მართლწესრიგის დაცვა.[[10]](#footnote-10)

კოდექსის ძირითადი არსი მდგომარეობს გადაწყვეტილების მიღებისას არასრულწლოვნის ***საუკეთესო ინტერესებისა*** და ***ინდივიდუალური მიდგომის*** უპირველეს გათვალისწინებაში, სისხლისსამართლებრივი პასუხისმგებლობის ალტერნატიული ზომებისათვის უპირატესობის მინიჭებაში, არასრულწლოვნის მიმართ გადაწყვეტილების მიღებისას მოსამართლის მიერ ფართო უფლებამოსილების განხორციელებაში, სასამართლო პროცესში არასრულწლოვნის მონაწილეობისას მისი უფლებების დაცვის, მშობლების და სხვა ახლო ნათესავების მონაწილეობის და პატიმრობის გაუმჯობესებული პირობების უზრუნველყოფაში. კოდექსი არასრულწლოვნის განსაკუთრებული ფიზიკური და ფსიქიკური მდგომარეობის გათვალისწინებით აყალიბებს სპეციფიკურ მიდგომას მის მიმართ და ორიენტირებულია არასრულწლოვნის საუკეთესო ინტერესებზე. შესაბამისად, ყველა შესაძლო შემთხვევაში ხაზგასმულია, რომ უპირველეს ყოვლისა მხედველობაში მიიღება არასრულწლოვნის საუკეთესო ინტერესები.

არასრულწლოვანთა მართლმსაჯულების კოდექსის პროექტის საქართველოს მთავრობის მიერ 2015 წლის 12 მარტს დამტკიცების შემდგომ, პროექტი წარედგინა საქართველოს პარლამენტს განსახილველად, რომელიც მიღებული იქნა 2015 წლის 12 ივნისს.

გარდა ზემოაღნიშნულისა, მნიშვნელოვანია, რომ ახალი კანონმდებლობის შემუშავებისა და დახვეწის პროცესში მხედველობაში ასევე იქნეს მიღებული შემდეგი საკითხები:

* აქცენტი უნდა გაკეთდეს როგორც კანონთან კონფლიქტში, ისე **სამოქალაქო,** **ადმინისტრაციული** და სისხლის სამართლის პროცესებში მონაწილე არასრულწლოვანთა უფლებების დაცვაზე, სამართალწარმოების პროცესში მათი სტატუსის მიუხედავად.[[11]](#footnote-11)
* უზრუნველყოფილი უნდა იყოს არასრულწლოვნის **ეფექტიანი მონაწილეობა სამართალწარმოების პროცესში.[[12]](#footnote-12)** აღნიშნული მიზნის მისაღწევად კი აუცილებელია, არასრულწლოვნის სრულად, მისთვის გასაგები ფორმით ინფორმირება უფლებებისა და მათი რეალიზაციის შესაძლებლობების შესახებ.[[13]](#footnote-13) მნიშვნელოვანია, უფასო იურიდიული დახმარება გარანტირებული იყოს სამართალწარმოების ყველა ეტაპზე[[14]](#footnote-14) და არ შემოიფარგლებოდეს მხოლოდ კონსულტაციის გაწევით, თუ სამართლებრივი დოკუმენტაციის მომზადებით.
* ბავშვის სტიგმატიზაციისა და მის შემდგომ განვითარებაზე, სწავლასა თუ პროფესიულ მომავალზე უარყოფითი გავლენის თავიდან აცილების მიზნით, დაცული უნდა იყოს მისი **კონფიდენციალურობა.** საერთაშორისო სტანდარტების შესაბამისად,[[15]](#footnote-15) კონფიდენციალურობა უნდა იყოს დაცული მართლმსაჯულების ნებისმიერ ეტაპზე, სამართალდამცავ ორგანოებთან პირველი კონტაქტიდან, სასამართლოს და სხვა უფლებამოსილი ორგანოების/პირების მიერ არასრულწლოვანთან მუშაობის მთელი პროცესის განმავლობაში. კონფიდენციალურობის დაცვის ვალდებულება უნდა არსებობდეს მართლმსაჯულების პროცესში ჩართული ნებისმიერი პროფესიონალისთვის (მათ შორის პროკურორი, მოსამართლე, ადვოკატი, სოციალური მუშაკი, მედიატორი და სხვ.).[[16]](#footnote-16) ეს პრობლემა განსაკუთრებით მწვავედ დგას მასმედიის სფეროში, როდესაც მართლმსაჯულების სისტემაში მოხვედრილი ბავშვის - არასრულწლოვანი სამართალდამრღვევის, მოწმის, დაზარალებულის ან პროცესის სხვა მონაწილის ვინაობა შესაძლოა საზოგადოებისათვის ცნობილი გახდეს (ვინაობის პირდაპირ გამჟღავნებით ან გამოქვეყნებული ფაქტობრივი გარემოებებით).
* მნიშვნელოვანია გადაისინჯოს არასრულწლოვნებთან მომუშავე პროფესიონალების **ქცევის მარეგულირებელი ნორმები,** ეთიკის ნორმები და სახელმძღვანელო პრინციპები.
* ინდივიდუალური შეფასების ანგარიშების გზით არასრულწლოვნის მიმართ გამოსაყენებელი ღონისძიებებისა და სასჯელის ინდივიდუალიზაციის ფართო შესაძლებლობის პრაქტიკაში იმპლემენტაცია.
* მნიშნველოვანია კანონმდებლობით მკაფიოდ დარეგულირდეს **ბავშვთა ძალადობის** ყველა ფორმის აკრძალვა, რათა არ არსებობდეს კითხვები და არაერთგვაროვანი მიდგომა დისციპლინური, აღმზრდელობითი ან სხვა რაიმე მიზნით ბავშვთა მიმართ ძალადობის გამოყენების დაუშვებლობასთან დაკავშირებით.[[17]](#footnote-17)

**9.4. დანაშაულის/სამართალდარღვევის და ძალადობის პრევენცია**

არასრულწლოვანთა დანაშაულის/სამართალდარღვევის პრევენცია ერთ-ერთი პრიორიტეტული ამოცანაა. განსაკუთრებით მაშინ, როდესაც საქართველომ გეზი ლიბერალური პოლიტიკისაკენ აიღო და გადავიდა მართლმსაჯულების ახალ ეტაპზე, რომელშიც განმსაზღვრელი როლი პრევენციასა და ინდივიდუალურ მიდგომას ენიჭება.

ეფექტიანი პრევენციული პოლიტიკის იმპლემენტაცია საჭიროებს სამთავრობო, არასამთავრობო და კერძო სექტორის, აგრეთვე საერთაშორისო ორგანიზაციების ერთობლივ ძალისხმევას. 2011 წელს საბჭომ შეიმუშავა **არასრულწლოვანთა დანაშაულის პრევენციის პირველი სტრატეგია** შემუშავდა სისხლის სამართლის რეფორმის უწყებათაშორისი საბჭოს მიერ და დამტკიცდა პრეზიდენტის ბრძანებულებით 2011 წელს. მიღწეული შედეგებისა და ახალი გამოწვევების გათვალისწინებით სტრატეგია 2015 წლის დასაწყისში განახლდა.

არასრულწლოვანთა დანაშაულის პრევენციის სტრატეგია ქმნის არასრულწლოვანთა დანაშაულის პრევენციის ეროვნულ ჩარჩოს და ასახავს გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დანაშაულის პრევენციის სტანდარტებს, მათ შორის, გაეროს სახელმძღვანელო პრინციპებს არასრულწლოვანთა დელინქვენტური ქცევის პრევენციის შესახებ, გაეროს მინიმალურ სტანდარტულ წესებს არასრულწლოვანთა მიმართ მართლმსაჯულების განხორციელების შესახებ და სხვა სტანდარტებს.

სტრატეგიაში ჩამოყალიბებულია არასრულწლოვანთა დანაშაულის პრევენციის ძირითადი პრინციპები და მიდგომები, ასევე პრევენციის დონეების მიხედვით მოცემულია ძირითადი მიზნები და რეკომენდაციები. კერძოდ, არასრულწლოვანთა დანაშაულის პრევენციის სტრატეგიის თანახმად, პრევენციული პროგრამები უნდა იყოს დაყოფილი სამიზნე ჯგუფისა და პრობლემის განვითარების სტადიის მიხედვით: (ა) **პირველადი/ადრეული** პრევენცია, რომელიც მიმართულია ყველა არასრულწლოვანზე; (ბ) **მეორე დონის პრევენცია** ორიენტირებულია დანაშაულის რისკის ქვეშ მყოფ არასრულწლოვნებზე და უზრუნველყოფს დანაშაულის გამომწვევი რისკ-ფაქტორების შემცირებას. მეორე დონის პრევენციის მიზნებისათვის მნიშვნელოვანია რისკის ქვეშ მყოფი არასრულწლოვნების სათანადო იდენტიფიცირებისა და ეფექტიანი რეფერალური მექანიზმის შემუშავება; და (გ) **მესამე დონის პრევენცია,** რომელიც განმეორებითი დანაშაულის თავიდან აცილებას, კანონთან კონფლიქტში მყოფ არასრულწლოვანთა გამოსწორებას, მსჯავრდებულთა რესოციალიზაციასა და რეაბილიტაციას ისახავს მიზნად.

არასრულწლოვანთა დანაშაულის პრევენციის სტრატეგიის განხორციელების სამოქმედო გეგმა, რომელის შემუშავდება 2015 წლის ბოლომდე, დეტალურად გაწერს, თუ რა პროგრამები და ღონისძიებები უნდა განხორციელდეს სტრატეგიის მიზნების მისაღწევად.

აღსანიშნავია, რომ სხვადასხვა სახელმწიფო უწყებაში დანერგილია მთელი რიგი პრევენციული პროგრამები. ამ მხრივ აღსანიშნავია, იუსტიციის სამინისტროს, საქართველოს მთავარი პროკურატურის და სსიპ დანაშაულის პრევენციის ცენტრის მიერ შემუშავებული პროექტები. პრევენციული პროგრამების დანერგვის კუთხით აქტიურ როლს ასრულებს ასევე შინაგან საქმეთა სამინისტრო, საყურადღებოა განათლებისა და მეცნიერების სამინისტროს უსაფრთხო სკოლის პროგრამა. მნიშვნელოვანია სასჯელაღსრულებისა და პრობაციის სამინისტროსა და სსიპ იურიდიული დახმარების სამსახურის მიერ მიღწეული შედეგები არასრულწლოვანთა მიერ დანაშაულის ხელმეორედ ჩადენის პრევენციის მიმართულებით. ცალკე უნდა აღინიშნოს ასევე შრომის, ჯანმრთელობისა და სოციალური დაცვის სამინისტროს მიერ დანერგილი ბავშვზე ზრუნვის პროგრამები. სპორტისა და ახალგაზრდობის საქმეთა სამინისტრო აგრეთვე ახორციელებს სხვადასხვა პრევენციულ პროგრამებს. არასრულწლოვანთა დანაშაულის ეფექტიანი პრევენციისათვის მნიშვნელოვანია არსებობდეს **პრევენციული პროგრამების მრავალფეროვნება,** ხოლო მათი იმპლემენტაცია უნდა იყოს თანმიმდევრული. ამასთანავე, პრევენციული პროგრამების დაგეგმვისას საჭიროა არსებული შეზღუდული რესურსის სწორედ და შედეგიანად გამოყენება და იმ პროგრამების წამოწყება, რომელთა წარმატებაც დადასტურებულია შესაბამისი კვლევებითა და საერთაშორისო გამოცდილებით.

ამ კონტექსტში ხაზი უნდა გაესვას არსებული პრევენციული პროგრამების **შეფასების სისტემის** საჭიროებას, რაც განმსაზღვრელია პრევენციული პოლიტიკის ეფექტიანი და თანმიმდევრული განვითარებისათვის. ამასთანავე, შეფასების მექანიზმი უზრუნველყოფს შეზღუდული რესურსის დაზოგვასა და მის გამოყენებას მხოლოდ ეფექტიან პრევენციულ პროგრამებში.

გამოვლენილი საჭიროებების საპასუხოდ, 2014 წელს დანაშაულის პრევენციის ცენტრში შეიქმნა ცალკე სამმართველო, რომელიც პასუხისმგებელია დანაშაულის ჩადენის რისკის ქვეშ მყოფი არასრულწლოვნებისთვის (და არა მხოლოდ) სპეციალიზებული პრევენციული პროგრამების შემუშავებასა და განხორციელებაზე.

მნიშნველოვანია განათლებისა და მეცნიერების სამინისტროს მიმდინარე რეფორმა, რომელმაც მანდატურის სამსახურის როლი უნდა გახადოს უფრო ეფექტური პრევენციისა და სკოლებში უსაფრთხოების უზრუნველყოფის თვალსაზრისით. დამუშავების პროცესშია ასევე სამტრედიის N15 სკოლის კონცეფცია, რასაც მნიშნველოვანი როლი ექნება მეორე და მესამე დონის პრევენციაში.

პრიორიტეტულია ბავშვთა მიმართ **ძალადობის** პრევენციის საკითხი. აუცილებელია არამხოლოდ საკანონმდებლო ცვლილებების შემუშავება ბავშვებზე ძალადობის აღმოფხვრის მიზნით, არამედ ცნობიერების ზოგადი დონის ამაღლება ძალადობის პოტენციური და არაპირდაპირი მსხვერპლი ბავშვების მხარდაჭერისათვის. მნიშვნელოვანია, ასევე არსებული რეფერალური მექანიზმის დახვეწა, ძალადობის ფაქტებზე ადეკვატური რეაგირების უზრუნველყოფა და შესაბამის პროფესიონალთა კვალიფიკაციის ამაღლება.[[18]](#footnote-18)

დამატებით, გასათვალისწინებელია იმ ბავშვთა სტატუსი, რომლებიც პოლიციის ინტერვენციის შედეგად სცილდებიან ძალადობის წყაროს (ტოვებენ სახლს), მაგრამ გადადიან არა თავშესაფარში, არამედ ხდება მათი განთავსება ადგილობრივ საზოგადოებაში (მეზობელთან, ნათესავთან და ა.შ.). მნიშვნელოვანია, ეს ბავშვები არ დარჩნენ სისტემის გარეთ და ჰქონდეთ საშუალება ეფექტურად გამოიყენონ ძალადობის პრევენციის მიზნით შემუშავებული მექანიზმები.

ძალადობის პრევენციისა და სათანადო რეაგირების უზრუნველყოფის მიზნით, მნიშვნელოვანია ოჯახური მედიაციის განვითარება. ამ მხრივ საყურადღებოა დანაშაულის პრევენციის ცენტრის მიერ „მედიაციის სახლის“ გახსნა და განვითარება, რადგან სახლის ერთ-ერთი ფუნქცია შეიძლება გახდეს ოჯახური მედიაციის ჩატარება იმ შემთხვევებში, როდესაც ბავშვის ჭეშმარიტ ინტერესს ექმნება საფრთხე და/ან იკვეთება შესაძლო დანაშაულის ჩადენის რისკი.

**9.5. სისხლისსამართლებრივი დევნის ალტერნატიული მექანიზმებისა და აღდგენითი მართლმსაჯულების განვითარება**

სისხლისსამართლებრივი დევნის ალტერნატიული მექანიზმები მიზნად ისახავს არასრულწლოვნებზე ფორმალური მართლმსაჯულების სისტემის არასასურველი ზეგავლენის თავიდან აცილებას და ეხმიანება ბავშვთა მართლმსაჯულების პრინციპებს, როგორიცაა მინიმალური ჩარევისა და პატიმრობის, როგორც უკიდურესი ზომის გამოყენების პრინციპები.[[19]](#footnote-19) ალტერნატიული ზომები უნდა იყოს ფოკუსირებული სოციალურ და საგანმანათლებლო ღონისძიებებზე და მიზნად ისახავდეს არასრულწლოვანთა რეაბილიტაციას, მათი პიროვნების, ნიჭისა და შესაძლებლობების განვითარებას.[[20]](#footnote-20)

საყურადღებოა, რომ არასრულწლოვანთა მართლმსაჯულების კოდექსი განამტკიცებს არასრულწლოვანთა მართლმსაჯულების პროცესში გადაწყვეტილების მიღებისას ყველაზე მსუბუქი საშუალებისა და ალტერნატიული ზომების პრიორიტეტულობის პრინციპს. აღნიშნული, მათ შორის, მოიცავს არასრულწლოვნის მიმართ პირველ რიგში მისი სისხლისსამართლებრივი პასუხისმგებლობისგან განრიდების ან აღდგენითი მართლმსაჯულების ღონისძიების შესაძლებლობის განხილვასა და შეფასებას უკეთ მოემსახურება თუ არა განრიდება ან ასეთი ღონისძიება არასრულწლოვნის რესოციალიზაცია-რეაბილიტაციისა და ახალი დანაშაულის თავიდან აცილების მიზნებს, ვიდრე სისხლისსამართლებრივი პასუხისმგებლობის დაკისრება და სასჯელის გამოყენება.

არასრულწლოვანთა მართლმსაჯულების კოდექსი გამოიყენება კანონთან კონფლიქტში მყოფი არასრულწლოვნის, არასრულწლოვანი დაზარალებულისა და არასრულწლოვანი მოწმის არასრულწლოვანთა მართლმსაჯულების პროცესში მონაწილეობისას. ეს კოდექსი გამოიყენება აგრეთვე 18-დან 21 წლამდე ასაკის პირის მიმართ ამ კოდექსის მე-15 მუხლის პირველი ნაწილით გათვალისწინებულ შემთხვევაში, თუ ეს პირი ბრალდებულია. ამ კოდექსის 38-ე–48-ე მუხლებით დადგენილი ნორმები ვრცელდება აგრეთვე 18-დან 21 წლამდე ასაკის პირზე, თუ არსებობს დასაბუთებული ვარაუდი, რომ მან ჩაიდინა საქართველოს სისხლის სამართლის კოდექსით გათვალისწინებული ნაკლებად მძიმე ან მძიმე დანაშაული.

არასრულწლოვანთა კოდექსის თანახმად განრიდება შეიძლება  გამოყენებულ  იქნეს აგრეთვე საქმის სასამართლოში წარმართვის შემდეგ. სასამართლო უფლებამოსილია განრიდების გამოსაყენებლად საკუთარი ინიციატივით ან მხარის დასაბუთებული შუამდგომლობის საფუძველზე საქმე დაუბრუნოს პროკურორს, რომელიც არასრულწლოვან ბრალდებულს განრიდებას შესთავაზებს და, მისი თანხმობის შემთხვევაში, მიიღებს გადაწყვეტილებას განრიდების შესახებ. ამ გადაწყვეტილების მიღებამდე სასამართლო მეორე მხარის პოზიციასაც ისმენს.

ალტერნატიული მექანიზმების შემუშავებისა და დანერგვის მიმართულებით საქართველოს მთავრობის ძალისხმევის შედეგი უკვე სახეზეა: 2010 წელს ამოქმედდა და 2013 წლის მდგომარეობით მთელი ქვეყნის მასშტაბით მოქმედებს არასრულწლოვანთა განრიდებისა და მედიაციის პროგრამა. 2012 წლის ბოლოდან პროგრამის მენეჯმენტი ხორციელდება იუსტიციის სამინისტროს მმართველობის სფეროში შემავალ სსიპ დანაშაულის პრევენციის ცენტრში, რომელიც მას შემდეგ აქტიურად ზრუნავს პროგრამის განვითარებაზე და გაფართოებაზე. 2013 წლის აგვისტოდან პროგრამამ უკვე მთელი საქართველო მოიცვა. 2014 წელს განხორციელდა პროგრამის მნიშვნელოვანი რეფორმა, კერძოდ ნაკლებად მძიმე დანაშაულთან ერთად განრიდება და მედიაცია გავრცელდა მძიმე დანაშაულებზეც, გაიზარდა მედიატორის როლი და პროგრამა კიდევ უფრო დაუახლოვდა აღდგენითი მართლმსაჯულების პრინციპებს. ასევე მნიშვნელოვანად შეიცვალა განრიდებისა და მედიაციის პროგრამის პროცედურები და დაიხვეწა ჩართული პროფესიონალების სამოქმედო ვადები. 2014 წლის დეკემბრის მდგომარეობით პროგრამაში მონაწილეობა მიიღო 742-მა არასრულწლოვანმა და განმეორებითი დანაშაული ჩაიდინა მხოლოდ 60-მა.

განრიდებისა და მედიაციის პროგრამის ოთხწლიანი მოქმედების შემდეგ განხორციელდა პროგრამის პროცედურებისა და გადაწყვეტილების მიღების პროცესის კვლევა გაეროს ბავშვთა ფონდის მიერ. ამასთან, მნიშვნელოვანია შეფასდეს პროგრამის ეფექტიანობა და მომზადდეს შესაბამისი რეკომენდაციები.

განრიდება/მედიაციის პროგრამის ეფექტიანი და კოორდინირებული იმპლემენტაციის მიზნით, მიზანშეწონილია დაინერგოს შესაბამისი საქმისწარმოების ელექტრონული სისტემა, რომელიც უზრუნველყოფს პროგრამაში ჩართული ყველა უწყების გაერთიანებას და პროგრამის სწრაფ და ეფექტიან მუშაობას. უნდა გაგრძელდეს პროფესიონალთა პერიოდული საკოორდინაციო შეხვედრები, გამოცდილების გაზიარება და რეგულარული ტრეინინგი.

მნიშნველოვანია **მედიაციის,** როგორც **აღდგენითი მართლმსაჯულების განხორციელების** მექანიზმის განვითარება და მისი გამოყენების გაფართოება სამართალწარმოების სხვა ეტაპებზე.[[21]](#footnote-21) აქტიურად მიმდინარეობს მუშაობა მედიაციის გამოყენებაზე განრიდებისგან დამოუკიდებლად, მათ შორის იმ არასრულწლოვნების მიმართ, რომელთა მიმართ გამოტანილ იქნა გამამტყუნებელი განაჩენი. ამასთანავე, ახლო მომავალში იგეგმება მედიაციის როგორც აღდგენითი მართლმსაჯულების განხორციელების მექანიზმის, ხელმისაწვდომობის უზრუნველყოფა არამხოლოდ განრიდებული არასრულწლოვნებისათვის, არამედ კანონთან კონფლიქტში მყოფი სხვა არასრულწლოვნისთვის ჩადენილი დანაშაულის სიმძიმისა და სასჯელის მიუხედავად.

დანაშაულის პრევენციის ცენტრი აქტიურად მუშაობს მედიაციის განვითარებაზე საქართველოში. ცენტრის ბაზაზე 2014 წელს გაიხსნა მედიაციის სახლი და 2015 წლიდან იგეგმება მედიაციის გაფართოება, რაც პირველ ეტაპზე მოიცავს სისხლის სამართლის მედიაციას, ე.წ. დაზარალებული-დამნაშავის მედიაციას.

**9.6. პატიმრობა, როგორც უკიდურესი ზომა**

აღიარებული საერთაშორისო სტანდარტის თანახმად, მათ შორის ბავშვის უფლებების კონვენციის მიხედვით, თავისუფლების აღკვეთა ნებისმიერი ფორმით, მათ შორის დაკავება და დაპატიმრება, უნდა იქნეს გამოყენებული მხოლოდ როგორც უკიდურესი ზომა, მაქსიმალურად მცირე პერიოდის განმავლობაში, მხოლოდ მაშინ როდესაც ალტერნატიული უფრო მსუბუქი საშუალებების გამოიყენება ვერ უზრუნველყოფს შესაბამისი, კონკრეტულად კანონით განსაზღვრული მიზნის მიღწევას.[[22]](#footnote-22)

გამონაკლის შემთხვევებში, როდესაც აღკვეთის ღონისძიების სახით წინასწარი პატიმრობის ან სასჯელის სახით თავისუფლების აღკვეთის გამოიყენება გარდაუვალია, ბავშვის საუკეთესო ინტერესებიდან გამომდინარე, მისი საქმე შეძლებისდაგვარად სწრაფად უნდა იქნეს განხილული სასამართლოს მიერ, ხოლო პატიმრობა უნდა შეეფარდოს მინიმალური ვადით, რათა ბავშვი მინიმალური საჭირო დროის განმავლობაში იყოს საზოგადოებისაგან იზოლირებული. ამასთანავე, წინასწარ პატიმრობაში მყოფი არასრულწლოვნისთვის ისევე როგორც თავისუფლების აღკვეთის შემთხვევებში, მისი მდგომარეობის და ასაკის გათვალისწინებით, უნდა იქნეს უზრუნველყოფილი ყველა საჭირო პირობა და შესაძლებლობა, რაც მოიცავს როგორც საგანმანათლებლო, ისე სხვადასხვა ტიპის აქტივობებს, რომლებიც ხელს შეუწყობს ბავშვის განვითარებასა და მისი პასუხისმგებლობის გრძნობის გაზრდას. ამ ღონისძიებათა შორის განსაკუთრებული ყურადღება უნდა დაეთმოს ზოგადი განათლების ხელმისაწვდომობას, რომელიც არ უნდა შეწყდეს პატიმრობაში ყოფნის დროსაც კი. აუცილებელი მოთხოვნაა, რომ არასრულწლოვნები სასჯელაღსრულების დაწესებულებაში მოთავსდნენ სრულწლოვნებისგან სრული განცალკევებით.[[23]](#footnote-23) ეს ეხება როგორც წინასწარ პატიმრობაში მყოფებს, ისე მსჯავრდებულ არასრულწლოვნებს. ამასთანავე, არასრულწლოვან პატიმართა საყოფაცხოვრებო პირობების გაუმჯობესებაზე მუშაობა კვლავ უნდა გაგრძელდეს.

პატიმრობის, როგორც აღკვეთის ღონისძიების გამოყენების მაჩვენებელმა საქართველოში წინა წლებთან შედარებით დაიკლო: 2009 წლის ოფიციალური სტატისტიკის თანახმად, ეს მაჩვენებელი 272 შეადგენდა, 2010 წელს - 296, 2011 წელს - 112, 2012 წელს - 105, 2013 წელს - 72, ხოლო 2014 წელს 62.[[24]](#footnote-24)

ასევე დაიკლო სასჯელის სახით თავისუფლების აღკვეთის გამოყენების მაჩვენებელმა: 2009 წელს თავისუფლების აღკვეთა შეეფარდა 444 არასრულწლოვანს, 2010 წელს - 348 არასრულწლოვანს, 2011 წელს 190 არასრულწლოვანს, 2012 წელს - 105, ხოლო 2013 წელს ამ მაჩვენებელმა 72 შეადგინა. სასჯელაღსრულების დაწესებულებებში 2013 წლის 31 დეკემბრის მდგომარეობით იყო 75 არასრულწლოვანი ბრალდებულ/მსჯავრდებული, ხოლო 2014 წლის 31 დეკემბრის მონაცემებით 83 არასრულწლოვანი ბრალდებულ/მსჯავრდებული.

საყურადღებოა, რომ არასრულწლოვანთა მართლმსაჯულების კოდექსი ასევე ითვალისწინებს პატიმრობის, როგორც უკიდურესი ღონისძიების გამოყენების პრინციპს. კერძოდ, პროექტის შესაბამისად დაუშვებელია არასრულწლოვნის თავისუფლების შეზღუდვა, თუ კანონით განსაზღვრული მიზნის მიღწევა შესაძლებელია უფრო მსუბუქი ზომის გამოყენებით, ხოლო არასრულწლოვნის დაკავება, დაპატიმრება, თავისუფლების შეზღუდვა და თავისუფლების აღკვეთა დასაშვებია მხოლოდ როგორც უკიდურესი ღონისძიება, გამოყენებული რაც შეიძლება მცირე ვადით და რეგულარული გადასინჯვის პირობით.

უნდა გააქტიურდეს და დაიხვეწოს პატიმრობის ალტერნატიული ზომების გამოყენების პრაქტიკა.[[25]](#footnote-25) ამასთანავე, მნიშვნელოვანია განვითარდეს ალტერნატიული სანქციები და გააქტიურდეს მათი პრაქტიკაში გამოყენება. პატიმრობის, როგორც უკიდურესი ზომის, მინიმალური ჩარევისა და ინდივიდუალიზაციის პრინციპები უნდა იყოს გამოყენებული სასჯელის შეფარდების დროს. განსაკუთრებით მნიშვნელოვანია სასამართლოს მიერ არასრულწლოვნის მიმართ შესაბამისი ღონისძიებისა თუ სასჯელის განსაზღვრისას არასრულწლოვნის სრულფასოვანი შეფასებისა და შესაბამისი რეკომენდაციების გამოყენების უზრუნველყოფა.[[26]](#footnote-26) პიროვნების შეფასება აუცილებელია არასრულწლოვნის მიმართ ინდივიდუალური მიდგომის გამოსაყენებლად მართლმსაჯულების განხორციელების ყველა ეტაპზე.

**9.7. რეაბილიტაცია და რესოციალიზაცია**

არასრულწლოვანთა რეაბილიტაცია და რესოციალიზაცია განმსაზღვრელია განმეორებითი დანაშაულის თავიდან ასაცილებლად და ბავშვის სწორი განვითარების უზრუნველსაყოფად. მართლმსაჯულების სისტემაში მოხვედრილი არასრულწლოვნის მიმართ ინდივიდუალური მიდგომა უნდა იყოს უზრუნველყოფილი ყველა ეტაპზე, პირველი კონტაქტიდან სისტემის დატოვების შემდგომ ზრუნვის ჩათვლით. განგრძობადი რეაბილიტაციისა და რესოციალიზაციის პროცესის არსებობა განმსაზღვრელია სასჯელაღსრულებისა და პრობაციის სისტემაში.

არასრულწლოვან მსჯავრდებულებთან მიმართებით მნიშვნელოვანი ნაბიჯები გადაიდგა ამ მხრივ. სასჯელაღსრულებასა და პრობაციაში დაინერგა და წარმატებით ხორციელდება „რისკების და საჭიროებების შეფასებისა და სასჯელის ინდივიდუალური დაგეგმვის“ მეთოდოლოგია. სასჯელის ინდივიდუალური დაგეგმვა უზრუნველყოფს არასრულწლოვანთა ინდივიდუალური მოთხოვნებისა და საჭიროებების გათვალისწინებას და სასჯელის გეგმის შედგენას, რაც ემსახურება განმეორებითი დანაშაულის შემცირების, არასრულწლოვნის რესოციალიზაციისა და რეაბილიტაციის მიზანს. სასჯელის ინდივიდუალურ გეგმებში გათვალისწინებულია საგანმანათლებლო და სპორტული აქტივობები, პროფესიული უნარების განვითარების პროგრამები, პროცესში კი ჩართულია სხვადასხვა სპეციალისტი, მათ შორის პედაგოგი, ფსიქოლოგი, სოციალური მუშაკი და სხვა პროფესიონალი, რომლებიც განსაზღვრავენ არასრულწლოვანთა საჭიროებებს და მჭიდროდ მუშაობენ მათთან.

სასჯელის დაგეგმვის მეთოდოლოგია საჭიროებს თანმიმდევრულ იმპლემენტაციას, როგორც სასჯელაღსრულების ისე პრობაციის სისტემაში. მნიშნელოვანია, რომ მსჯავრდებულთა რეაბილიტაცია/რესოციალიზაცია იყოს ერთიანი და განგრძობადი პროცესი, რომელიც უნდა გაგრძელდეს დაწესებულების დატოვებისა და პრობაციის სისტემაში გადასვლის შემთხვევაში. მნიშნველოვანია ყურადღება მიექცეს სისტემის დატოვების შემდეგ პერიოდში არასრულწლოვანზე ზრუნვის საკითხებს.

ამ მხრივ მნიშვნელოვანია ინდივიდუალური მიდგომის კონცეფციის ფარგლებში რისკების და საჭიროებების შეფასების, ასევე არასრულწლოვან მსჯავრდებულთა სასჯელის მოხდის და რეაბილიტაციის ინდივიდუალური გეგმების შემუშავების მექანიზმების შემდგომი დახვეწა და მათი შეფასებისათვის შესაბამისი მექანიზმის შემუშავება.[[27]](#footnote-27) მნიშვნელოვანია ასევე სასჯელის მოხდის ინდივიდუალური გეგმების მიბმა პრობაციის სისტემასთან, როდესაც სასჯელის მოხდის დროს განხორციელებული შეფასება და შემუშავებული გეგმა საფუძვლად დაედება პრობაციის ფარგლებში მომზადებულ ინდივიდუალურ გეგმას. დამატებით, მნიშვნელოვანია ჩამოყალიბდეს ერთიანი მიდგომები და შემუშავდეს სარეაბილიტაციო პროგრამების სტანდარტები როგორც სასჯელაღსრულების, ისე პრობაციის სისტემაში.

ინდივიდუალურ მიდგომის პრინციპის განმტკიცებას ხელს უწყობს არასრულწლოვანთა მართლმსაჯულების კოდექსი, რომელიც საერთაშორისო სტანდარტების გათვალისწინებით მოითხოვს არასრულწლოვანთა მართლმსაჯულების პროცესში უპირველეს ყოვლისა არასრულწლოვნის საუკეთესო ინტერესების მხედველობაში მიღებასა და არასრულწლოვანთა სამართალწარმოების დროს მასთან დაკავშირებით ნებისმიერი გადაწყვეტილების მიღებისას არასრულწლოვნის ინდივიდუალური მახასიათებლების გათვალისწინებას.

ამასთანავე, არასრულწლოვან მსჯავრდებულთა რესოციალიზაციისა და რეაბილიტაციის კუთხით მნიშვნელოვანია მოხდეს არასრულწლოვანთა სარეაბილიტაციო დაწესებულების მიერ საგანმანათლებლო-სარეაბილიტაციო პროცესის უფრო ეფექტიანად ორგანიზება, მათ შორის რეაბილიტაციის პროცესის წახალისების მექანიზმის შემუშავება. ყურადღებას საჭიროებს ასევე არასრულწლოვანი ბრალდებულის/მსჯავრდებულის დისციპლინური პასუხისმგებლობის პროცედურების საკითხის დახვეწა.

ხაზი უნდა გაესვას არასრულწლოვნებისათვის სპეციალური პირობით ვადამდე გათავისუფლების მექანიზმის არსებობის მნიშვნელობას. სათანადო ყურადღება უნდა დაეთმოს ვადამდე გათავისუფლების სისტემის დახვეწასა და გაუმჯობესებას.[[28]](#footnote-28) სასჯელაღსრულების სისტემაში შექმნილია **სპეციალური საბჭო,** რომელიც განიხილავს არასრულწლოვანთა ვადამდე გათავისუფლების საკითხებს. გარდა აღნიშნულისა, პრობაციის ეროვნული სააგენტოში საკანონმდებლო ცვლილებების საფუძველზე შეიქმნა პირობითი **მსჯავრის გაუქმების საკითხთა განმხილველი მუდმივმოქმედი კომისია.** აღნიშნულის კომისია განიხილავს პრობაციის ბიუროდან შემოსულ შუამდგომლობებს და რისკების შეფასების საფუძველზე იღებს გადაწყვეტილებას პრობაციონერისათვის პირობითი მსჯავრის გაუქმებისა და ნასამართლობის მოხსნის შესახებ.

სასჯელაღსრულებისა და პრობაციის სამინისტროს, ასევე იურიდიული დახმარების სამსახურის ეფექტიანი მუშაობის და საერთაშორისო ორგანიზაციების აქტიური დახმარების შედეგად, საპატიმრო დაწესებულების ფარგლებში მნიშვნელოვნად გაუმჯობესდა თავისუფლებააღკვეთილ არასრულწლოვანთა სასჯელის მოხდის პირობები. დღეს თითოეული არასრულწლოვანი პატიმრისათვის და არასრულწლოვანი მსჯავრდებულისათვის ხელმისაწვდომია ზოგადი და პროფესიული განათლება, სპორტული აქტივობები, სოციალური და პროფესიული უნარების განვითარების შესაძლებლობები. მიუხედავად ინფრასტრუქტურის გაუმჯობესებისა, მნიშნელოვანია ამ მიმართულებით მუშაობის გაგრძელება. რაც მთავარია, უნდა იყოს უზრუნველყოფილი წინასწარ პატიმრობაში მყოფ არასრულწლოვანთა განცალკევება სრულწლოვანი პატიმრებისგან. [[29]](#footnote-29)

ამასთანავე, სპორტული და საგანმანათლებლო აქტივობების, ასევე პროფესიული სწავლებისა და სოციალური პროგრამების განვითარება და მათი მრავალფეროვნების უზრუნველყოფაზე აქტიური მუშაობა კვლავ უნდა გაგრძელდეს სასჯელაღსრულებისა და პრობაციის სამინისტროს, ასევე იურიდიული დახმარების სამსახურის და დანაშაულის პრევენციის ცენტრის თანამშრომლობით.[[30]](#footnote-30) აღსანიშნავია დანაშაულის პრევენციის ცენტრის როლი **რეაბილიტაცია-რესოციალიზაციის** კუთხით. მომსახურების მრავალფეროვნების უზრუნველყოფის მიზნით უნდა გაგრძელდესიუსტიციის სამინისტროს მიერგრანტების გაცემის პოზიტიური პრაქტიკა.

**9.8. პროფესიონალების სპეციალიზაცია არასრულწლოვანთა საკითხებში**

არასრულწლოვანთა მართლმსაჯულების სფეროში დიდი მნიშვნელობა ენიჭება პროფესიონალთა სათანადო კვალიფიკაციისა და უნარ-ჩვევების განვითარებას. მნიშნველოვანია, რომ არასრულწლოვანთან შეხების მქონე ნებისმიერ პროფესიონალს ჰქონდეს სათანადო კვალიფიკაცია და უნარ-ჩვევები და ამ მიზნით გავლილი ჰქონდეს სპეციალური მომზადება ბავშვთა უფლებების, ამ სფეროში არსებული საერთაშორისო სტანდარტების, ბავშვთან მუშაობის სპეციფიკის, ბავშვის განვითარების ფსიქოლოგიური და ფიზიკურ ასპექტების შესახებ.[[31]](#footnote-31) ამ მიზნით მომზადება და გადამზადება უნდა ატარებდეს სისტემატურ და უწყვეტ ხასიათს, ზემოაღნიშნულ თემატიკაზე ტრენინგები გათვალისწინებული უნდა იყოს შესაბამისი სასწავლო ცენტრების სასწავლო გეგმებში. ტრენინგ-მოდულების შემუშავებასა და ტრენინგების ჩატარებაში მნიშნველოვანია გაეროს ბავშვთა ფონდის, ევროკავშირისა და სხვა პარტნიორი ორგანიზაციების როლი.

პროფესიონალთა სათანადო გადამზადება განსაკუთრებულ მნიშვნელობას იძენს არასრულწლოვანთა მართლმსაჯულების კოდექსით გათვალისწინებული მთელი რიგი ახალი რეგულაციებისა და გარანტიების პრაქტიკაში იმპლემენტაციის პროცესში. არასრულწლოვნების მართლმსაჯულების შესახებ მოდელური კანონისა და ბავშვის უფლებათა კომიტეტის ზოგადი კომენტარი შესაბამისად, არასრულწლოვანთა მართლმსაჯულების კოდექსის თანახმად არასრულწლოვანთა მართლმსაჯულების პროცესს ახორციელებენ მხოლოდ არასრულწლოვანთა მართლმსაჯულებაში სპეციალიზებული პირები, რომელთაც უნდა ჰქონდეს გავლილი სპეციალური სწავლება კანონთან კონფლიქტში მყოფ არასრულწლოვანთან, ასევე არასრულწლოვან დაზარალებულსა და მოწმესთან ურთიერთობის მეთოდიკასა და სხვა დაკავშირებულ საკითხებში.

2015 წლის 20 იანვარს სისხლის სამართლის სისტემის რეფორმის უწყებათაშორისი საკოორდინაციოს საბჭოს რიგით მე-14 სხდომაზე მიღებული გადაწყვეტილებით შეიქმნა სამუშაო ჯგუფი, რომლის მიზანია კოორდინაცია გაუწიოს მართლმსაჯულების კოდექსის ამოქმედებასთან დაკავშირებით შესაბამისი უწყებების სასწავლო ცენტრების მიერ ამ უწყებების პროფესიონალთა სპეციალიზაციას არასრულწლოვანთა მართლმსაჯულების საკითხებზე. აღნიშნული სამუშაო ჯგუფის შემადგენლობაში შედიან სისხლის სამართლის სისტემის რეფორმაში ჩართული უწყებების სასწავლო ცენტრებისა და დონორი ორგანიზაციების წარმომადგენლები. სამუშაო ჯგუფის შექმნის მიზანია შესაბამისი უწყებების პროფესიონალთა გადამზადების პროცესი წარიმართოს სისტემურად, კოორდინირებულად და გონივრულად გაწერილ ვადებში.

სამუშაო ჯგუფის ფარგლებში შესაბამისი უწყებების მიერ განისაზღვრა ექსპერტები, რომლებიც გაივლიან ტრენერთა ტრენინგს (ToT), ხოლო გადამზადებული ექსპერტები/ტრენერები უზრუნველყოფენ უწყებების შიგნით პროფესიონალთა გადამზადებას. ტრენერთა გადამზადების პროგრამის კონცეფცია შემუშავდა იუსტიციის სასწავლო ცენტრის მიერ და ტრენინგების პირველი ეტაპი 2015 წლის ივლისში იუსტიციის სასწავლო ცენტრის ფარგლებში ჩატარდება. ტრენერთა ტრენინგი შედგება 6 მოდულისგან:

* არასრულწლოვანთა მართლმსაჯულების კოდექსი;
* საერთაშორისო სტანდარტები და ნორმები;
* ანტისოციალური ქცევის ფსიქოლოგიური ასპექტები;
* ძალადობა ბავშვზე და მისი გავლენა ბავშვის განვითარებაზე;
* დაზარალებული და მოწმე ბავშვის დაკითხვა/გამოკითხვა (პროტოკოლი);
* ტრენერთა ტრენინგი, ტრენინგის ჩატარების მეთოდოლოგია.

მნიშნველოვანია, რომ პროფესიონალთა სპეციალიზაციის პოზიტიური პრაქტიკა შენარჩუნებულ იქნეს, გაფართოვდეს და მიიღოს სისტემატური და უწყვეტი ხასიათი, აგრეთვე მოიცვას არასრულწლოვნებთან მომუშავე ყველა საჭირო სუბიექტი.[[32]](#footnote-32)

გარდა ამისა, არასრულწლოვანთა საქმეებზე სპეციალიზაცია მნიშვნელოვანია არამხოლოდ სისხლის სამართლის, არამედ **სამოქალაქო და ადმინისტრაციულ სამართალდარღვევათა** სფეროებში.

ცალკე უნდა გამოიყოს **სოციალური მუშაკის** როლის გაძლიერების აუცილებლობა, რაც გადამწყვეტია არასრულწლოვანთა საჭიროებების შეფასების პროცესში. მნიშვნელოვანია ასევე პროფესიონალთა კვალიფიკაციის საკითხი **პრევენციული პროგრამების** დაგეგმვისა და განხორციელების დროს. განსაკუთრებულ ყურადღებას საჭიროებს სასჯელაღსრულების დაწესებულებებში მომუშავე პროფესიონალების, მათ შორის მასწავლებლების სათანადო მომზადება.

მიზანშეწონილია, სპეციალური თემატური ტრენინგი **დაზარალებულ და მოწმე** ბავშვებთან მუშაობაში

არასრუწლოვანთა შორის დანაშაულის რისკების შემცირებისა და განმეორებითი დანაშაულის ჩადენის პრევენციის მიზნით, მნიშვნელოვანია არასრულწლოვანთა **მიმართვიანობის** **(რეფერირების)** პროცედურებში ჩართულ პერსონალთა სათანადო მომზადება და ამ გზით რეფერირებისას ერთიანი მიდგომის ჩამოყალიბებას.

ასევე აუცილებელია, პასუხისმგებელმა უწყებებმა (განსაკუთრებით, საქართველოს განათლებისა და მეცნიერების და საქართველოს შრომის, ჯანმრთელობისა და სოციალური დაცვის სამინისტროებმა) ერთობლივი ძალისხმევით **დამატებით განავითარონ, გაავრცელონ და აამაღლონ ცნობიერება** საკუთარი პერსონალისათვის კონკრეტულ შიდა პროცედურებთან დაკავშირებით, რათა ხელი შეეწყოს და გაძლიერდეს თანამშრომლობა საგანმანათლებლო და სოციალური სფეროს პროფესიონალებს შორის.

**სოციალური მომსახურების სააგენტოს** თანამშრომლების კვალიფიკაციის ამაღლება განსაკუთრებით მნიშვნელოვანია სამოქალაქო პროცესის მიმდინარეობისას ბავშვთა მიმართ მეგობრული გარემოს შექმნის თვალსაზრისით.

ამასთანავე, ერთგვაროვანი პრაქტიკის ჩამოყალიბების მიზნით, ყურადღება უნდა დაეთმოს პროფესიონალთა შორის **საკოორდინაციო მექანიზმის** **განვითარებასა და თანამშრომლობის** გაძლიერებას.[[33]](#footnote-33)სისტემაში ბავშვისთვის სპეციალურად ადაპტირებული გარემოს შექმნა საერთაშორისო სტანდარტების კიდევ ერთი მოთხოვნაა.[[34]](#footnote-34) ბავშვზე ორიენტირებული გარემოს არსებობა მნიშვნელოვანია მთელი სისტემის მასშტაბით, მათ შორის დაკითხვის ოთახები, სასამართლო დარბაზები. ამგვარი გარემოს შექმნა არ არის დაკავშირებულ დიდ რესურსთან და შესაძლებელია გადაწყდეს არსებული ინფრასტრუქტურის ადაპტირების გზით.

**9.9. საინფორმაციო სისტემის განვითარება**

არასრულწლოვანთა მართლმსაჯულების სისტემაში პოლიტიკის შემუშავება უნდა ეფუძნებოდეს მტკიცებულებებს, კვლევასა და ანალიზს. ინფორმირებული გადაწყვეტილებების მისაღებად განმსაზღვრელია გამართული სტატისტიკური/საინფორმაციო სისტემების არსებობა და პერიოდული სოციოლოგიური კვლევების ჩატარება. საჭიროა უწყებათაშორისი თანამშრომლობის გაძლიერება და სისხლის, ადმინისტრაციული თუ სამოქალაქო სამართალწარმოების პროცესის არასრულწლოვან მონაწილეებთან დაკავშირებული საინფორმაციო სისტემების გაუმჯობესების და ერთიანი მეთოდოლოგიის ჩამოყალიბების მიზნით.[[35]](#footnote-35)

2010 წლიდან მნიშნველოვანი ნაბიჯები გადაიდგა სისხლის სამართლის სტატისტიკის განვითარების კუთხით, კერძოდ 2010 წელს გაფორმდა სისხლის სამართლის სტატისტიკის ერთიანი ანგარიშის გამოცემის შესახებ უწყებათაშორისი თანამშრომლობის მემორანდუმი. გარდა ამისა, 2011 წლიდან საქართველოს მთავარმა პროკურატურამ შეიმუშავა ახალი მეთოდოლოგია არასრულწლოვანთა საქმეებისთვის.

თუმცა, საინფორმაციო სისტემა კვლავ საჭიროებს დახვეწასა და გამდიდრებას. მნიშვნელოვანია კოორდინირებული და ურთიერთშეთანხმებული მუშაობა სტატისტიკური სისტემის კიდევ უფრო დახვეწისა და გამრავალფეროვნების მიზნით, დამატებითი ცვლადებისა და ინდიკატორების განსაზღვრა და სისტემაში ინტეგრირება. მნიშვნელოვანია აგრეთვე, სასჯელაღსრულების დაწესებულებაში ელექტრონული პროგრამის და სტატისტიკურ მოდულში არასრულწლოვნების კომპონენტის განვითარება.

საბოლოო ჯამში უნდა გაერთიანდეს სხვადასხვა სექტორის საინფორმაციო სისტემები, რათა უზრუნველყოფილი იყოს კანონთან კონფლიქტში მყოფ არასრულწლოვნებზე ამომწურავი მონაცემების არსებობა. მონაცემთა შეგროვება არასრულწლოვანთა უფლებების, მათ შორის კონფიდენციალურობის დაცვის ვალდებულების გათვალისწინებით უნდა ხორციელდებოდეს. ასევე, ყურადღება უნდა დაეთმოს სპეციალისტების შესაძლებლობებისა და ცოდნის განმტკიცებას ინფორმაციის შეგროვებისა და ანალიზის, ამომწურავი მონაცემების შეგროვების სისტემის ადმინისტრირების საკითხში.

**9.10. საზოგადოებრივი ცნობიერების ამაღლება და განათლება**

საზოგადოებრივი ცნობიერების ამაღლება არასრულწლოვანთა დანაშაულის პრევენციისა და ეფექტიანი რეფორმის განხორციელების ერთ-ერთი წინაპირობაა. სწორად დაგეგმილი ცნობიერების ამაღლების კამპანია უნდა ეფუძნებოდეს საზოგადოების დამოკიდებულებების და განწყობების კვლევას.[[36]](#footnote-36) განსაკუთრებით მნიშვნელოვანია ამ სფეროში განხორციელებული და დაგეგმილი რეფორმების სწორი კომუნიკაცია საზოგადოებასთან და კონკრეტულად ბავშვებთან, მათ შორის ახალ არასრულწლოვანთა მართლმსაჯულების კოდექსის რეგულაციებისა და გარანტიების შესახებ ცნობიერების ამაღლება, რადგან ახალი პოლიტიკა სწორად იყოს აღქმული და ახალი პოლიტიკის შესაძლო არასწორმა ინტერპრეტაციამ არ წაახალისოს დანაშაული და სამართალდარღვევა და არ შეასუსტოს საზოგადოების წინაშე არასრულწლოვანთა პასუხისმგებლობის განცდა.

ცნობიერების ამაღლების მიზნით, საჭიროა მუშაობა სხვადასხვა სამიზნე ჯგუფებთან, მათ შორის არასრულწლოვნებთან, მას-მედიის წარმომადგენლებთან. აქტივობებს შორის შეიძლება იყოს სემინარებისა და თემატური შეხვედრების გამართვა, სატელევიზიო გადაცემების უზრუნველყოფა, საინფორმაციო მასალის გავრცელება და სხვ.

მნიშვნელოვანია, არასრულწლოვანთა მართლმსაჯულების შესახებ საუნივერსიტეტო მოდულის შემუშავება და დანერგვა, რაც თავის მხრივ, ხელს შეუწყობს პროფესიონალი კადრების მომზადებას.

# თავი 10. იურიდიული განათლების რეფორმის სტრატეგია

**10.1. იურიდიული განათლება და პროფესიული ტრენინგი**

იურიდიული განათლების რეფორმირებისას უნდა გავითვალისწინოთ შემდეგ გარემოებები:

* განათლება არის არა ეტაპი, არამედ უწყვეტი პროცესი;
* ერთის მხრივ სახელმწიფოს ინტერესი დაარეგულიროს იურიდიული პროფესია, ხოლო მეორეს მხრივ, აკადემიური თავისუფლებისა და საგანმანათლებლო დაწესებულების ავტონომიის პრინციპები უნდა იყოს დაბალანსებული;
* პროფესია და განათლება ურთიერთკავშირშია;
* იურიდიული განათლება არის იურისტის პროფესიული განვითარების (საქმიანობის) საფუძველი;

რეფორმის ძირითადი მიზნები და მიმართულებებია:

* იურიდიული განათლების ხელმისაწვდომობის უზრუნველყოფა;
* იურიდიული განათლების ორგანიზაცია;
* აკრედიტაციის სრული სისტემის შექმნა;
* პროფესიასა და განათლებას შორის მჭიდრო კავშირის დამყარება;
* იურისტის მოღვაწეობის მანძილზე პერიოდულად პროფესიული განვითარების ამაღლების შესაძლებლობის უზრუნველყოფა;

**10.2. იურიდიული განათლების ხელმისაწვდომობა**

უმაღლესი განათლების შესახებ კანონი განსაზღვრავს უმაღლეს საგანმანათლებლო დაწესებულებებში სტუდენტების მიღების წესსა და პირობებს. აღნიშნული სტანდარტები ვრცელდება იურიდიულ განათლებაზეც. იურიდიულ ფაკულტეტებსა და სასწავლებლებში მიღება წარმოებს კანონით დადგენილი ერთიანი ეროვნული გამოცდების ჩაბარების გზით. არსებული სისტემა გამჭვირვალე და ობიექტური გამოცდების ჩატარების გზით უზრუნველყოფს სტუდენტთათვის სახელმწიფო დაფინანსების მოპოვების თანაბარ შესაძლებლობას.

**10.3. იურიდიული განათლების ორგანიზაცია**

იურიდიული განათლება მოიცავს ბაკალავრიატის, მაგისტრატურისა და დოქტორანტურის საფეხურებს. უმაღლესი განათლების შესახებ კანონით განისაზღვრა თითოეული საფეხურის წარმატებით დასრულებისათვის სავალდებულო კრედიტების რაოდენობა. დამატებითი მოთხოვნები განისაზღვრება შემდგომში.

**10.4. თეორიული და პრაქტიკული განათლება**

იურიდიული განათლება უნდა მოიცავდეს როგორც თეორიულ, ასევე პრაქტიკულ სწავლებას. ამის შედეგად სტუდენტს თეორიულ ცოდნასთან ერთად პროფესიული უნარ-ჩვევებიც განუვითარდება.

განათლების სტანდარტები განისაზღვრება სახელმწიფო აკრედიტაციის ორგანოს მიერ და მოწმდება აკრედიტაციის პროცედურის საფუძველზე. თეორიული განათლება უნდა ითვალისწინებდეს სახელმწიფოში მოქმედი სამართლის ძირითადი დარგების სწავლებას სასამართლოში საქმის წარმოების და ადმინისტრაციულ ორგანოებთან ურთიერთობის წესებს.

პრაქტიკული სწავლების მიღების შესაძლებლობა მჭიდრო კავშირშია როგორც სახელმწიფო, ასევე კერძო იურიდიულ დაწესებულებებთან. იურიდიული განათლების რეფორმის ერთ-ერთი მთავარი მიზანია უნივერსიტეტებსა და პროფესიულ ორგანიზაციებს შორის თანამშრომლობისათვის ხელის შეწყობა, რაც გააძლიერებს კავშირს განათლებასა და პროფესიას შორის. თანამშრომლობის ხელშეწყობა პრაქტიკული განათლების კომპონენტის უზრუნველყოფის მიზნით გულისხმობს პრაქტიკული მეცადინეობისათვის სახელმწიფო დაფინანსების გამოყენების შესაძლებლობის ხელშეწყობას როგორც სახელმწიფო, ასევე აკრედიტებულ კერძო დაწესებულებებში. პრაქტიკული განათლების მიღება შესაძლებელია განხორციელდეს აკრედიტებული უნივერსიტეტების იურიდიულ კლინიკებშიც.

**10.5. იურიდიული განათლება და სხვა საზოგადოებრივი მეცნიერებები**

იურიდიული განათლება საშუალებას უნდა აძლევდეს სტუდენტს შეიძინოს ცოდნა სხვა საზოგადოებრივი მეცნიერებების შესახებ. კონცეფცია ითვალისწინებს ამის შესაძლებლობას ინტერდისციპლინარული სწავლების კურსების მეშვეობით.

**10.6. სწავლების მეთოდიკა**

სწავლების მეთოდიკის შერჩევა განეკუთვნება იურიდიული სასწავლებლების თავისუფალ აკადემიურ სფეროს და შესაბამისად წარმოდგენილი კონცეფცია არ ადგენს ზუსტ მითითებებს ამ საკითხთან დაკავშირებით, თუმცა ითვალისწინებს სწავლებისას ინტერაქტიული მეთოდების დანერგვის აუცილებლობას.

**10.6.1. აკრედიტაციის სრული სისტემა**

*აკრედიტაციის ორგანო*

იურიდიული სასწავლებლების აკრედიტაციას ახორციელებს განათლებისა და მეცნიერების სამინისტროსთან არსებული აკრედიტაციის ორგანო-სსიპ-განათლების ხარისხის განვითარების ეროვნული ცენტრი. აღნიშნული ცენტრის საქმიანობის პრინციპები და მიზანი განისაზღვრება საქართველოს კანონმდებლობით.

მნიშვნელოვანია არსებობდეს სამართლის პროგრამების ხარისხის უზრუნველყოფის ეფექტური მექანიზმი, რომელიც უზრუნველყოფის, როგორც პროგრამების განხორციელების პროცესის, ასევე, პროგრამით მიღწეული შედეგების შეფასებას.

*აკრედიტაცია*

სამართლის საგანმანათლებლო პროგრამების აკრედიტაციის ფარგლებში, ექსპერტთა ჯგუფი მოახდენს უმაღლესი საგანმანათლებლო დაწესებულების საგანმანათლებლო პროგრამების მიზნების, შინაარსის, სწავლების ორგანიზების, ხარისხისა განვითარების მექანიზმის და განათლების მისაღებად საჭირო ბაზის სტანდარტებთან შესაბამისობის შემოწმებას. სტანდარტების მოიცავს როგორც ზოგად ასევე, იურიდული განათლების დარგობრივ მახასიათებლებს. შემოწმება ჩატარდება ყოველ ხუთ წელიწადში ერთხელ.

2015-2019 წლებში იგეგმება შემდეგი აქტივობების განხორციელება, რომელიც მიმართული იქნება იურიდიული განათლების ხარისხის განვითარებაზე:

**10.6.2. აკრედიტაციის სტანდარტების გადახედვა და შინაარსობრივი დახვეწა**

მოქმედი აკრედიტაციის სტანდარტებისაგან განსხვავებით, ახალი აკრედიტაციის სტანდარტები შედარებით მაღალ მოთხოვნებს დაუწესებს უმაღლეს საგანმანათლებლო დაწესებულებებს საგანმანათლებლო პროგრამების, მატერიალური და ადამიანური რესურსების კომპონენტებში. განახლებული სტანდარტები ორიენტირებული იქნება საგანმანათლებლო პროგრამების ხარისხისა და პროგრამის მიერ მიღწეული შედეგების შეფასებაზე.

**10.6.3. აკრედიტაციის პროცედურის ცვლილება**

უმაღლესი საგანმანათლებლო დაწესებულებების და პროგრამების თვითშეფასების პროცესი გახდება კომპლექსური, რაც საგანმანათლებლო დაწესებულებას შესაძლებლობას მისცემს რეალურად შეაფასოს საკუთარი რესურსები. შეფასების პირველ ეტაპზე ექსპერტების მიერ მომზადდება წინასწარი ანგარიში დაწესებულებების მიერ წარმოდგენილი დოკუმენტაციის შესწავლის საფუძველზე. შემდგომ ეტაპზე განხორციელდება ექსპერტების ვიზიტი უმაღლეს საგანმანათლებლო დაწესებულებებში. ვიზიტის ფარგლებში ექსპერტები ადგილზე შეაფასებენ სასწავლო რესურსებს, გასაუბრებიან წარმოდგენილ პროგრამაში ჩართულ ყველა მხარესთან, რაც რეალური სურათის მკაფიოდ დანახვის საშუალებას იძლევა. მესამე ეტაპზე ექსპერტები ერთობლივად მოამზადებენ დასკვნას. საგანმანათლებლო პროგრამის აკრედიტაციის პროცედურას დაემატება ახალი ეტაპი - უკუკავშირი დასკვნაზე, რაც გულისხმობს მომზადებული დასკვნების დაწესებულებებისთვის გაცნობას, ფაქტობრივი ინფორმაციის გადამოწმებას და საჭიროების შემთხვევაში შესწორებას. განახლებული პროცედურა ორიენტირებული იქნება საგანმანათლებლო პროგრამების ხარისხისა და პროგრამით მიღწეული შედეგების შეფასებაზე.

**10.6.4. აკრედიტაციის ექსპერტთა შემადგენლობის გადახალისება**

შემუშავდება ექსპერტების შერჩევის, საქმიანობისა და ექსპერტთა კორპუსის წევრობის შეწყვეტის წესი. აღნიშნული დოკუმენტი დამატებით საკვალიფიკაციო მოთხოვნებს დაუწესებს ექსპერტებს და ორიენტირებული იქნება მათ პროფესიულ განვითარებაზე. ასევე, აკრედიტაციის პროცესის გაუმჯობესების, გამოცდილების გაზიარებისა და გამჭვირვალობის უზრუნველსაყოფად, ხარისხის უზრუნველყოფის პროცესში ქართველ კოლეგებთან ერთად ჩაერთვებიან უცხოელი ექსპერტებიც. აღნიშნული პროცესი ხელს შეუწყობს უმაღლესი განათლების ერთიან ევროპულ სივრცეში ინტეგრირებას.

**10.6.5. სამართლის საგანმანათლებლო პროგრამის დარგობრივი მახასიათებლის განახლება**

სამართლის სფეროში მიმდინარე სიახლეებისა და დასაქმების ბაზრის მოთხოვნების გათვალისწინებით გადაიხედება სამართლის საგანმანათლებლო პროგრამების დარგობრივი მახასიათებლები. დარგობრივი მახასიათებლების პროცესი წარიმართება დაინტერესებული მხარეების მონაწილეობით.

**10.7. იურიდიული განათლება და იურიდიული პროფესია**

იურიდიული პრაქტიკა შესაძლებელია ხორციელდებოდეს როგორც სახელმწიფო, ასევე კერძო ინსტიტუტებში და სასამართლოში წარმომადგენლობით. იურიდიული პრაქტიკის **უფლების მოსაპოვებლად სავალდებულო იქნება სასერთიფიკაციო გამოცდის ჩაბარება**.

სასერტიფიკაციო გამოცდა ერთიანი სტანდარტებით მიმდინარეობს. სასერთიფიკაციო გამოცდის გარეშე იურიდიული განათლების მქონე პირს უფლება ექნება იმუშაოს იურისტად სახელმწიფო თუ კერძო დაწესებულებებში, მონაწილეობა მიიღოს მედიაციაში, კონტრაქტების, იურიდიული დოკუმენტების მომზადებაში და ა.შ.

*სასამართლოში წარმომადგენლობის უფლების მოსაპოვებლად სავალდებულო იქნება:*

* უმაღლესი იურიდიული განათლება (ბაკალავრიატის/ან მაგისტრის ხარისხი);
* სტაჟირების ერთწლიანი კურსი;
* სასერთიფიკაციო გამოცდის ჩაბარება.

*მოსამართლის თანამდებობის დასაკავებლად სავალდებულო იქნება:*

* უმაღლესი იურიდიული განათლება (ბაკალავრიატის/ან მაგისტრის ხარისხი);
* სასერთიფიკაციო გამოცდის ჩაბარება;
* 5-წლიანი პროფესიული გამოცდილება;
* სავალდებულო სასწავლო კურის გავლა იუსტიციის უმაღლეს სკოლაში.

*ნოტარიუსის თანამდებობის დასაკავებლად სავალდებულო იქნება:*

* უმაღლესი იურიდიული განათლება (ბაკალავრიატის/ან მაგისტრის ხარისხი);
* სტაჟირების ერთწლიანი კურსი ნოტარიატის სისტემაში;
* სასერთიფიკაციო გამოცდის ჩაბარება.

**10.8. სიცოცხლის მანძილზე განათლების შესაძლებლობები**

კარიერის მანძილზე, იურიდიული პრაქტიკის უფლების შენარჩუნების მიზნით, სერთიფიკატის მფლობელი ვალდებულია პერიოდულად გაიაროს განგრძობადი პროფესიული დახელოვნების კურსი. განგრძობადი პროფესიული დახელოვნება გულისხმობს კრედიტების განსაზღვრული რაოდენობის დაგროვების მოთხოვნას. პროფესიული დახელოვნების კურსებს შესაძლოა ახორცილებენ იუსტიციის უმაღლესი სკოლა, აკრედიტებული უმაღლესი სასწავლო დაწესებულება, ასევე პროფესიული ორგანოები.

სახელმწიფო ვალდებულია უზრუნველყოს პროფესიული დახელოვნების კურსების ხელმისაწვდომობა სახელმწიფო სექტორში მოღვაწე სერტიფიკატის მქონე პირთათვის. ამ შემთხვევაში, კურსებში მონაწილეობასთან დაკავშირებულ ხარჯებს გაიღებს სახელმწიფო.

სერტიფიკატის მფლობელი ვალდებულია იქონიოს მის მიერ გავლილი განგრძობადი პროფესიული დახელოვნების კურსების ზუსტი ნუსხა, რომელიც შესაძლებელია შემოწმებულ იქნეს შესაბამისი პროფესიული ორგანოს მიერ.

# თავი 11. სახალხო დამცველის აპარატის სტრატეგია

**შესავალი**

საქართველოს სახალხო დამცველის ძირითად ფუნქციას საქართველოს ტერიტორიისა და მისი იურისდიქციის ფარგლებში ადამიანის უფლებათა და თავისუფლებათა დაცვის ზედამხედველობა წარმოადგენს.

საქართველოს სახალხო დამცველის აპარატში მოიაზრება დამოუკიდებელი, მიუკერძოებელი და ყველასათვის ხელმისაწვდომი ორგანო, რომელიც უფლებამოსილია განახორციელოს მასზე დაკისრებული ფუნქციები კანონმდებლობით გათვალისწინებული სხვადასხვა მექანიზმების საშუალებით.

**11.1. საკანონმდებლო გარანტიები**

2010-2014 წლების განმავლობაში “საქართველოს სახალხო დამცველის შესახებ” საქართველოს ორგანულ კანონში შეტანილ იქნა მთელი რიგი ცვლილებები, რომელთა მიზანს წარმოადგენდა სახალხო დამცველის აპარატის როლისა და დამოუკიდებლობის ხარისხის გაძლიერება.

დღეს საქართველოს სახალხო დამცველის აპარატის გამოწვევად რჩება განხორციელებული ცვლილებების პრაქტიკაში იმპლემენტაციის შეფასება. ამასთან, მნიშვნელოვანია საკანონმდებლო ცვლილებების გატარება საქართველოს სახალხო დამცველის როლის შემდგომი გაძლიერებისთვის. აუცილებელია საკანონმდებლო ცვლილებებთან დაკავშირებით საზოგადოების ინფორმირებულობის უზრუნველყოფის მიზნით შესაბამისი ღონისძიებების გატარება.

**11.2. საკანონმდებლო ორგანოსთან ურთიერთობა**

საქართველოს სახალხო დამცველის აპარატი დროულად უნდა ფლობდეს ინფორმაციას ქვეყნის საკანონმდებლო ორგანოში მიმდინარე პროცესებთან დაკავშირებით.

შესაბამისად, აპარატში განისაზღვრა ადამიანური რესურსი - საპარლამენტო მდივანი, რათა, იმ საკანონმდებლო ცვლილებებთან დაკავშირებით, რომელმაც შესაძლოა გავლენა მოახდინოს ადამიანის უფლებათა მდგომარეობაზე ქვეყანაში, აპარატმა მოამზადოს საკანონმდებლო ანალიზი ადამიანის უფლებათა სამართლის ჭრილში და შესაბამისი წინადადებები წარუდგინოს საქართველოს პარლამენტს.

**11.3. საქართველოს სახალხო დამცველის აპარატის ეფექტური ფუნქციონირების უზრუნველყოფა**

**11.3.1. საქმეთა მართვის სისტემის გაუმჯობესება**

საქართველოს სახალხო დამცველის აპარატის საქმიანობის ეფექტურობის გაზრდის მიზნით აუცილებელია ცენტრალურ და რეგიონულ დონეზე საქმეთა (შემოსული განცხადებების) მართვის სისტემის გაუმჯობესება. აღნიშნული გულისხმობს აპარატის საქმიანობის გადასვლას დოკუმენტთა ელექტრონული მართვის სისტემაზე.

საქართველოს სახალხო დამცველის აპარატმა შეიმუშავა საქმისწარმოების ელექტრონული სისტემა. ამჟამინდელ ამოცანას წარმოადგენს აღნიშნული სისტემის ეფექტური დანერგვა აპარატის ყოველდღიურ საქმიანობაში. ამასთანავე, შიდა საქმისწარმოების წესების შემდგომი დახვეწა/გაუმჯობესება.

**11.3.2. საქართველოს სახალხო დამცველის თანამშრომელთა პროფესიული განვითარება**

ადამიანის უფლებათა დაცვის ხარისხის გაუმჯობესების მიზნით მნიშვნელოვანია სახალხო დამცველის აპარატის თანამშრომელთა პროფესიული მომზადება-გადამზადება. აღნიშნული ითვალისწინებს მათთვის ადამიანის უფლებათა საერთაშორისო სამართლის პრინციპებისა და სტანდარტების, საერთაშორისო ტრიბუნალებისა და ადამიანის უფლებათა ევროპული სასამართლოს პრეცედენტული სამართლის ცოდნის გაღრმავებას.

ამასთან, მნიშვნელოვანია სხვადასხვა საერთაშორისო კონფერენციებსა თუ სემინარებში თანამშრომელთა მონაწილეობის უზრუნველყოფა, რაც მათ საშუალებას მისცემს გაეცნონ სხვა ქვეყნებში არსებულ პრობლემებსა და მიღწევებს, მიიღონ ინფორმაცია ადამიანის უფლებების სფეროში არსებულ გამოწვევებზე და მათი გადაჭრის საუკეთესო გზებზე.

**11.3.3. რეგიონული ოფისები/ადგილობრივი წარმომადგენლები**

ადამიანის უფლებების დარღვევის ფაქტებზე მყისიერი რეაგირების მექანიზმის შექმნის მიზნით აუცილებელია რეგიონული ოფისების ან ადგილობრივი წარმომადგენლების რაოდენობის გაზრდა საქართველოს მასშტაბით. აღნიშნული ასევე მოიცავს თანამშრომელთა რაოდენობის გაზრდას მოქმედ რეგიონულ ოფისებში (საქართველოს სახალხო დამცველის რეგიონული ოფისები ფუნქციონირებენ შემდეგ ქალაქებში: ქ. ქუთაისი, ქ. ზუგდიდი, ქ. ბათუმი, ქ. მარნეული, ქ. ახალქალაქი, ქ. გორი, ქ. თელავი), რაც ასევე განპირობებულია 2013 წლიდან მოქალაქეთა მომართვიანობის მნიშვნელოვანი მატებით. დეცენტრალიზაციის პრინციპით საქართველოს სახალხო დამცველის აპარატში რეგიონებიდან შემოსული განცხადებებისა და საჩივრების განხილვისა და რეგიონული ოფისების საქმიანობის ეფექტური კოორდინირებისთვის 2013 წლის ოქტომბერში შეიქმნა საქართველოს სახალხო დამცველის აპარატის რეგიონული სამმართველო.

**11.4. პრევენციის ეროვნული მექანიზმის ეფექტური ფუნქციონირება**

საქართველოს სახალხო დამცველის აპარატისთვის ერთ-ერთ პრიორიტეტად რჩება წამებისა და სხვა სასტიკი, არაადამიანური ან დამამცირებელი მოპყრობის ან სასჯელის წინააღმდეგ გაეროს კონვენციის ფაკულტატიური ოქმით გათვალისწინებული პრევენციის ეროვნული მექანიზმის ეფექტური ფუნქციონირების უზრუნველყოფა. 2014 წლის დეკემბერში სახალხო დამცველთან შეიქმნა საკონსულტაციო საბჭო, რომლის მიზანი პრევენციის ეროვნული მექანიზმის საქმიანობის ეფექტურობის გაზრდა და საზოგადოების/პროფესიული წრეებისათვის მისი საქმიანობის მაქსიმალური გამჭვირვალობის უზრუნველყოფაა.

პრევენციის ეროვნული მექანიზმის ძირითადი ფუნქციას დახურული ტიპის ინსტიტუციებში მონიტორინგის განხორციელება და შესაბამისი ანგარიშების მომზადება წარმოადგენს.

პრევენციის ეროვნული მექანიზმის გაძლიერების მიზნით, სახალხო დამცველის აპარატის მიერ მომზადებული იქნა საკანონმდებლო ცვლილებათა პაკეტი, რომელიც წარედგინა საქართველოს პარლამენტს და ამჟამად შესაბამის უწყებებთან ერთად განხილვის რეჟიმშია. 2015 წლის განმავლობაში გადაიხედება და სრულად მოვა შესაბამისობაში საერთაშორისო სტანდარტებთან და გამოცდილებასთან სხვადასხვა დახურული ტიპის დაწესებულებების მონიტორინგის მეთოდოლოგიები.

**11.5. სისხლის სამართლის მართლმსაჯულების დეპარტამენტის ეფექტური ფუნქციონირება**

სისხლის სამართლის მართლმსაჯულების დეპარტამენტი 2015 წლის 15 იანვარს ჩამოყალიბდა. მის ძირითად ფუნქციას საქართველოს სახალხო დამცველის აპარატში დახურული ინსტიტუციებიდან ან/და სისხლის სამართლის მიმართულებით შემოსული ადამიანის უფლებებისა და ძირითადი თავისუფლებების დარღვევასთან დაკავშირებული ინდივიდუალური განცხადება/საჩივრების შესწავლა, შესაბამისი რეკომენდაციებისა და წინადადებების მომზადება, ასევე ინდივიდუალური განაცხადება/საჩივრების საფუძველზე, სასჯელაღსრულების დაწესებულებებში ბრალდებულების/მსჯავრდებულების მონახულება წარმოადგენს. დეპარტამენტი ასევე ახორციელებს სისხლის სამართლის საქმეებზე სასამართლო განხილვის პროცესში საქართველოს კანონმდებლობით მინიჭებული უფლებებისა დარღვევის ფაქტების შესწავლას.

**11.6. სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტის ეფექტური ფუნქციონირება**

სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტი 2015 წლის 15 იანვარს ჩამოყალიბდა. დეპარტამენტის ძირითადი საქმიანობა ინდივიდუალური განცხადებებისა და საჩივრების შესწავლას მოიცავს, ასევე, სისტემური დარღვევის გამოვლენის შემთხვევაში სპეციალური ანგარიშების მომზადებას. აუცილებელია სახალხო დამცველის აპარატის მიერ აღნიშნული მიმართულებებით საქმიანობის გაძლიერება სოციალ–ეკონომიკური უფლებებზე აქცენტით, რომელიც, მათ შორის მოიცავს ჯანსაღ გარემოში ცხოვრების უფლებას, შრომის თავისუფლებას და შრომისათვის ჯანსაღი გარემო–პირობების შექმნას.

**11.7. თანასწორობის დეპარტამენტის ეფექტური ფუნქციონირება**

„დისკრიმინაციის ყველა ფორმის აღმოფხვრის შესახებ“ საქართველოს კანონის მე-6 (1) მუხლის თანახმად, დისკრიმინაციის აღმოფხვრისა და თანასწორობის უზრუნველყოფაზე ზედამხედველობას საქართველოს სახალხო დამცველი ახორციელებს. 2014 წლის 22 აგვისტოს საქართველოს სახალხო დამცველის აპარატში შეიქმნა თანასწორობის დეპარტამენტი, რომელიც ხელს უწყობს საქართველოს სახალხო დამცველს "დისკრიმინაციის ყველა ფორმის აღმოფხვრის შესახებ" საქართველოს კანონით განსაზღვრული უფლებამოსილების განხორციელებაში. ანტიდისკრიმინაციული კანონმდებლობის ეფექტური იმპლემენტაციისათვის, სახალხო დამცველის აპარატის მიერ შემუშავებული იქნა საკანონმდებლო ცვლილებათა პაკეტი, რომელიც წარედგინა საქართველოს პარლამენტს და განხილვის ეტაპზეა. სახალხო დამცველის აპარატის თანასწორობის დეპარტამენტი დისკრიმინაციის ფაქტების გამოვლენის, შესწავლისა და ამ საკითხებზე საზოგადოების ცნობიერების ამაღლებაზე მუშაობასთან ერთად, აქტიურად აგრძელებს მუშაობას ქვეყანაში ეფექტური ანტიდისკრიმინაციული მექანიზმის შექმნისათვის.

**11.8. შეზღუდული შესაძლებლობის მქონე პირთა უფლებათა დაცვის დეპარტამენტის ეფექტური ფუნქციონირება**

2014 წელს საქართველომ მოახდინა შეზღუდული შესაძლებლობის მქონე პირთა უფლებათა შესახებ გაეროს 2006 წლის კონვენციის რატიფიკაცია. საქართველოს სახალხო დამცველი შეზღუდული შესაძლებლობის მქონე პირთა უფლებათა შესახებ გაეროს 2006 წლის კონვენციის შესრულების მონიტორინგის განმახორციელებელ ორგანოდ დასახელდა. შესაბამისად, საქართველოში მცხოვრები შეზღუდული შესაძლებლობის მქონე პირთა ცხოვრების ხარისხის ამაღლებისა და თანასწორუფლებიანი, ინკლუზიური სამოქალაქო საზოგადოების ჩამოყალიბების ხელშეწყობის მიზნით საქართველოს სახალხო დამცველის აპარატი აქტიურ საქმიანობას ეწევა.

**11.9. საქართველოს სახალხო დამცველის აპარატის გენდერული თანასწორობის დეპარტამენტის ეფექტური ფუნქციონირება**

გენდერული თანასწორობის კუთხით ადამიანის უფლებათა და თავისუფლებათა დაცვის ზედამხედველობა, საქართველოს სახალხო დამცველის რეგულარულ უფლებადაცვით საქმიანობაში გენდერული თანასწორობის საკითხების ინტეგრირების ხელშეწყობა და საზოგადოებრივი ცნობიერების ამაღლება საქართველოში გენდერული თანასწორობის გაძლიერების მიზნით საქართველოს სახალხო დამცველის პრიორიტეტს წარმოადგენს. აღნიშნული საქმიანობის ეფექტური განხორციელებისთვის, 2013 წლის 15 მაისს, საქართველოს სახალხო დამცველის აპარატის შემადგენლობაში გენდერული თანასწორობის დეპარტამენტი ჩამოყალიბდა.

**11.10. ანალიტიკური დეპარტამენტის ეფექტური ფუნქციონირება**

საქართველოს სახალხო დამცველის აპარატის ეფექტური ფუნქციონირების ხელშეწყობის მიზნით აუცილებელია სახალხო დამცველის აპარატში მონაცემთა შეგროვება-სისტემატიზაცია, სასამართლო გადაწყვეტილებების ანალიზი (ეროვნული და საერთაშორისო) აპარატის წარმოებაში არსებულ საქმეებზე (განცხადებებზე) ერთგვაროვანი პრაქტიკის ჩამოსაყალიბებლად, ასევე სახალხო დამცველის აპარატის მიერ გაცემული რეკომენდაციების, წინადადებების, შუამდგომლობების ელექტრონული მონაცემთა ბაზის შემუშავება და მათი შესრულების ანალიზი. აღნიშნული ფუნქციების განხორციელების მიზნით, 2014 წლის 1 აპრილიდან საქართველოს სახალხო დამცველის აპარატში ანალიტიკური დეპარტამენტი შეიქმნა.

**11.11. თავდაცვის სფეროში ადამიანის უფლებათა დაცვის დეპარტამენტის ეფექტური ფუნქციონირება**

2014 წლის 9 დეკემბერს საქართველოს სახალხო დამცველის აპარატში შეიქმნა თავდაცვის სფეროში ადამიანის უფლებათა დაცვის დეპარტამენტი. დეპარტამენტის ძირითად მიზანს თავდაცვის სფეროში ადამიანის უფლებათა და თავისუფლებათა დაცვაზე ზედამხედველობის განხორციელების მიზნით საქართველოს სახალხო დამცველის საქმიანობის ხელშეწყობა წარმოადგენს.

**11.12. ბავშვის უფლებების დაცვის ცენტრის/სამმართველოს ეფექტური ფუნქციონირება**

საქართველოს კონსტიტუციითა და საერთაშორისო ხელშეკრულებებით აღიარებული ბავშვთა უფლებების დაცვის უზრუნველყოფა, ბავშვთა უფლებებისა და თავისუფლებების განხორციელების ხელშეწყობა და მათი პოპულარიზაცია საქართველოს სახალხო დამცველის ერთ-ერთ პრიორიტეტს წარმოადგენს.

**11.13. ტოლერანტობის ცენტრის ეფექტური ფუნქციონირება**

ეთნიკურ და რელიგიურ უმცირესობათა უფლებების ეფექტური დაცვა, დისკრიმინაციისა და ქსენოფობიის გამოვლინებების წინააღმდეგ ბრძოლა, ტოლერანტული კულტურის განმტკიცება და სამოქალაქო ინტეგრაციის პროცესის ხელშეწყობა საქართველოს სახალხო დამცველის საქმიანობის პრიორიტეტულ მიმართულებას წარმოადგენს.

**11.14. საგანმანათლებლო საქმიანობა**

“საქართველოს სახალხო დამცველის შესახებ” საქართველოს ორგანული კანონის თანახმად, სახალხო დამცველი ახორციელებს საგანმანათლებლო საქმიანობას ადამიანის უფლებათა დაცვის სფეროში. შესაბამისად, ომბუდსმენის საქმიანობისა და ადამიანის უფლებების შესახებ საზოგადოების ინფორმირებულობის ხარისხის გაზრდა აპარატის ერთ-ერთ პრიორიტეტულ მიმართულებას წარმოადგენს.

ზემოაღნიშნული კომპეტენციის ფარგლებში საქართველოს სახალხო დამცველის აპარატი ორგანიზებას უწევს სხვადასხვა საგანმანათლებლო ხასიათის ღონისძიებებს. ადამიანის უფლებებისა და თავისუფლებების შესახებ საზოგადოების ცნობიერების ამაღლების ხელშეწყობის მიზნით 2015 წელს იგეგმება საქართველოს სახალხო დამცველის ადამიანის უფლებათა სკოლის (სამმართველოს) დაარსება სახალხო დამცველის აპარატში.

# თავი 12. სისხლის სამართლის სისტემაში რესოციალიზაცია-რეაბილიტაციის სტრატეგია

**შესავალი**

საყოველთაოდ ცნობილია, რომ საქართველოში სასჯელთა აღსრულების სისტემა ათეულობით წლების მანძილზე გამოირჩეოდა მკაცრი სადამსჯელო ბუნებით, ქვეყანაში არ არსებობს სასჯელის მოხდისას სარეაბილიტაციო და რესოციალიზაციის მიდგომების ტრადიცია და გამოცდილება. განსაკუთრებით მძიმე პრაქტიკა არსებობდა საპატიმრო სასჯელთა აღსრულების სისტემაში. მხოლოდ დასჯაზე ორიენტირებულმა პრაქტიკამ დაამკვიდრა უნდობლობაზე დამყარებული დამთრგუნველი გარემო, როგორც პატიმრების, ისე სასჯელის აღმასრულებელი ადმინისტრაციის წარმომადგენლებისთვის და შექმნა რთული გამოწვევები უკანასკნელ წლებში სასჯელაღსრულების სისტემაში მოხვედრილ პირთა რეაბილიტაციისა და რესოციალიზაციისთვის.

საქართველო აღიარებს საერთაშორისო და ევროპულ სტანდარტებს ადამიანის უფლებების დაცვის შესახებ და სისხლის სამართლის სფეროში სარეაბილიტაციო მიდგომების დამკვიდრებასთან და გაძლიერებასთან დაკავშირებით. საქართველო, როგორც გაეროსა და ევროპის საბჭოს წევრის ქვეყანა, ისწრაფვის, სრულად გაითვალისწინოს ამ საერთაშორისო ორგანიზაციების წევრი ქვეყნების მიერ აღიარებული პრინციპები და რეკომენდაციები[[37]](#footnote-37) პატიმრობის აღსრულების, პრობაციის, ამ სფეროში დასაქმებული პერსონალი მომზადების და დაცვის შესახებ.

სისხლის სამართლის მართლმსაჯულების სისტემის რეფორმის სტრატეგიაზე დაყრდნობით, ზომეთ აღნიშნული გამოწვევების გათვალისწინებით და საერთაშორისო და ევროპული სტანდარტების დამკვიდრების მიზნით, ვაცხადებთ წინამდებარე სტრატეგიას და სამოქმედო გეგმას, რათა რეაბილიტაცია და რესოციალიზაცია გახდეს საქართველოს სისხლის სამართლის მართლმსაჯულების სისტემის განუყოფელი ნაწილი.

**12.1. სტრატეგიის მიზანი**

მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა, რათა ერთის მხრივ დაცული იყოს ადამიანის უფლებების მაღალი სტანდარტი და მეორეს მხრივ დანაშაულის განმეორებით ჩადენის შემცირებით უზრუნველყოფილი იყოს საზოგადოებრივი უსაფრთხოება.

**12.2. სტრატეგია ემყარება შემდეგ პრინციპებს:**

* რეაბილიტაციისა და რესოციალიზაციის პროცესში შესაბამის სახელმწიფო, მუნიციპალური და საზოგადოებრივი ორგანიზაციები მოქმედებენ კოორდინირებულად, რესურსების მაქსიმალური მობილიზებით და მჭიდრო თანამშრომლობით;
* რეაბილიტაციისა და რესოციალიზაციის სფეროში მოქმედ უწყებათა და პირთა საქმიანობა მიმართულია საზოგადოების უსაფრთხოებისა და დანაშაულის შედეგად დაზარალებულთა დაცვაზე;
* განსაკუთრებული ყურადღება ეთმობა მოზარდებისა და ახალგაზრდების საჭიროებისადმი მგრძნობიარე სამუშაო მიდგომების გაძლიერებას;
* სამიზნე ჯგუფის წარმომადგენლებთან მუშაობა ეფუძნება მათი უფლებების დაცვას, პატივისცემასა და არა განსჯით მიდგომას;
* სამიზნე ჯგუფის წარმომადგენლებთან მუშაობა მიმდინარეობს ინდივიდუალურ შეფასებაზე დაყრდნობით, დანაშაულის გამომწვევ ფაქტორებზე ორიენტაციით და მათთვის შეფარდებული მსჯავრის/დანიშნული სასჯელის შესაბამისად
* სამიზნე ჯგუფის წარმომადგენლებთან აქტივობები იგეგმება ინდივიდუალურ ძლიერ მხარეებზე დაყრდნობით და რეაბილიტაციის ხელშემშლელი სტრუქტურული/სისტემური ბარიერების დაძლევისათვის;
* ყოფილ პატიმრებთან მუშაობისას მათი საჭიროებების მაქსიმალურად გათვალისწინება სასჯელაღსრულების სისტემაში არსებული გამოწვევების გათვალისწინებით;
* მომსახურების მიწოდება ხდება შესაბამისი სტანდარტისა და სამუშაო მეთოდოლოგიის გათვალისწინებით საუკეთესო ადგილობრივ და საერთაშორისო გამოცდილებაზე დაყრდნობით;
* შევიმუშავებთ და დავიცავთ ამ სფეროსთვის პროფესიულ ღირებულებებს;
* მხარს ვუჭერთ და ვახალისებთ პერსონალის განვითარებასა და სწავლებას ყველა დონეზე.

**12.3. რეაბილიტაცია-რესოციალიზაციის პოლიტიკის სტრატეგიული მიზნები**

* საჭიროებებზე მორგებული სარეაბილიტაციო პროგრამების განვითარება საუკეთესო ადგილობრივ და საერთაშორისო გამოცდილებაზე დაყრდნობით;
* ყოფილ პატიმართა რეაბილიტაციისა და რესოციალიზაციის პროგრამაში ჩართულ ბენეფიციართა მხრიდან დანაშაულის განმეორებით ჩადენის რისკის შეფასებისა და რეციდივის შემთხვევების ანალიზის სისტემის დანერგვა;
* სარეაბილიტაციო პროცესში ჩართული უწყებებისა და ორგანიზაციების ინსტიტუციური გაძლიერება, პერსონალის მომზადება და განვითარება მაღალხარისხიანი სარეაბილიტაციო მომსახურების მიწოდებისთვის;
* სარეაბილიტაციო პროცესში მონაწილე უწყებათა და ორგანიზაციათა კოორდინირებული მუშობის უზრუნველყოფა, მედიასთან და საზოგადოებასთან კომუნიკაცია რეაბილიტაციის პროცესის მხარდასაჭერად;

წინამდებარე დოკუმენტს თან ერთვის გაცხადებული სტრატეგიის განხორციელების სამოქმედო გეგმა 2014-2015 წლებისთვის.

**12.4. სამიზნე ჯგუფი**

აღნიშნული სტრატეგიისა და სამოქმედო გეგმის განხორციელების პროცესში სამიზნე ჯგუფს წარმოადგენს სისხლის სამართლის მართლმსაჯულების სისტემაში ჩართული შემდეგი პირები - ბრალდებული, მსჯავრდებული, განრიდებული, პირობით მსჯავრდებული და ყოფილი პატიმარი.

**12.5. პასუხისმგებელი პირები**

აღნიშნული სტრატეგიისა და სამოქმედო გეგმის განხორციელების პროცესში პასუხისმგებელი სახელმწიფო უწყებებია:

* სასჯელაღსრულებისა და პრობაციის სამინისტრო;
* სსიპ პრობაციის ეროვნული სააგენტო;
* სასჯელაღსრულების დეპარტამენტი;
* იუსტიციის სამინისტრო;
* სსიპ დანაშაულის პრევენციის ცენტრი;
* შრომის, ჯანმრთელობისა და სოციალური დაცვის სამინისტრო;
* განათლებისა და მეცნიერების სამინისტრო;
* ადგილობრივი თვითმმართველობის ორგანოები.

1. საქართველოს კანონი „იურიდიული დახმარების შესახებ“, მუხლი10. [↑](#footnote-ref-1)
2. საქართველოს კანონი „იურიდიული დახმარების შესახებ“, მუხ. 231. 2014 წლის 26 დეკემბრის ცვლილება. [↑](#footnote-ref-2)
3. საქართველოს კანონი „იურიდიული დახმარების შესახებ“; მუხლი 5; პუნქტი 2 და 21 [↑](#footnote-ref-3)
4. საქართველოს კანონი „იურიდიული დახმარების შესახებ“; მუხლი 5; პუნქტი 2 და მუხლი 11 პუნქტი „ე“ [↑](#footnote-ref-4)
5. საქართველოს კანონი „იურიდიული დახმარების შესახებ“; მუხლი 26; პუნქტი 4 [↑](#footnote-ref-5)
6. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013); ბავშვთა მართლმსაჯულებისადმი გაერთიანებული ერების ორგანიზაციის მიერ შემუშავებული ერთიანი მიდგომა (2008). [↑](#footnote-ref-6)
7. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013); ბავშვთა მართლმსაჯულებისადმი გაერთიანებული ერების ორგანიზაციის მიერ შემუშავებული ერთიანი მიდგომა (2008). [↑](#footnote-ref-7)
8. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 10-14. [↑](#footnote-ref-8)
9. საქართველოს სისხლის სამართლის საპროცესო კოდექსი (2009); საქართველოს პატიმრობის კოდექსი (2010). [↑](#footnote-ref-9)
10. კოდექსის შემუშავების პროცესში საერთაშორისო სტანდარტებთან და სხვადასხვა ქვეყნის გამოცდილებასთან ერთად მხედველობაში მიიღება გაეროს მოდელური კანონი არასრულწლოვანთა მართლმსაჯულების შესახებ და მისი კომენტარი, გაერო, ნარკოტიკებისა და დანაშაულის ოფისი, 2013 წელი. [↑](#footnote-ref-10)
11. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013). [↑](#footnote-ref-11)
12. ბავშვის უფლებების შესახებ კონვენცია (1990), მუხლი 12; არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 14.2; გაეროს ზოგადი კომენტარი N12 (2009), „ბავშვის უფლება მოუსმინონ“, პრ. 32-39. [↑](#footnote-ref-12)
13. ბავშვის უფლებების შესახებ კონვენცია (1990), მუხლი 40 (2)(ბ, ii)). [↑](#footnote-ref-13)
14. ბავშვის უფლებების შესახებ კონვენცია (1990), მუხლი 37 (დ), 40 (2)(ბ, ii); სამოქალაქო და პოლიტიკური უფლებების შესახებ საერთაშორისო პაქტი (1966), მუხლი 14 (3)(ბ). [↑](#footnote-ref-14)
15. ბავშვის უფლებების შესახებ კონვენცია (1990), მუხლი 40 (2) (ბ, vii)). [↑](#footnote-ref-15)
16. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 64-67. [↑](#footnote-ref-16)
17. ბავშვებზე ძალადობის ყველა ფორმის აკრძალვის შესახებ გაეროს ზოგადი კომენტარი N13 (2011). [↑](#footnote-ref-17)
18. ბავშვებზე ძალადობის ყველა ფორმის აკრძალვის შესახებ გაეროს ზოგადი კომენტარი N13 (2011). [↑](#footnote-ref-18)
19. ბავშვის უფლებების შესახებ კონვენცია (1990), მუხლი 40 (4). [↑](#footnote-ref-19)
20. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. გაერთიანებული ერების ორგანიზაციის ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 28. [↑](#footnote-ref-20)
21. გაეროს ეკონომიკური და სოციალური საბჭოს 2002/12 24 ივლისის „სისხლის სამართლის საქმეებზე აღდგენითი მართლმსაჯულების პროგრამების გამოყენების ძირითადი პრინციპები“ და ევროპის საბჭოს რეკომენდაცია #R (99) 19. [↑](#footnote-ref-21)
22. ბავშვის უფლებების შესახებ კონვენცია (1990), მუხლი 37 (ბ); არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 13 და 18. [↑](#footnote-ref-22)
23. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-23)
24. საქართველოს მთავარი პროკურატურის მიერ მოწოდებული სტატისტიკური ინფორმაცია. [↑](#footnote-ref-24)
25. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-25)
26. არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 17 და 19; თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 27-30.. [↑](#footnote-ref-26)
27. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-27)
28. არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 28.1 და 28.2. [↑](#footnote-ref-28)
29. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-29)
30. ბავშვის უფლებების შესახებ კონვენცია (1990), მუხლი 28 და 32; არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 26.1-26.6; თავისუფლებააღკვეთილ არასრუწლოვანთა დაცვის შესახებ გაეროს წესები (1990), წესი 12, 18, 38-46. [↑](#footnote-ref-30)
31. თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 81-87. [↑](#footnote-ref-31)
32. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-32)
33. გაერთიანებული ერების ორგანიზაციის ეკონომიკური და სოციალური საბჭოს რეზოლუცია 1997/30, „არასრულწლოვანთა მართლმსაჯულების განხორციელების შესახებ“, პრ.42. [↑](#footnote-ref-33)
34. ბავშვის უფლებების შესახებ კონვენცია (1990), მუხლი 39; თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 31-37. [↑](#footnote-ref-34)
35. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 98-99. [↑](#footnote-ref-35)
36. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 96-97. [↑](#footnote-ref-36)
37. ციხის ევროპული წესები (2006), პრობაციის ევროპული წესები (2010) და ევროსაბჭოსა და გაეროს მიერ შემუშავებული სხვა სარეკომენდაციო დოკუმენტები ბავშვის უფლებათა კონვენცია (1989) გაეროს მინიმალური სტანდარტები თავისუფლებააღკვეთილ არასრულწლოვანთა დასაცავად (1990); გაეროს მინიმალური სტანდარტული წესები არასრულწლოვანთა მიმართ მართლმსაჯულების განხორციელების შესახებ (1985). [↑](#footnote-ref-37)